text:
第二天(續)
由新加坡過橋,唔洗幾分鐘已經到達馬來西亞新山^^新加坡同新山距離就好似香港同深圳,大家都係一橋之隔非常近,所以好多到新加坡玩既遊人都會順路到新山走走,不過我地就特別啲係調轉,因為到馬來西亞所以先順路到新加坡望望^^新山最出名最多人去既地方應該係Legoland,我地唔會去Legoland啦,反而去左Hello Kitty Town,夠晒低B^^
入境馬來西亞後,落到地下就係一個好大既巴士總站JB Sentral,可以搵到前往酒店既巴士
前面就係今晚住既酒店KSL Hotel & Resort,酒店下係一個大商場,買野好方便
去到酒店就要兵分兩路,一方面要係酒店拎房,另一方面要趕係租車公司關門前去到攞車;今晚我就住係呢間房啦,但得我一個人住訓唔晒兩張床!
其他房間都ok
由酒店向外望風景好靚,全部都係平房可以望到好遠好遠
啲屋有少少歐洲感覺!
而朋友們亦都順利係租車公司拎到車,呢部又新又舒服既車將會陪住我地之後四日旅程
上車後首先去到位於海邊既荔園,呢道係睇日落同食海鮮既好地方
但我都唔食海鮮,所以只係來呢道睇日落咋
對面海就係新加坡
但今日多雲與太陽無緣lu,唔緊要啦有機會再睇過
離開荔園,去搵地方食馬來西亞第一餐;好多人都話新山呢道治安唔好,我地拎住太多貴重野暫時都唔敢隨便行街食飯,所以去左一個大商場City Square,入面比較安全而且有好多餐廳選擇
去到一間叫DRAGON-i既餐廳品嚐晚餐,呢餐好好食而且比起新加坡平好多好多
離開商場時發現一間香港餐廳;馬來西亞呢道唔同地方都發現到唔同類型既香港餐廳,唔知食物正唔正宗呢?
朋友選擇酒店好細心,選呢間酒店其中一個原因係今晚酒店對出會有一個一星期一次既夜市,可以食野shopping;但萬萬都估唔到大約九點半返到酒店既時候夜市已經完結啦!大家都以為夜市一般會開到好夜,但新山呢道夜市實在太早太早結束!去到時已人去樓空!
我地好好彩係榴槤檔走之前趕到,成功買到最後五個榴槤
呢啲榴槤細細個好得意,而且好好食^^今次大家成團起因就係因為榴槤,今日終於可以品嚐到正宗馬來西亞榴槤啦,好好好食!
食完五個小榴槤大家當然唔會咁易滿足,再四出找尋榴槤,好彩係酒店另一邊發現到一個小小榴槤攤檔,而且係賣更靚既名種榴槤!
榴槤大大個好肥美,而且全部都係名種;從榴槤釘上可以分到唔同品種,有啲釘大粒啲有啲釘細粒啲
見到都覺得好食
最後食左一個貓山王,一個甜黑刺,一個苦黑刺;唔洗講都知道馬來西亞榴槤比起香港買到既榴槤好食好多好多,唔知點形容好,去食過就會知道啦!今晚食左咁多榴槤食到我食唔落咁濟,哈哈
食飽後返到酒店,咁岩又預到岩睇電視節目,睇到好夜先訓
第三天
馬來西亞第一個早上,要食個靚早餐先得,酒店樓下有好多餐廳選擇,不過難得去到馬來西亞緊係食啲特色野啦,所以就唔係餐廳食野出去搵食
去到酒店旁邊大排檔,食一個地道早餐
第一次食白咖哩麪
唔識睇馬拉文!但可以放心,因為有朋友識睇
呢個白咖哩麪比想想中淡左少少,要加多啲醬落去先有味道
朋友大力推薦既枯仔酸梅,呢個好好飲
品嚐完一個地道馬來西亞早餐,可以出發啦
路邊見到一部Hello Hitty車,岩晒今日主題,而家就出發去Hello Hitty Town,Yeah!
由新山市區去Hello Hitty Town有一段距離,車程差唔多一個鐘
Hello Hitty Town就隱藏係呢座大廈之內
上去啦,咁多卡通好易就可以搵到
門口有間Hello Hitty Cafe
門票RM75一位算唔算貴呢?(1RM大約係2.5HKD)不過呢道馬來西亞人入場係平過旅客,唔似得係香港做旅客係著數過自己香港人
入埸時會獲派一張遊戲卡,方便玩遊戲用
上去啦
正式入場
入到來全部野都係同Hello Kitty有關
好多人排隊等住同Kitty影相
唔同地方都可以發現Kitty縱影
可以玩一個叫Hello Kitty Black Wonder既遊戲;08年時呢個遊戲都有來過香港,當年我都有去玩過,而家又可以玩多次啦
當年係香港全個遊戲都唔比影相,呢道點影都得,要影返夠本
遊戲要拎住盞燈,目標係從Kuromi手上拯救Hello Kitty & Dear Daniel
首先經過一個小迷宮
迷宮之後就見到Kitty & Daniel
要係唔同地方搵出屬於自己圖案既字母出來
搵齊五個字母就成功完成遊戲啦
Melody同大家影緊相bor
如果預岩表演時間就正啦,可惜我預唔到表演冇得睇(借用妹妹影既相)
入面有一間好靚既Kitty屋(我唔記得入去要借用朋友影既相)
入面仲有其他野玩,不過我地唔夠時間所以玩唔晒所有野,好快就要離開啦;走之前經過Hello Kitty商店,全部都係Kitty
如果係Hello Kitty迷我相信會喜歡呢道,之前妹妹來過玩得好開心^^離開Hello Kitty Town就向下一個地方出發,目的地係Legoland,不過只係會係Legoland門口影張相,哈哈^^


c: text/html

text:
第八天(續)
離開四國,去到中國地區岡山;岡山係日本雨量最少既地區,有「晴天之國」之稱,今日就遇到好靚既晴天啦
由岡山站開始岡山旅程
岡山站對出有個人像,除左會考讀過日本歷史之外都冇睇過日本歷史,唔識佢係邊個
呢個就識啦,細個睇好多卡通片都會見到「桃太郎」,佢係日本傳說之中一位來自於岡山既人物,係岡山好多機會見到佢架
岡山站對出有電車「岡山電氣軌道」,佢已經有超過一百年歷史,坐佢去玩都算方便
由「岡山站」坐去最近岡山城既「城下站」只係幾個站,車費¥100好快到;岡山電車係日本最短既路面電車,有兩條線路,坐去岡山城就要小心上錯車
幾分鐘就到站落車,不過岡山城同電車站有小小距離,跟指示行去大約10分鐘
河既左邊係日本三大名園之一「後樂園」,右邊係「岡山城」,一次過就可以參觀岡山兩個重要地方,而家我先去岡山城參觀
日本人好鐘意坐係河邊?睇日劇同勳畫都成日見
望到岡山城啦!岡山城同平時見開既城堡有啲唔同,因為佢外牆係黑色,就好似烏鴉一樣,所以又有名叫「烏城」
行上去近距離接觸岡山城
岡山城可以入去天守閣參觀,咁當然要入一入去啦;我一陣仲會去後樂園參觀,係呢道同時買岡山城同後樂園既通用入場券係平過兩個地方分開買,一齊買冇記錯既話係¥560,慳返小小都好
岡山城原本既天守閣係第二次世界大戰時被燒毀,而家呢個天守係戰後重建,入面設備好齊全,一入已經可以由地下搭lift上到頂層
係頂樓睇風景
好清楚見到後樂園
天守閣入面有個小小地方比人著古裝影相,啲衫同道具放晒出黎比人任影;咁岩我係道睇緊既時間有家人叫埋我一齊影,雖然唔知發生咩事,不過影左好多相,哈哈
日本啲轎咁細邊坐得舒服架
有得整備前燒,呢個要另外收費
天守閣唔係好大,好快就出返黎,如果岩時間既話岡山城係有免費導賞團帶人參觀,咁當然要識聽日文先明講咩啦
舊岡山城遺跡
由岡山城出發過條橋就到後樂園
呢個應該係後樂園南門
岡山後樂園同金澤兼六園﹑水戶偕樂園合稱為日本三名園,兼六園之前已經去過,終於黎到第二個名園後樂園啦;不過今次明顯黎唔岩時候,草地都變成灰晒,感覺怪怪地...
有啲水點綴一下都算靚小小
園中間有個小山丘,可以上去睇風景,居高臨下係好睇好多(如果岩季節一定超靚)
有好多光禿禿既櫻花樹
梅花就開左好多
啲樹同草灰晒搞到風景唔係太靚,四圍行下hea下算lu
如果春天黎到開滿花一定靚好多好多
隨意行一個圈,去返正門個邊走人lu,二月唔係花開季節,亦都冇綠草如茵,此終都係有啲失色,冇所謂啦冬天係冇咁多野睇架啦,呢道總算係一個hea行既好地方
離開後樂園慢慢行去電車站要用15分鐘,一路行一路留意下四圍既野不知不覺就行到
去返電車站坐車返岡山站,如果得閒啲既話我直頭行返去岡山站都問題不大,不過一陣仲有地方要去就唔慢慢行啦;咁岩比我遇見一部新款電車,同舊款電車有好大對比
岡山城+後樂園半日遊好快又完成啦,去到岡山站坐火車去下一個地方lu
下一個要去既地方「倉敷」距離岡山市只係幾個站,今次坐呢部黃色普通列車出發;呢款車係日本好多地方都可以見到,今次係我第一次搭咋
15分鐘車程就到;開頭以為倉敷係一個小地方,見到佢既火車站已經感覺到倉敷比我想像中大好多,人流都好多
黎到倉敷係想去美觀地區,出火車站時個天都黑黑地,即刻向美觀地區衝去,係我加快腳步之下用左10分鐘行到,五點五十分成功到達,呢個時候四周圍已經冇咩人,只係得返入口仲有幾間鋪頭開住門(好快都收埋工lu)
美觀地區之所以咁出名,原因係佢被日本文化廳指定為「重要建築物群保存地區」,保留左好多傳統日本建築,而且仲係好特別既白色外牆,又白又靚
好耐之前我曾經睇過一張倉敷既相,個時根本就唔知倉敷係邊道,只知道相中有隻小船泛舟河上,河邊仲有綠色大樹同傳統建築襯托,成個畫面可以話係完美,呢個就係我鐘意既水鄉風景,估唔到我又真係黎左當年呢個唔識既地方;本來我book左係呢道住兩晚,後來諗諗下都係懶搬行李所以放棄,亦都影響到第二晚睇唔到最重要既活動...係自己懶咁冇得怨啦
京都﹑高山等等日本好多地方都有呢啲傳統舊街,但係白色建築比較少見,有河既舊街就更加少見
今日太遲黎到,個天好快已經黑晒,日景睇唔到只睇到夜景
其實夜景都好靚架,有時候覺得夜景比日景更加靚,而且冇咩人,好寧靜好舒服
行返去火車站時路過一間炸豬扒店,順便入去食晚餐
豬扒好大塊,新鮮炸出黎超好食丫
係香港食最少都百幾蚊,呢個只係¥620咋,而且白飯仲係任裝,唔食返幾碗都唔比面佢啦
食飽繼續行去火車站
先係倉敷站坐車去岡山站;咁岩有部特急列車先到就上左佢,張pass包左坐特急可以免費坐,今次只係坐一個站都冇車拳check飛
係岡山站轉坐新幹線去新大阪站
上左最快到個班車,夜晚車上一樣好多人,好彩我一個人好易搵到位
去到新大阪站要再轉車去大阪站
夜晚10點半返到去hostel啦
今日一日之內就去左好多地方,聽日仲會去多次岡山,睇一個好特別既傳統活動;聽日要搭既車大約十點半先開,唔洗好似今日咁早起身,可以訓一個好教啦

robotstxt: allowed

filter: keep


text:
2009年10月29日 星期四
重陽大澳行_為食篇
咁遠入到嚟大澳
當然要試下聞名既茶果啦
但其實我又真係覺得唔算太好食乍喎
另外
再試埋最多人推介既車站豆腐花
都係果句
名大於實
反而試左個合桃糊幾好味喎
但因熱食賣晒既關係
迫住凍食
唔太啱我
合桃味香濃
如果熱食應該唔錯既
炭燒魚乾魚子
香港好難搵到喇
尤其是用炭爐燒
更加要邦襯啦
order左沙鑽魚乾
$10/8條
燒魷魚就食得多
呢款魚乾係第一次試架
燒得好脆
好有魚香味
比平時推介d咩咩茶果咩咩豆腐花咁
好食得多啦
其實沙鑽魚既真身係點樣架呢
聽都未聽過
真係好想試下新鮮既沙鑽魚係咩味添
台灣既烏魚子就聽得多
黃花魚春就第一次見
$20/一對
燒到脆卜卜咁
入口甘香
食落好似食緊咸蛋黃乾咁
味道咸咸地
清楚見到的一粒粒既魚子架
但始終唔及沙鑽魚乾好味
呢檔又係炭燒嘢喎
原來係炭燒雞蛋仔
叔叔得一個人整
條隊又排咁長
所以我都無試到呀
希望下次無咁多人入嚟可以食到啦
(睇樣都覺得幾脆咁架, 但味道真係要試過至知)
另一排晒隊既小食
~ 香妃卷 ~
$15/份
好彩我啱啱行到嚟未有人排隊啫
可以企到頭位
整返件試下先
嬸嬸將d粉醬放落平鑊上
加蛋一只, 蔥花, 炸菜, 番茜,
最後仲有塊脆脆放中間
接埋去
任你開幾多份都得
幾個朋友仔可以share一份架
PS: 唔知有冇人會同老闆講聲呢, 其實唔應該用紙袋裝住件香妃卷架, 咁樣好難食得晒件卷, 通常都食一半, 黏一半, 改用膠袋裝應該易食d.
待續.............................
訂閱: 張貼留言 (Atom)


text:
今朝 9 點起咗身喇 喺屋企食早餐 之後沖涼 抖陣就上網喇 ~
同媽咪去稻香飲茶 所以我 11 點出門口攞位喇 估唔到要等 2 張枱 好在等咗 10 分鐘就有位 ~
媽咪 11 點半黎到喇 拎堆 d 餸比我 有條魚 最勁係買埋蔥比我 好細心呀 哈哈 ~
甘荀汁流沙包 - 好抵架 $6.8/籠 同埋都幾好味 因為諗住 $6.8 係求求其其整添 隔離枱仲勁 5 個人叫咗 4 籠 仲見到有籠叉燒包 真係食包包食飽咯
上素蒸粉果
鼎湖腐皮卷
沙律韭菜角 - 實在太飽 所以要打包番屋企食 好彩拎番屋企咋 因為我咬一咗啖 原來有蝦 所以比哂里奧大人食呀
風味炸兩腸 - 油炸鬼唔脆嘅 @@
韭菜豬紅 - 有 d 沙爹醬味道 都幾惹味
油雞切雞飯 - 飯嘅份量都好巨
食下飲下停下傾下 坐到 2 點半 勁呀 ~
陪媽咪去美心拎西餅 再送埋佢打的就番屋企喇 唔行喇 因為落緊毛毛雨呢 ~
里奧大人今日食完 lunch 就去深圳見客 好感恩 6 點 15 分已經番到屋企喇 咁可以早食飯早休息 ~
好在 5 點開始預備煲湯 唔係6 點先預備就覺得好趕咁架喇 ~
是日晚餐 - 栗子燜雞翼 + 蕃茄紅蘿蔔粟米瘦肉湯
栗子燜雞翼 - 媽咪特登煮比我架 唔怪得係都要過黎飲茶 咁可以順便拎埋 d 餸比我 工人又對我好好 一見到 d 嘢重 d 就即幫我拎 咁其實如果我拎都先拎嘅 ~
蕃茄紅蘿蔔粟米瘦肉湯 - 今日我仲住買蕃茄薯仔 點知媽咪又會無啦啦買 2 條粟米比我 實在太好喇 我唔駛去街市 哈 ~
搞掂哂就沖涼 之後睇電視喇 呢期會追 " 老表 你好 hea " 因為依家香港咁嘅環境 實在想笑下 relax 下 ~
媽咪話係哥倫比亞嘅唔知咩咩果 細細個都要 $60 好貴呀
但真係好清甜 好多汁 d 籽比一般火龍果大粒嘅 後面嘅青提子係家姐買嘅 佢話 $20/磅 佢買咗 $60 不過比 d 媽咪比 d 我 佢得番好小 哈哈 但 d 皮係苦囉
好嘢 又係 11 點幾瞓 ~


text:
( 19-AUG-2013 MON )
尋晚將冷氣風口位向住我 瞓得唔錯 一早應該咁啦 點解里奧大人依家先諗到嘅呢 ~
不過尋晚發 2 次夢都係沖涼 里奧大人係都要話我因為凍喎 因為佢次次發夢沖涼就等如凍 大佬 你還你我還我好喎 ~
雖然瞓得唔錯 但都有 d 攰 但食完早餐又好 d 架噃 ~
菇場唔忙 所以 8 卦又黎 Skype 係咁講派帖 d 嘢 又話 ok 熟嘅朋友唔黎 問咗幾次都唔黎 因為驚悶 保險經紀 2 年前話結婚時通知佢 佢實到 不過同佢講咗都無覆到 8 卦 咁我咪話囉 朋友唔黎咪唔黎囉 又同人講另一朋友會到唔會悶 又咁又咁 係都要人黎咁 其實人地第 1 次話唔黎就唔黎啦 係咁叫人黎 又幫人分析唔會悶 我覺得咁樣好煩 之後再講個保險經紀唔黎 我話極度正常啦 如果佢 d 客 1 個月內有 20 個人派帖比佢 佢全部都去飲咩 你自己諗都諗到啦 8 卦成日話請人飲只係想有人替佢開心 但其實我覺得佢請飲係 "有殺錯無放過" 心態囉 好似佢同 A/C Dept 唔熟 人地做咗個幾月都請 我就覺得唔好啦 將心比己 人地請你 你都覺得怪啦 所以佢成日要問人到唔到 話因為酒席要預位 我心諗 有 2 圍走盞又怕咩呀 心態係驚蝕 1 圍無人到 唔係驚唔夠食囉 ~
今日有 lunch box 諗住食完出去行 點知又落大雨 咁又繼續上網啦 ~
4 點開始忙 但都會準時放工 今晚唔駛買餸 番到屋企即煲中藥再預備晚餐 食埋生果就拖地 之後里奧大人 8 點打黎話放工 咁我都煮飯 lu 等埋佢番屋企先一齊食 ~
是日晚餐 - 咕嚕魚柳 + XO 醬西生菜
咕嚕魚柳 - 喺佳寶買 1 pack 鯰魚柳都係 $10 咋 又抵喎 因為有 2 塊嘛 但今次煎到樣衰衰 已經落生粉架喇 但都係散哂 好在個汁都整得好味 唔係真係連自己都唔想食呀 哈 ~
XO 醬西生菜 - 今晚食埋佢棵生菜喇 我唔係咁鍾意 d 醬係凍冰冰咁食 所以炒番熱 XO 醬 本來想加埋生菜兜幾兜 不過驚里奧大人一陣又話辣 又承機唔食菜 點知佢真係話辣呀 我話唔好有食 XO 醬果 d 咪唔辣囉 又唔係兜埋一齊 ~
雖然今晚無落雨 但好焗 所以又無徑步喇 不過今日其實都好攰 我都唔會徑步架喇 我試過好攰但照去徑步 諗住精神 d 點知仲攰 ~


text:
( 10-dec-2009 thu )
好耐係食芝士火腿菠蘿包呀 所以今朝要去食喇
終於可以抖下喇 超級開心呀
朝早太飽 所以出去行陣先買嘢番菇場食 今次又食蕃茄芝士吞拿魚 pizza 包 佐無上次咁熱辣辣同多料啊
今晚又係好舒服 就咁去街市買菜就搞掂 lu 好快開得飯呢
是日懶餐 - 燒汁鯰魚柳 + 腐乳唐生菜 + 豉油王炒飯 + 自家制豬腳薑
燒汁鯰魚柳 - jusco 買架 今次我仲好有心機煎架 加埋燒汁好好味呢 最開心係 d 魚肉唔腥呀 我覺得龍脷柳有 d 腥架 所以好耐無買囉
腐乳唐生菜 - 淥生菜最方便啦 唔熟都唔驚嘛
豉油王炒飯 - 呢個飯加咗 d 脆蒜蓉馬拉盞一齊炒 但我無食 里奧大人就成日話 d 魚嘅燒汁係辣 我話無理由丫 唔辣架噃 百思不得其解之下 我咪發火囉 ( 以為佢唔想食魚嘛 ) 但差唔多瞓覺終於諗到 就係我唔記得個飯加咗蒜蓉馬拉盞 所以會辣 鬧錯里奧大人添
自家製豬腳薑 - 媽咪整架 超好味呀
搞掂哂所有嘢就同里奧大人散步啦 行到商場 里奧大人打側企樓梯 點知差錯腳 跌到 初初諗住佢會鯉魚大翻身 點知最後相手跪拜 好在係兩級樓梯啫 唔係就大穫啦 成日唔睇路 仲話叫我即刻指去另一邊 轉移人地嘅視線 佢就即刻起身走 唔好比人見到喎 顛啦 哎呀 其實佢有時拖住我嘅時候都試過差 d 跌架喇 一陣我又跌埋就慘啦 到時佢扶起我 我又扶起佢 樣衰到爆啦 真係丫 睇路嘛 鬧咗幾百次都係咁 煩呀


text:
2013年10月30日 星期三
金姆指米線 @ 九龍灣 ( 30-OCT-2013 )
泰式豬頸肉 - $32 十塊都無 @.@
我嘅豬潤麻辣米線 ( 小辣 ) - 呢期勁想食米線 唔知點解 我好小一日內食 2 次濕嘢 @.@
里奧大人嘅鮮牛肉酸辣米線 ( 小辣 ) - 即刻勁想再去荃灣食酸辣米線 我唔鍾意食呢間嘅酸辣湯底呢
( 30-OCT-2013 WED )
尋晚都瞓得唔錯 不過真係好想瞓到自然醒 哈 ~
早餐食雪菜肉絲午餐肉米 其實唔餓 但勁想食雪菜呢 ~
依家菇場請咗個會計男仔坐喺我隔離 不過都無咩傾計 因為佢都好靜 同埋佢又多嘢做 我都費事阻人啦 ~
呢排天氣勁乾燥 所以我個咀唇就會特別敏感 特別係上唇會變咗又紅又乾 仲好痛 搽潤唇膏都無用 最慘係乾得滯 d 皮好易裂開 雖然我唔講嘢啫 但個咀實會郁家嘛 痛鬼到呢 咁尋日見搽咗椰子油喺身度好似好潤咁 即刻諗番起之前喺泰國買咗 Boots 嘅 Cocoa Butter Lip Balm 咁搽咗 2 次真係好番哂呀 之前買咗唔搽係因為本身已經開咗 3 枝潤唇膏 咁無理由開家嘛 同埋家姐話幾油膩 咁我仲更加驚敏感 咁咪唔搽囉 之後衰里奧大人話買咗好多都無用 但其實我已經用咗 3 枝 boby cream 啦 不過無同佢講之嘛 ~
又到 lunch time 喇 不過真係唔餓 所以 12 點 45 分先開始慢慢食 唔餓食飯真係好慘 尋晚我係食到個炒飯 原來個炒飯係厘味道 慘慘慘 ~
放工去鰂魚涌睇中醫 其實車程真係好快 17 分鐘車程已經到鰂魚涌 但一出車廂行到出閘要 6 分鐘 所以成日覺得行極唔完咁 好在無行錯添咋 唔係仲慘 ~
感恩去到可以即睇 今晚同醫師呢兩日個肚好脹 但又唔係食飽果 d 脹 之後佢話我成肚風 因為血虛喎 我又衰 成日唔記得燉肉汁 ~
搞掂哂都係 6 點半咋 實在太好 不過里奧大人又未放工 咁我番屋企等佢啦 ~
又坐 606 雖然肯定耐過搭地鐵 但我真係想休休閒閒番屋企 同埋我喺牛頭角落車 當散步咁行番屋企都唔錯 同埋今晚要去藥房買嘢 所以坐巴士就最好不過呢 ~
買完嘢又去超市睇下嘢都差唔多 7 點 45 分 無耐里奧大人打黎話放工 咁我都番屋企 lu ~
番到屋企抖陣就出去 我一去到餐廳見到里奧大人啱啱坐低 估唔到佢快過我 ~
食完即番屋企 因為要煲中藥 今晚里奧大人唔駛做公司嘢 佢自己又睇戲 咁我多數都係打機同睇雜誌 今晚 11 點瞓喇 天氣一凍好似瞓極都唔夠咁 所以早 d 瞓好 d 呢 ~
2 則留言:


text:
陳醋木耳 - 好香醋味呀 影子話好香麻油味添啊 呢個小食好養生呢秘製豆豉辣椒醬炒油麥菜 - 呢碟菜超正呀 甜甜地辣辣地咁 ( sorry 唔識形容 ) 又整得多汁喎 真係超級勁正呀炸錦滷雲吞 - 好鬆化呀 隔咗好耐再食 都一樣咁脆 good酸甜汁 - 有埋豬腸 豬肚 豬潤 個汁變得好豐富咁呀 菜甫蠔仔煎蛋 - 呢個有驚喜呀 蛋有蛋味 蠔有蠔味 d 蠔唔細隻架 同埋加咗菜甫超惹味呀
1/4 隻乳豬 - 期待好耐嘅乳豬 個皮又薄又脆 真係好正 但我覺得好細碟囉 同埋差唔多最後先上菜 都食到 7 成飽 如果唔係應該覺得更好味呢招牌糯米飯糕蟹- 影子點架 難得佢主動點菜呢 嘩哈哈哈 不過呢隻蟹都好多肉同好多膏 而糯米飯就林咗 d 但都好好味 ( 影得一 d 都唔大籠呀 嗚嗚嗚嗚 白費咗影子一番心機添 sorry )
今朝同里奧大人 8 點半起身食早餐 之後番屋企梳洗就出發去中環碼頭喇 ~
今日好開心 因為約咗影子同小寶一齊去南丫島行山 woo 好健康呀 ~
唉 人算不如天算 諗住搭架多班次嘅 619 點知等咗半個鐘先有車 真係激氣 所以呢 我地遲咗 15 分鐘呀 ~
不過好感恩 因為假期關係 所以有加班船 11 點 15 分開嘅 我地可以搭呢班船呢 ~
其實估唔到今日可以一齊行山架 因為天氣報告話會落雨 但今日居然無落雨 只不過係焗 d 咁呢 ~
今次好似 25 分鐘就到南丫島 都好快呀 落船就周圍影下相 買下零食 諗住去食 Pizza 但無位 因為好多都係啱啱 order 食物 都唔知會依到幾時 所以我地轉場去茶餐廳食喇 ~
食完再去食豆腐花 不過今次口感好怪 都唔滑嘅 我叫咗 d 小食 諗住一齊食 點知得我一個食 ~
開始行山 lu 行下停下影下 最開心係去到個涼亭度玩自拍 影到有人黎先走 我地行咗差唔多 3 個鐘 去到碼頭都好多人搭船 好在有位呢 ~( 呢日有 d 焗 但唔算好曬 最緊要唔好落雨就得架喇 )( d 蕉都幾大隻 如果自己可以種就好喇 )
( 唔知咩黎 影子拻咗一粒黎聞 我同佢講話唔食得架 佢反白眼好不屑咁笑笑口 斷估其實佢都唔會食啦 但我見佢動作好快 驚佢真係食呀 呵呵 )( 經過洪聖爺灣 好想跳落水呀 因為我覺得好熱呀 )( 行到半路停一停 抖一抖 有陣涼風吹埋黎 好舒服呀 )
今晚去九龍城食嘢 但我地唔知巴士站喺邊 所以都係一路行一路搵巴士站 里奧大人話我又唔預早搵定資料 嗚嗚嗚 我一早話去九龍城架啦 ~
終於搵到巴士站 所以都好快出到九龍城 時間尚早 行咗一陣就去城寨風味喇 ~
呢間食店講明限時兩個鐘 如果無人就可以繼續坐喎 ~
其實我係第二次黎食架咋 只知道乳豬最出名 睇食評又係話最好食係乳豬 但今次我地 order 嘅食物都好好味 唔會話求求其其整 我覺得有驚喜呀 ~
今次又係一路食一路影一路傾 真係好忙呀 同埋又係差唔多同一時間黎齊 張枱都唔夠位放添呀 不過我真係好鍾意全枱都係食物 就咁睇都覺得好滿足呀 嘩哈哈 ~
食完就送影子到車站 我同里奧大人就番屋企 lu 番到屋企先知道條頸紅哂 應該曬傷咗 d 紫外光真係好勁呀 ~
影子今次又買咗江魚仔比我呀 仲有 Air Asia 嘅文件夾 好有意思呀 同埋今次影子特登去買咗一種葉 飲完之後 應該會改善到經痛問題 噢 真係好有心呀 因為呢隻葉嘅保鮮期好短架咋 擺得一兩日就會發黑 所以小寶就逐塊逐塊葉抹乾呀 嘩 好感動呀 ~


text:
收件人:陳超
前略,呢幾日真係完全痴哂線,戲劇性到不得了,一切就由星期五開始.響朝頭早心情都仲係好靚,返工見到平時留意果個之餘仲係咁眼神接觸,又約左個叫Adams夜晚出旺角食飯,上網睇下有咩好食.點知到下晝Zachary問我有咩做,我咪話夜晚同個friend食飯囉,跟住佢就話之前約左我今日出去,但以我所知就只係星期六去佢新屋度,不過當時響公司又冇record,而且前一日個MSN又壞壞地收唔到msg,係咁俾佢話我唔應佢,所以就算漏左都唔奇.之後佢愈講愈激氣,仲無啦啦話咁多爭坳不如分手.
我咁講可能好衰,但一直以來我都對我同佢呢段關係有保留,冇標籤亦冇承諾,雖然好似已經一齊甚至過哂火位咁,但從來都冇以情侶稱呼對方,直到佢講呢句我先發現佢係咁睇呢關係.響之前同幾個friend提過,而佢地都覺得我幾重視呢段關係,就問我點解唔正正式式咁開始,而我每次都會以佢十一月去讀書為藉口而退縮,其實自己好清楚仲有第二個原因,就係到而家都仲期待緊自己夢想中嘅至愛出現,老實講,如果佢個Look仲係佢兩年前咁嘅話相信我會死心塌地
既然係咁,唯有推左另外果邊,之後到果邊講晦氣說話,啱嘅,自己攞黎煩又係抵死.響同呢兩條友周旋期間,公司又突然多野做到嘔,都唔知自己返邊個post,唔計老闆有三條友,一個負責design一個就maketing,我呢個男丁就兩邊都要管之餘,仲要做埋老闆果份兼夾做埋倉務苦力同送貨速遞,人工最低又係我,做到最趴街嘅都係我,都唔明點解要咁鬼犯賤.呢頭scan畫上色,果頭就死去個倉度出貨,之後又俾老闆捉左去改poster,大姐呀,果少少野你自己都識改執啦,我改完你咪又係自己再執返,多餘,結果OT左半個鐘先閃得人.
咁之前又響樓下買朱古力月餅,冇理由拎埋去丫,於是就返左屋企放低先.行到返屋企沖埋個涼又俾Zachary吹耐,本來打算撘車出旺角轉火車入沙田,不過怕塞車就落灣仔搭地鐵,響尖咀橫衝直撞競步競到腳斷咁款,搭地鐵果陣Adams又係咁永別.到八點鐘終於都到沙田,以為仲有下半場繼續受氣,點知Zachary又好似冇野咁,總算可以鬆返下.響宜家買左幾堆野要同佢一齊拎去搭火車,去到粉嶺食個M餐就打的去佢新屋,好彩唔洸洗行太遠唔係拎到手都斷.老實說,三層連天台除左條樓梯令我諗到REC果套鬼片之外確實好正,但一個人未免太大喇話.
第二日同佢響新屋等電器黎,睇到佢同另一個人啲msg好親密,sms問king佢地咩關係但又唔肯講,去到出面終於頂唔住決堤咁,最後佢解釋果個其實係佢個ex,搵佢只係教日語,老實講識左咁耐佢真係好少同我講以前啲野,而最初佢除左同我講過俾人唱之外就冇講其他詳細情節,亦都唔知道佢幾時講真幾時講假,響呢個時候唯有信住先,就等自己開心埋呢兩個月.
P.S.1:今日同Zachary又去左機鋪打機,其後Adams send左個msg黎,話唔係太適合做朋友,既然佢可以講咁多次,我都費事再挽留,睇黎我真係好鬼唔識處理感情呢樣野.
P.S.2:此文原為08年9月12日,四「而」楚歌 (笑) 的what a suckful day.


text:
( 15-JUL-2013 MON )
雖然瞓得幾好 但都好眼瞓咁添 ~
上星期五食唔到碎蛋吞拿魚飛碟 咁今朝一定要食呀 因為超勁想食 等咗咁耐嘛 點知佢話無碎蛋 我問佢幾時有 佢話等 15 分鐘 咁我都等啦 等到 8 點 35 分終於有得食 好開心呀 但係唔得慢慢嘆啦 要趕住番菇場嘛 ~
靜靜靜 所以我好眼瞓 勁食強勁薄荷糖 好在 8 卦多嘢講 唔係我瞓着都似 ~
終於 lunch time 喇 不過未餓 所以 1 點先食麥皮 終於清哂喇 超勁開心 之後再慢慢食埋個合桃蛋糕 咁就夠哂飽呢 ~
放工即走喇 去阿信屋買完薯片就番屋企喇 ~
( 4 x 牛油 + 2 X 芝士 )
( 1 x 黑胡椒 )
真係好攰 灘咗一陣先浸菜呀 今晚里奧大人 7 點放工 所以我都等埋佢先一齊食飯 lu ~
今晚食辛辣麵 最衰家姐啦 無啦啦講辛辣麵 佢話工人上次同佢講話好想食辛辣麵 食完飯都好想食果隻 不過又驚食唔哂 所以家姐同佢 share 話加咗 2 隻指天辣好辣 所以好好味 我覺得辛辣麵已經好辣啦 仲加指天椒 好難以想像呀 ~
是日懶餐 - 黑椒野生三文魚柳 + 羅文生菜
黑椒野生三文魚柳 - 又清哂 d 魚柳 實在太開心喇 ~
羅文生菜 - 惠康買 $15 / 2 pack 不過份量真係好多 如果唔係擺咗 1 晚 咁聽晚又唔煮 我會分開 2 次食囉 ~
今晚里奧大人唔駛做公司嘢 所以一齊睇下電視 又食下生果咁 第 1 集嘅 "衝上雲宵 2" 都幾好笑 打比上司用 "死亡直線" 黎形容 我覺得好搞笑 係咪真係咁驚呀 哈 ~
今晚 10 點 45 分瞓喇 實在太攰喇 ~


text:
2013年11月9日星期六
廢果回收系列: 酵素,菊花萍果茶
醒起後山有大量被遺棄嘅萍果樹,仲有免費葡萄.
善用佢就可以做出有用酵素,唔善用就只可化作春泥更護花囉.
將着王子幫我去採摘,整咗唔同酵素.碰巧超市買回來的水果唔好食,又用咗黎整酵素.
依家等收成呢.
不過我見網上對用糖嘅比例,幾時收成,檸檬使唔使批皮,每日飲用量等等都係眾說紛云.
或者其實冇固定譜,係隨自己口味啩?
無論如何,試下玩下做下實驗都無妨嘅.
如果掂,後山一年出產嘅「廢果」又可以多個回收途徑.
某日王子話後山仲係勁多萍果,又採了一大袋回來.
加入洋甘菊/菊花便可煮成菊花萍果茶,很適合秋冬時飲用呢.
王子覺得好新奇同味道幾好,入好一樽樽,佢便會自動自覺攞黎飲.
11 則留言:
我覺得飲Sauerkrautsaft可能都係同一功用.回覆刪除回覆
Li j,我今日剛收成啦!好好飲,我就用30ml加大杯水飲,好好味,聽日出 post你黎睇下丫!回覆刪除回覆
係呀?我聽日去你個blog睇你個分享先!刪除
王子採蘋果,好幫手呀~~回覆刪除回覆
係呀,佢順便可以做運動,如果去超市就叫佢唔郁啦刪除
用新鮮蘋果真係好, 無防腐劑.回覆刪除回覆
又係喎,防腐劑呢樣嘢我都冇諗過呢.刪除


text:
返咗學,我地嘅生活有咩改變?
最大改變係全家都早咗起身早咗瞓
(二小姐未受影響,姐姐不嬲早起身)
由於都係適應期,所以初頭係返一個鐘開始,逐漸加上去,
佢都可以自己乖乖上校車,返到學校同小朋友一齊返學上堂.
放學婆婆接校車,玩一陣子就食lunch ,而家早咗起身所以會早啲nap.
婆婆接咗佢都會打個電話比我等我安心,
我都會問吓佢今日玩咗咩,食咗咩,佢都會答到,有紋有路.
返到屋企再問要吓佢學校生活,佢都講得好開心,
夜晚我地就執好校服,書包.早啲的佢入去瞓.
暫時都OK,係有一日婆婆同佢著錯褲落樓,
即刻返去換返,早餐要比啲時間氹佢,有時唔知道點解唔肯著校服,
但佢又唔係唔鍾意返學喎...
一星期有一樣功課
如認識學校.認識家庭.認識自己
(其實係好簡單嘅剪貼或者圈出物品)
咁細都會要父母同佢一齊做,
見到佢好鍾意返學,好鍾意同小朋友一齊搭學車,
見到佢自己坐校車,見到佢好獨立自己上堂冇喊,
呢一切一切都令我好欣慰!
唔會諗佢學咗啲咩,只要佢開心鍾意返就得
家長星期尾就要簽手冊,知道小朋友喺學校嘅情況.
面對本手冊,好大感受,
結婚生仔,做人妻到媽咪,
而家眨吓眼個仔就返學做家長簽手冊.
雖然幾廿年前,但細個比手冊媽媽簽嘅情況
仲好似瀝歷歷在目,轉眼間就到自己簽.
唔知點解呢一刻先覺得係另一階段嘅開始!


text:
幸好, 總算都OK, 都係一d好standard的排法, 我見過有D婚紗公司既排版係勁核突, 尤其當時去搵big day攝影時, 好多時個package會送一本相簿, 好多間果本相簿都排得係勁核突. 所以我要求好簡單, 只要正正常常就算.
睇 返咁多頁排版, 大致上都沒有問題, 只係其中一張相既左下角唔覺意影到張櫈邊, 有D古怪, 其實我覺得佢地應該自己會同我地執左去 (其實overall我唔覺得佢有同我執過D相, 因為好似同我2個半月睇相果時D相差唔多, 最多係執左D路人), 但係佢話我地一開始無出聲要執走去, 所以佢而家只係會係果版layout上做一少少effect, 即係係角位blur左佢, 但係張相本身就唔郁啦. 唉, 我都算啦, 其實係張相度執執都唔會好麻煩者. 都唔明點解佢地講到好似好麻煩咁. 不過算啦, 我自己返到屋企執啦. 由於其中一版layout有野要執(只係blur左其中一頁的角位), 佢話要整一個星期, 一個星期後再email果張layout俾我再望下, 如果無問題, d相簿同油畫就2個月後就送到我屋企, 同一個問題, 我都唔明點解要2個月先印起本相簿, 不過算啦, 咁早送黎, 我屋企都無咁多位. 好彩我真係唔趕時間.
一 個星期後, 佢地email左果頁新既排版俾我睇, 基本上都只係blur左角位, 所以都無咩大問題, 我就confirm左lu, 之後就問埋佢d softcopy幾時可以拎, 佢話confirm左layout之後一個星期就OK, 下, 又一個星期, 已經無野要改, 都要一個星期先拎得, 而且仲要再黎多次去拎softcopy. 但最後都要成2個星期後先通知我有softcopy拎, 佢地大公司真係每一樣野都要有系統, 每一個步驟都好慢呢. 算啦, 我又唔係趕時間. 不過奉勸各位如果真係無咩時間等或者好急要有相簿, 真係唔好去呢D大公司度影啦, 真係等下等下要差唔多半年先拎到D完成品呢.


text:
都係我手寫我心順暢好多~
最近都幾多朋友同我提起過話想買洗面機,而大家通常都係話想買clarisonic. 呢部野我都用左幾耐,當初都係比佢D介紹講到識飛天咁勁所以先想試,咁佢都真係幾好用既,不過又不至於神級好用,所以一直以來我都係斷斷續續咁用.同埋覺得以佢既價錢同好用度黎比較算係頗貴囉.
我第一次買Clarisonic 機個時係買 Clarisonic Plus, 貪佢有埋Body brush 同埋有速度揀嘛!不過可能我懶啦,買左咁耐都係用過個body brush 一次咁大把,平時洗面又永遠都係set同一個速度,所以呢D咁fancy 既functions 對我黎講係無乜用既=_= 所以後尾去旅行唔見左個brush, 我就買返部Mia 算喇,又平D,又細D,少D function我覺得用起來仲方便D.不過Mia 係無分part 計時(Plus 係會同你額頭20秒,鼻+下巴20秒,左邊同右邊面頰各10秒每part “o都”一下提你換位,但Mia只會開機後計時一分鐘自動熄機),要自己一路刷一路數住幾多秒 XDD 但其實用慣左覺得都無乜所謂.
佢地洗面既brush有分Normal, Sensitive 同 Delicate, 跟機係會有白色既Sensitive Brush, 但其實所謂sensitive 既brush 都幾硬,皮膚比較健康既朋友會o岩D, 而好似我咁皮膚薄同容易敏感就要用淺藍色既Delicate brush 先得喇!
雖然佢標榜用黎落妝會洗得比平時乾淨6倍(但其實點樣計6倍?),但我始終覺得用個brush將D化妝品係毛孔度推來推去既感覺唔係咁好,所以我通常係夜晚用卸妝油卸完妝,之後先用洗面膏+Clarisonic 再洗面.
我會配搭號稱同Clarisonic 係 Perfect match既 Philosophy Purity cleanser,唧5毫子分量係個刷上,再用手捽幾捽等佢有少少泡,跟住就放個brush係面上輕輕打圈.但記住一定要輕,唔係好似省鑊咁省呀!個刷只需輕輕掂住塊面就夠架喇! 點解我咁強調要輕呢?因為我覺得佢呢個刷都設計得幾硬,就算我用delicate brush都覺得有D拮面,所以我都唔會日日用,最多只會隔日用~所以先導致我買到下面講既韓國納米洗面機!
由於一直以來對Clarisonic 都未係非常滿意,所以我都仲有留意其他洗面機.前排上網見到韓國出左隻納米刷毛洗面機,團購價只係$270,我心諗咁平?!!一定要試下啦!而家閒閒地買支cleanser 都差唔多咁上下價錢啦! 於是乎就訂左.
好簡單既包裝,裡面有洗面機同個底坐,無其他無謂配件,感覺唔錯!呢部機只需用1粒AAA電池,無得充電,可以話佢方便亦可以話佢唔環保,睇你點睇啦.一粒AAA電池暫時未知可以用到幾耐,因為我都只係用左幾日!
可以睇到個刷頭既毛真係好幼好幼, 摸落去其實似海棉多過似刷,好舒服架!
有個簡單既底坐,無充電功能既,洗面機手柄背後有兩個"'Open"位,上面係拆個刷頭既,下面係開黎換電池既~ 十分簡單易用!
呢部洗面機我都係搭返Philosophy Purity Cleanser來用,同Clarisonic 相比,佢真係溫和好多,但係要溫和就當然無洗得咁乾淨啦! Clarisonic 剛剛買返來用頭幾次,都真係會有“驚艷”既效果架!因為用完毛孔真係好似可以呼吸咁,塊面好似“輕左”! 但呢個洗面機呢,你真係感覺到佢好溫和,D毛好幼細,而我都相信佢真係可以洗到毛孔裡面D污垢既,因為佢D毛夠幼!但佢就真係做唔到 Clarisonic 個種洗完毛孔可以呼吸既感覺~ 另一樣野就係,有時塊面尤其是個鼻D有死皮鞋鞋地,用Clarisonic 洗完會滑哂!但用呢部就無咁滑,都係因為佢太溫和,刷唔走D死皮~
所以總體黎講,
如果你皮膚屬於強壯型, 推薦買Clarisonic
如果你皮膚屬於容易敏感型,而又預算充足,推薦兩部都買,Clarisonic 做深層清潔,納米機做日常清潔
如果你皮膚屬於容易敏感型,又只想買一部,推薦買Clarisonic, 可以隔日或隔幾日用一次
如你皮膚屬於極敏感型,推薦買納米洗面機
唔...係呢件事上,只可以話一分錢一分貨啦!不過韓國既cosmetics industry 真係越來越進步!越來越多驚喜之作!
對韓國慢慢改觀的
S


text:
變態老公將老婆玉照放上網,惹來網民熱論.
爆壹爆
變態老公 直播老婆沖涼
有手下來電報料,話見到呢排喺成人討論區,有一個網名叫 Roger嘅網友好出位兼變態.呢條友最近先後開咗幾個 post,都係講佢點樣偷拍自己老婆沖涼過程.由於好多網民留言,呢個 Roger愈玩愈激,之後除了會 post偷拍老婆艷照外,竟然仲賤格到趁老婆沖涼時,企喺浴室,一邊扮講電話,暗中開咗個微信視頻通話功能,將老婆沖涼過程,全程直播俾網友睇.嘩,你咁都得?另外,佢又不時走上天台,偷拍對面樓嘅女鄰居艷照,再放上網「些牙」.
為睇真呢個世紀賤男,爆哥假扮同道中人搵佢出來見面.上星期,相約喺佐敦會面. Roger年約三十七歲,戴住眼鏡,外表都唔似變態佬.但佢一坐低,就好心急分享佢偷拍經歷,直認其他男人睇自己老婆裸體,佢反而會好興奮,爆哥聽到都心寒,呢個世界真係乜人都有.佢又話老婆唔知佢咁做,如果知道一定會殺咗佢.所以佢話每次都會小心行事,將部手機放喺洗手間隱蔽位置,又會用膠紙遮蓋手機反光位,完全係一名偷拍狂.
之後,變態 Roger忍唔住,懶理當時餐廳好多人,竟然當場播放偷拍片段俾爆哥睇,除咗偷拍沖涼外,仲有同老婆嘅性愛片,內容好似四仔咁,極度變態噁心.最離譜係,變態男竟然連老婆細妹都唔放過,偷拍姨仔如廁,再俾網友睇.做佢老婆,真係陰功豬囉.
的士姐神秘燒黃紙
近排的士呢行多咗躁漢,郁啲就用千斤頂扑爆行家架車,仲打到爆晒缸,你都咪話唔驚,爆哥都試過坐的士和司機差點動手,都係為咗句好無聊嘅戲言.
不過爆哥就覺得,唔係個個都咁火爆嘅,話說觀塘雲漢街有個的士姐,每逢初一,十五都會燒衣,佢一手拎化寶爐,一手點着有紅色朱砂字嘅黃紙,圍住架的士轉一圈,口中唸唸有詞.佢唔只幫自己部的士作法,仲愛屋及烏,幫成條街的士行家作福,爆哥行埋去問佢點解有呢個習俗,的士姐話:「想人車平安啫!」咁又係,大家都係出嚟搵食,出入平安至為重要.爆哥轉頭問其他的士司機有冇依照的士姐方法保平安,問十個的士大哥,十個都話未見過呢個神秘儀式喎!真神奇!
14K鬍鬚勇低調慶生日
爆哥出得嚟行,夠膽講一句,江湖中做人最真誠嘅當數 14K鬍鬚勇,唔妥你就天王都冇面俾.江湖大佬年年唔去遊埠,都要去飲 14K鬍鬚勇每年餐壽酒,鬍鬚勇例牌喺尖沙咀香格里拉酒店擺一百幾十圍, O記會例牌到場封路檢查.
但係今年唔多覺鬍鬚勇派帖喎,好多江湖人士都議論紛紛,事關鬍鬚勇不知不覺抗癌十年,由初頭確診腸癌,後來發現擴散至肝胃,出入醫院做手術,你都咪話唔辛苦.有鬍鬚勇身邊人就爆料,話佢最近接受化療,由於副作用大,所以佢想專心休養,但今年都有在香拉低調慶祝生日,與家人好友普通食飯,到賀都有司徒玉蓮和尹國雄班老友,崩牙駒入唔到境,都有專登打電話來恭喜一句.
爆哥乜料
金融界撈家,穿梭黑白政商界,朋友遍布旺角至中環,每星期都八到
唔同料,同《壹》仔讀者過吓癮!


text:
又一套吸血鬼! 近兩三年荷里活都好多吸血鬼製作. 第一集上畫時叫好唔叫坐, 無咩宣傳又擺唔到好時間上, 好多人落左畫都唔知有套咁既戲. 但係出碟後反應好好, 咁講真, 第一集又係幾好睇既. 我初初入場完全係捧Kate Beckinsale 場睇靚女. 自從"珍珠港"之後我決定就算佢做咩戲我都睇!! 呀點之又出奇咁好睇, 節奏緊湊, 動作明快. 造型道具佈景都比人好有新鮮感. 最難得係劇本寫得好, 無一般荷里活動作片咁得動作無故仔. 好啦, Underworld: Evolution 跟據 "第二集理論" (第二集一定唔會好過第一集) 期望唔好咁大, 而是實亦都一樣. 情節冗長, 無左第一集個種講故事既節奏. 個半鍾就係睇住男女主角匿黎匿去, 一係就打獲勁. 都無咩結構可言. 第一集新鮮完, 吸血鬼道具就無咩咁驚喜啦, 仲要羅黎打獵射人狼. 實在無謂. 不過! 又唔係樣樣咁差既, Kate Beckinsale 一樣咁靚 (男主角我話之佢), 化裝一流一. 服裝人設今集比上集做得好好多. 佈景道具既設計整個系列都好有水準. CG 又靚左(例牌架啦). 睇過第一集既, 續埋個故仔都應該睇落去.
放假睇好戲之 --- Underworld: Evolution
0 留言:
訂閱: 發佈留言 (Atom)


text:
燒腩仔最近明顯百厭星上身,玩電線,玩房門,摸「車立」門,整high chair個安全扣,搞電視機側邊D掣,衝入房搞暖風機或者抽濕機,唔危險嘅嘢佢都唔做,打佢手仔仲發你皮四,之後就尖叫鬧人趴地喪扭,基本上乜都出齊咁滯,煩到艾菲頭都大埋,然後某日艾菲係廚房整完D嘢出來,就見到佢將張Ikea凳仔反轉坐咗係到.
記得之前睇肚B媽個blog見到肚B都試過咁樣卡住咗,所以艾菲見到此情此景實在忍唔住笑到肚痛,燒腩仔見到艾菲狂笑仲以為自己做咗咩好事,完全唔知死咁跟住艾菲好興奮咁笑,然後艾菲把握機會話要同佢咜吒,佢仲好合作咁即刻望鏡頭擺晒pose添﹗kakaka...
影完相艾菲就好衰咁丟低佢唔理走咗去啦,當佢想起身跟艾菲一齊走嘅時候先發現自己被困係到慘叫,而艾菲當然無佢咁好氣坐埋一邊睇吓佢會點收科(呢D位艾菲都幾堅持要佢自己搞返掂唔會幫佢,咁當然係個情況係安全先會咁狠心啦),慘叫咗一陣見艾菲完全不為所動無救佢嘅意思,呢隻燒腩仔終於收聲試吓自己起身,跟住唔使幾秒已經順利逃脫.
不過最爆笑係成功逃脫之後,燒腩仔居然又忽然坐返落去困住自己,慘叫咗一輪證實艾菲係點都唔會救佢先死死地氣自己起身走人,自此以後佢就無再將張Ikea凳反轉來玩啦﹗原來咁樣畀佢親身經歴兩次,真係有用過艾菲日日夜夜提住叫佢唔好搞,所以話呢...做媽媽真係要係適當時候學吓放手,唔係佢哋就永遠都長唔大㗎啦﹗


text:
係公司慶幸上司既座位唔係我前後左右伸手就到既位置,一
段小距離令我每次聽到佢走過黎既急促「噠,噠,噠」高跟
鞋腳步聲時,總能夠有多兩,三秒準備.將個screen
較番去工作既畫面,忍手唔好篤電話住,忍口唔好食到一嘴
零食住,保持一個最整潔,最合佢心意既落力工作下屬形象
,再加送一個佢突然造訪時既愕然眼神,一切裝作自然.
可惜唔係每次都可以表現令佢稱心滿意,試過一次……由於佢本人身形比較細粒既關係,基本上佢企我身旁既時候,係會對正我既耳邊講說話.「阿熊,你咩都唔好搞住,幫我拿拿臨搵呢個人既P file先,叫John Chan,好似係2007年resign既,即搵啊!」極度急燥既佢想轉身就走,我當然唔俾佢走住啦,咁少資料我點搵到啊!「我想問呢……有無佢全名?可能有唔少同事都叫John Chan,啊……其實如果有員工編號就可以check到晒佢d資料啦!」以為係正確既溫馨提示,點知阿頭突然飙高音,我望住佢搽左桃紅色既雙唇不停張合,「無啊,無啊,而家呀姐淨係俾左呢兩樣資料我,你搵唔到咪叫其他人幫手!總之要快啊!呀姐急住要架!」然後頭都唔回就極速返埋自己位.
當時震耳欲聾既尖刺聲音徘徊左係我腦入面好幾秒,反應未黎得切,人已經移步去左filing room開始搜索.望左啲file一陣開始覺得唔對路,俾阿頭搵笨,我決定係system同埋係termination既record搵,終於有兩個疑似目標既John Chan,再問問我team buddy既意見,搞店!不過我係好衰,明明搵到,嬲嬲地都係擺多一陣先比佢,為既係爭取多少少時間做其他野.
幾個同事見我番埋位,靜靜雞過黎問我,「有無事啊?頭先佢失驚無神咁高音講野,嚇死人咩!搞咩啊又!」,我慢慢load番剛才既情景,開始有啲怒火中燒.「唉,耳仔都痛埋,差啲想推開佢,次次都係咁,你話啦!佢有咩係唔急架?唔係玩飙高音我就可以即刻變到佢想要既野!」
過多十分鐘,我先施施然咁拎個P file俾佢,意想不到佢黎多一下飙高音!「好叻啊!咁都俾你搵到既!」笑笑口伸手搶左個file準備去呀姐房邀功,揮揮手示意我可以走.佢岩先係咪讚我?好似第一次聽到,但點解只覺得背後一陣涼意……
故意提高把聲講野,如同潑婦一樣,明知自己無道理無亮點,唯有運用聲線去令你留意佢.下次我真係要大反應啲扮嚇親,等佢係人前面有難色,令佢收歛一排都好啊!


text:
星期三, 8月 29
暗湧
谷哥唔再 update 本地股價, 咁就唯有沽哂尐美股, 專心咁用 editgrid 炒港股去咯. 其實花旗尐官債行都變番黑, 樓價又開始止跌回升, 唔怪得咁鬼强, 現實點都要留尐睇門口, 想套戥都唔使哂冷咁轉, 兩三成慢慢轉都得, 橫掂個 game 都係成世咁玩, 使乜急呢.
a50 跌吓跌吓又去番個傳說既鐵底, 咁就用美股跌無咁多嚟守一半先, 點知會唔會跌去煉獄咁低. 尐二三線跌去未升時同幾年新低, 見位就自動做嘢. 珠江做內河運輸同珠三江既近海客運, 無乜競爭又有被收購概念. 廣南馬蹄鐵做得唔錯, 又有專賣豬牛, 咁低隻現金年仲想點. 金碟就古古惑惑, 但呢行其實同印銀紙差唔多, 入咗局都幾難唔畀落去, 用過 ERP 你就知乜事嘞.
820 獅王四成咁以淨值回購, 睇落唔會唔食啩. 市面好似見唔到 A50 期指嚟做對沖, 但有類似既 A50 或 A 股基金, 食個無風險既四巴仙唔好 (前提當然期內為淨持貨者), 都係個十日八日啫. 133 係咁做就呵呢吉帝囉.
前幾日睇報紙畫個恆指圖, 見到呢三四年由歷史高位三萬二, 壓二萬六, 到二萬四, 到近來既 20500, 下低就係一萬一, 一萬六托到最近既一萬九, 為超大型三角 WEDGE, 雖則最近波幅變少成交創新低, 怕且都係大波動前既暗湧而已. 用指甲咁亂畫, 個爆炸點就係九月尾, 遲至十月, 怕且買尐 CALL 可以博吓大霧.
發佈者: Philip 0 留言
訂閱: 文章 (Atom)


text:
有BB之後,就知道生B湊B唔算最難最煩,到要讀書時先知道煩!所以,一開始將這煩惱嘅工作交比檬爸負責, wakaka
雖然小檬係大B,但知道今年嘅情況都會報多間作準備.剛出世之後有朋友提點叫我地一拎到出世紙就去報救世軍,我啱啱生完,都未坐定,就話要報?再加埋呢兩日嘅新聞消息咁顛, 我真係未接受到呢個世界變成咁!不過我地都有去報,編號已經30幾號,收生好似只係12個,咁點爭?
聽日就係第一間interview嘅日子,老實講,我真係冇咩準備過, 覺得佢都唔算一舊飯,就冇再特別train佢
知道通常會考以下
入型狀
喺屋企都冇問題,不過唔知用第二個款識唔識?
搭積木
應該冇問題,唔識都唔緊要,最緊要唔好扔.
顏色
都有教吓佢,佢就叻就係白色,因為指住件Tee第一隻教佢嘅顏色,之後就樣樣都白色,前排,重點教佢紅藍黃,果兩日都OK,不過有時靠撞,呢兩日都冇咩再問佢添...
獨立坐
唔使黐住父母坐,呢個應該都冇問題嘅.
要坐定定,唔好自己走咗去
呢樣就真係汗喇,我驚我要話佢先肯坐定,但又唔可以話佢,令佢情緒失控喎.
有禮貌,主動打招呼
呢樣應該冇問題.
第一次就當係warm up啦!小檬加油呀!
(其實應該係我加油,因為應該係我陪佢入去,我都好耐冇去interview 喇!)
小檬N班大作戰~Let's go !!!!!


text:
多數人去日本都會租Pocket Wifi,不過我o地去成十幾日,每日租金要八九十蚊,都幾貴呀!所以呢個唔會考慮嘞!
好耐之前知道日本有張上網卡叫b-mobile,不過呢張卡要o係日本用日本電話開通先可以用到,如果要用的話,唯有到時去到日本,希望當地酒店o既職員會幫忙,都幾麻煩呀!但係我o地又好好彩,依家b-mobile出o左隻Visitor Sim Card,只要出發前o係網上面用信卡比錢訂好,到去到日本o既時候,收到張卡就可以即刻用,唔需要開通o甘麻煩.
Continue reading »
今次o既旅費兩個人夾埋一共用o左HKD30,303.70,以日本o黎講,而且仲要去o左17日,除番開每人每日都唔駛HKD900,都算抵嘞!
整個旅程最貴o既,相信就係車費,差不多佔o左全個旅費o既四份一.o係日本搭車真係非常貴,只係短短幾個站地鐵就要十幾廿蚊,如果一個市去一個市,閒閒地都要百幾二百蚊,D車費真係貴得嚇人哩!
至於住,為o左可以盡量慳旅費,我o地主要都係住D五六百蚊港紙一晚o既細細酒店,只係豪o左一晚住溫泉旅館,慳得o黎都唔可以太過代薄自己o麻!
o係日本食o野,基本普通o既一餐,兩個人二百幾蚊一定走唔甩,食o野都幾貴哩!不過o係食o野方面,我o地又唔算用o左好多錢,早餐有部份酒店已經包o左,酒店無早餐o果日食D餅食個蛋糕就可以,甚至乎唔食亦都唔係大問題.至於晏晝,我o地無乜幾多日係坐定定食一餐哩!大多數都係食o下街頭小吃,又底者行到餓o既時候就食D乾糧.夜晚的話,玩完一日,就一定會食o野嘞!貴o既平o既都有試過.o係呢次旅程,食o左好多好美味o既o野哩!
Continue reading »


text:
第二站 聖米歇爾山 Mont Saint Michel
從巴黎去Mont Saint Michel方法唔多,一係自己開車一係坐火車,跟團另計,我地當然就係選擇火車啦!由於第2日就要上島,所以未出發就已經向香港訂定位坐TGV,起碼預早5日前留位,因為一日只得3班車去,錯過左就駁唔到巴士去島架喇!巴黎有好多個火車站,去西部既就要去Gare Montparnasse坐車,如果冇火車證既話,就要成€60一程,去一回都真係唔便宜架!其實去Mont Saint Michel有兩條路,一係經St Malo一係經Rennes,我向網上查到經Rennes既巴士接駁路線比較清楚,所以選揀從Rennes入,坐完個幾鐘車去到Rennes,仲要轉巴士再坐多個半鐘先去到聖島,就算坐最早一班火車去到都成12點幾1點,回程最後一班車係5點幾6點,所以一天往返都幾趕,不過老實講個島唔大,齋行幾粒鐘查實好足夠,不過就欣賞唔到日落美景同埋潮汐漲退既景色喇!由於近年起左條路通向島,所以旅客多左好多,變成旅遊區物價自然爆升,島上既酒店真係幾貴,一晚最少二百歐羅,所以大部份人會住向島外大馬路旁既旅館,價錢最少平一半,不過就要行成半個鐘先去到個島啦!向經濟效益角度泥睇,個人認為抵好多囉!
*晴天
*陰天
*Magic景
*其實全個島既重點係一座修道院Abbey €8.5,位於島既最頂,亦佔全島大約7成地方,點解d人覺得佢靚,相信係因為離遠睇哩個小島真係好似一個西方傳說中既古堡咁樣,有條飛龍圍住個島個款呢!實在俾人太多幻想空間喇!抵佢成為世界文化遺產啦!
*雖然唔係農曆十五,但係潮漲都幾勁架!你睇潮退同潮漲既差別幾大就知啦!
*哩間la Mere Poulard係全島最出名既餐廳旅館,佢既招牌omelette聽講好有名氣,好唔好食我唔知,淨係知佢好貴!
一個煎蛋套餐就要45蚊歐羅,嘩!太過份喇!好在佢地都好慷慨,唔幫襯都有煎蛋表演睇,叫做為哩個小島增添一項少少既娛樂啦!
上一篇:情迷法蘭西 - 巴黎 Paris III
下一篇:情迷法蘭西 - 普羅旺斯(阿維農) Avignon


text:
2014年2月19日 星期三
兩兄弟
44 則留言:
早晨呀契B哥, 細B仔! 契B快D教下細B賣萌絶技... 反肚肚啦~ 好想黎同你地玩呀! hehe回覆刪除回覆
Hi哈碌媽媽,好耐冇見哈碌啦,快D update哈碌D近況俾我地知啦刪除
隨時歡迎妳地來同佢地玩丫
我隻狗都鍾意反肚架, 不過冬天就少左回覆刪除回覆
我兩隻仔都係,呢排都少左反肚刪除
契b識得賣萌多d~~~~~好多張相都好cute~~~~回覆刪除回覆
其實細B都識架,不過一舉機佢就郁,影唔到呢刪除
好喜歡貓眼圓碌碌....好鬼精靈...!!回覆刪除
又好 Q 呀 !回覆
hehe...多謝:)刪除
哥哥對眼特別圓,好精靈,細佬有個虎樣,大個仔會好英.回覆刪除回覆
其實兩個對眼都好圓,不過細B D動作太快,好難影刪除
契B隻眼好誘人呢!!回覆刪除
之前細B剛來你屋企仲係瘦瘦, 而家面形就黎拍得住哥哥.....咁圓!...哈哈...哥哥個樣成日扮到一副無知,肯定剛做錯事..哈哈回覆刪除回覆
細B剛去我屋企就病,當時得2.0x kg,尋日剛去診所打針時磅,已經有4.3x kg啦刪除
契B平時個樣惡惡地,其實性格蠢蠢地好似恰;而細B成日扮可憐,但不知幾醒
兩兄弟好有善心喎,抵你媽媽咁錫你地倆個呀.回覆刪除回覆
多謝,咁佢地都幾乖既:p刪除
- 回覆
但哥哥蠢過細佬架:p刪除
契b哥第一張相清減咗? 定係張相拉長咗?回覆刪除回覆
我覺得佢差唔多咋,我希望佢再瘦少少就fit啦刪除
原來哥哥的萌樣都電死人嫁回覆刪除回覆
好難得先影到個張相咋刪除
契b 個樣次次影岀來都係咁cutie回覆刪除回覆
佢成日扮傻仔囉...hehe刪除
細B大隻咗好多呀 , 同契b FD 咗未 ?回覆刪除回覆
佢重咗2kg啦,佢好鬼大食㗎刪除
佢地相處都ok嘅,又時都一齊玩,但又唔係話好fd個隻囉
契B第一張相相好似清減咗喎!回覆刪除
其實佢哋相處到都好好啦,最緊要唔好大打出爪 XD回覆
係?我覺得契B身型同之前差唔多咋,可能角度問題?刪除
都係㗎,佢地唔大打出手,我都總算安樂D
契B個樣成熟左好多,唔通系因為多左個細佬? XDD回覆刪除回覆
佢大個仔啦ma,所以咪成熟咗啦,嘻嘻刪除
契B & 細 B 都好好好好好可愛, 唔洗爭啦 ^_^回覆刪除
貓仔細細就識得做善事, 抵鍚
契B有大哥風範呢!又乖d咁!回覆刪除回覆
咁佢真係比細B乖D,但又蠢D :p刪除
Oli:回覆刪除
~你啲對白寫得好好, 我都笑住睇!!
~大細契都幾和陸!!回覆
多謝欣賞,嘻嘻刪除
佢去都叫做相處ok嘅,唔會打到七彩
契B,細B都咁可愛回覆刪除
hehe, 睇住佢地兩兄弟, 有時真係覺得幾似MC兩兄妹, 感覺好得意!! :)回覆刪除回覆
MC sweet好多:)刪除
賣萌契b眼仔碌碌超可愛,反肚呢招係貓奴都頂唔順回覆刪除回覆
貓地反肚,真係唔摸唔得呢刪除
哎呀!加左貓我都唔知, 一定要追下卜先得!回覆刪除
我估佢地相處得一定唔錯啦!回覆刪除


text:
去到見到好多in完派比BB嘅波波,
入口有好多miss喺度,
登記咗就入去課室玩住等,d玩具唔新淨
因有d已經比小朋友撕爛咗,已經睇唔到,
呢方面可以管理得好d!
之前有d學校好細心照顧到我呢d大肚家媽媽,
但呢到比小朋友及家長嘅凳仔係矮凳,我勉強都坐到嘅...
入到課室老師叫家長先抱住小朋友聽老師講解一下面試嘅內容,
呢到就有張高凳可以比d大肚媽媽坐.
面試:老師帶住小檬出去玩,家長就坐埋一邊等,
老師講明如果小朋友唔肯係會扣分嘅,
小檬咁鍾意玩又唔怕陌生,個個都咁friend ,當然過關!
出到去我哋只係遠觀佢哋嘅情況,
老師首先同佢玩手抓板,之後喺個箱到拎d玩具問佢係咩,
我隱約聽到佢好似話車車,之後好大聲話「仲有呀」!
一路都有另一位老師mark 分,好認真,
跟住老師話去玩波波,
點知行去嘅時候比小檬見到個喺角落嘅廚房
咁都比佢見到,
佢要玩, 老師都有同佢玩,
另一老師繼續mark分,
玩咗一陣老師就叫佢去返玩波波,
將d波波放入籃,個籃跌咗小檬都有扶返起佢.
最後就係一位net 同小檬疊軟嘅大積木,
疊完我聽到miss叫佢push,點知小檬唔知佢講咩,
繼續疊高,miss 做埋動作佢都冇跟!=_=
In完有個波波送比佢,叫小朋友比媽媽爸爸,
可能呢到睇下佢會唔會比.
呢間學校都好多人讚好,所以好多人報,
檬爸當初諗過要同舅父輪流排通宵交form,
但後來我都勸佢哋第二朝早d去算!
一個月後等通知,呢間interview 感覺真係㨂小朋友,
不過學校嘅硬件可以好d,至少爛咗睇唔到字嘅圖書唔應該再要!


text:
呢兩日有唔同嘅blog友都有問我呢個問題,點樣教小檬?唔好話心得,我冇資格,
分享吓小小感受
我係懶媽媽,冇睇啲教育BB或者小朋友嘅書,只係自己覺得啱就算..
係咪教完一樣到一樣?
係,我係!! 好記得第一樣byebye 教咗好耐,我先開始教第二樣,
之後果啲好多佢學 一兩 次已經識,佢學野好快,真係唔使教好多次.
我會先做一次比佢睇,
例如,點樣洗洗手架?
我會示範比佢睇,之後捉住佢做一次,自己再做.再同佢一齊做,
如果教咗一排都唔識冇進展, 我會教到佢識先教第二樣.
不過太悶又唔得,好似好廢話,不過我覺得真係睇情況,因才施教.
佢學野快梗係得,但係佢學野慢,你迫佢都冇用,唯有要比啲心機
我冇用食物引誘佢學野,我唔想佢覺得學習等同有野食.
都會有食食吓生果或者小食教佢,佢做完又食吓玩吓,
冇特定學習時間,通常都係玩吓玩就學,
冇壓力先會鍾意學野,唔使set行哂咁學.
而家都係教佢一般生活上嘅事,果啲生字Apple bear bear都係好隨意
(話時話,rody生字咭都好耐冇拎出嚟玩.)
我覺得教到佢自理能力同生活細節都好緊要,執野著鞋除
洗手(而家開左水喉會gi啲泡比佢,佢會自己捽捽手...
希望好快學埋抹野...哈哈!!)
由出世我就已經成日同佢講野,我做咩,去邊都講,我唔理佢識唔識,只係要同佢多啲溝通.我諗佢聽聽埋埋要用時就容易啲講出嚟.
好似頭髮咁,我冇教過佢,有日我問下佢,佢居然摸住啲頭髮,
我都好amazing,點解佢會識,我諗係因為又細到大都好多人話佢多頭髮,
之後梗摸吓佢啲頭髮,可能咁樣佢就知.
又或者媽媽去開奶喇,我地換片片喇,我地去婆婆屋企喇,
舅父呢?之後會入舅父房揾佢,見冇人會話比佢知舅父返咗工.
之後到佢識行識走問佢舅父呢
佢就會自己入舅父搵或者手指指入去.
有好多佢而家識嘅野,唔使特別教,
我覺得係因為之前都有同佢講,你唔會估到佢吸收幾多,
咁咪平常心咁當佢係識聽同佢講囉!
另外語氣,我發覺大聲同有啲威嚴好似會work啲,
不過我而家反而會盡量溫柔啲,希望佢都受,
唔使我咁大聲做惡婆惡婆
大家又有咩心得交換下呢?


text:
放低行李,休息左一陣,就準備出去報local tour
出發前係reception拎左本地圖,呢本比機場拎嘅地圖詳細
住THE KEE 就係因為夠方便,一落去已經係酒吧街,行去Jungceylon都係5分鐘
芭東周圍都有報local tour 嘅檔仔,講價後,價錢間間都差唔多
由於有太多唔同種類的團,建議事先上網睇下想玩邊類型活動再去格價
朋友推介之下,我就搵左呢兩間:
Phuket Coconut Travel: 係酒吧街,tiger bar前少少,pizza company 隔離,老闆kitty講英文 (皇帝島: 900b; ATV + 5 KM 激流 + 騎象 + fish spa + elephant & monkey show: 1500b)
Aries Tour: 係number 6 restaurant 向novtel方向前行,入面其實係一間網吧,老闆係一個華人伯伯,識講普通話(皇帝島: 900 b; ATV + 5 KM 激流 + 騎象 + fish spa + elephant & monkey show :1450b)
兩間都只係差少少,費時行黎行去,所以就去左最後果間報
報完團,就去Banzaan Fresh Market食晚餐,只要穿過Jungceylon正門第一個mall轉左直行就到,唔難搵.去到先係地下果層買海鮮,買左瀨尿蝦,花蟹,蜆,都係1200b,再拎上1樓加工
去左好多人推介的your kitchen,有位職員識講普通話,所以點菜都好方便
果度7點左右就關門,所以要食就要早d去喇!
食完飯就行返去Jungceylon入面的Big C Extra入貨,買早餐同手信
跟住去左Jungceylon正門的Swensen's食雪糕,有好多種類,而且價錢相宜


text:
Hi! 媽媽又唔記得咗上星期日係我26個月大嘅日子啦﹗佢話呢排只記得我幾時interview同D學校幾時放榜,記得爸爸呢排公司peak season好忙成日weekend唔得閒搞到佢都無得抖,記得自己就來生日同聖誕要安排定D活動畀我玩喎...真係無心肝㗎佢...
其實過咗兩歲之後,媽媽話我已經變成小朋友,都無咩特別大嘅轉變啦,呢個月嘅飲食狀況都係差唔多,只係揀飲擇食嘅情況好咗DD,終於肯食返菜(只限菜框唔食葉,可能因為出緊四隻犬齒牙痕,食菜框可以止吓痕掛),終於無再食到咁誓願(但到尾都係要催同餵),終於肯踏出第一步試食糖(艾菲:其實邊有阿媽要逼個仔食糖咁騎㗎?).
瞓覺就比上個月好返D,不過因為返學後長期咳同流鼻水,所以多咗半夜咳醒大叫,但好快又會瞓返,通常十點幾入房搞到十一點先瞓,瞓到第二朝九點半起身,但好多時七點幾就跟爸爸醒,要媽媽過來陪我一齊瞓先肯瞓多陣, 又忽然要返媽媽陪瞓服務,仲會指定媽媽瞓邊個位,至於晏覺就每日放學返屋企先瞓,瞓一個鐘左右媽媽就會開歌叫我起身,例必扭一輪先出房食飯(所以要落街食飯一定要提早叫佢起身).
自理能力都係咁上下,繼除褲著褲之外今個月學識咗除開胸衫(其實只係亂fing出來),返學會搶住自己揹書包,會主動拎水樽同拎鞋,至於potty training都叫做進展良好,但wee wee始終未有poo poo咁叻,喺屋企會主動話畀媽媽知wee wee,都試過幾次成功忍到入廁所除褲再對住青蛙仔(尿兜)先痾,簡中落街一陣可以冒險唔著片,不過飲得水多時就唔識忍搞到十分鐘wee一次,換底褲仔都換到媽媽傻.
把口係完全唔識收,由起身就講到瞓覺,就算媽媽話唔同我講嘢,我都仲會自言自語不停講,以前叫人要扭擰一陣先叫,宜家落樓時會主動同媽媽講「要叫姨姨呀 (樓下保安員)」,去爺爺嫲嫲同公公婆婆到時又會話「入屋要叫人嘛」(實情係畀媽媽話過先會咁講),見到D唔熟或者第一次見嘅人,媽媽話叫人都會跟住乖乖 地叫,基本上宜家咩都識講,好多時會跟媽媽口水尾同口音講嘢(艾菲:真係要慎言先得),有次去公園有兩隻狗仔衝埋來,我即刻就話「嚇死人咩」(艾菲音), 爸爸媽媽聽完即刻笑到碌地.
呢期至愛就係問「呢個咩來㗎」,有時係明知答案都會勁問,爸爸媽媽答完我就會好認真咁「哦...」返聲來做回應,成日出街指住D車問咩來, 考到媽媽頭都大埋,自己自學識讀晒1-10嘅英文(只係youtube播過D歌仔佢聽無特登教),又係自己學識唱晒成首《London bridge is falling down》(但成日唱唱吓最尾一句會變咗中文版:P)同《Mary had a little lamb》,最近練緊唱《Baa Baa black sheep》(三首都完全無教過,只係日日都有播佢聽),媽媽就教咗我諗《靜夜思》同《三字經》嘅頭八句,我話咁快就已經記得晒,爸爸話我應該都係有D語言天份.
最後又到講情感發展,呢個月媽媽讚我乖咗好多,愛上返學後返學放學都好少會扭,就算扭都會氹得到,只係放學仲係成日話唔換鞋唔返屋企,寧願喺學校大堂行來行去都唔肯走,間中都會反反覆覆突然發作,喪喊唔停加咩都話唔好唔要同叫住「唔要媽媽講」,但情況都總算係開始受控.
去得interview多,連安全意識嘅問題都解決埋,宜家無再話驚去陌生地方唔肯入,就算陌生人同我講嘢,我諗兩諗都會怕怕醜醜咁答吓佢,最勁係唔再驚睇醫生,自己行入診所仲同醫生叔叔有傾有講,唔會再好似之前咁喊到死去活來(呢個咁重要嘅歴史時刻,之後有時間一定要blog返),老師同校長更加係我最信賴嘅人啦,就連放學會去邊,媽媽應承咗D咩,或者剪咗頭髮都會主動話畀老師知等佢哋讚我叻.


text:
我地選左島既西南部
自助麵包區
自助生果區
每一日食早餐
身邊都會有好多雀仔飛來飛去
佢地一d都唔驚人
哩款雀仔係無理頭成日都見到
我地改左佢地叫'gel'頭鳥
除左一d自助餐外
可另外再係main menu 到點其他食品
哩個Eggbenedict真係好味到爆
d 蛋汁不斷咁流出來呀
食完早餐就係酒店出發了
私機到酒店接我地
第一站我地去左glass gallery
佢地會將整個製作glass既過程demo比我地睇
無理頭好出名船既模型
d模型真係做得好靚好details
有好多人都專誠到哩到訂製反隻走架
之後就到下一個景點
托魯奧斯火山口(Trou Aux Cerfs)
直徑有成約200米架
但而家已經長滿晒樹 Lu
周圍既風景真係好靚呢~
可係山上望反成個毛理裘斯呀
無理頭雪糕車
同香港既差唔多
但就Colorful好多
食都食得開心d
我地就係坐哩架車一日遊
我地本身係租平架車
但都覺得奇怪
平都已經咁靚
如果貴既咪不得了
後來先知
原來冇晒平車出租
佢當然話係upgrade我地喇
之後就係shopping時間
所以我只係要左頂(綠帽)
沿途路經個水塘
見到d人可以自油咁行入水塘到
私機話我地知原來成個水塘而家得反三成水~
所以佢地而家水源都好緊張下呀!
之後我地去左當地係寺廟
Mandir~
當地有5成人都係信哩個宗教
私機話到某D日子
哩到就會人山人海
行都行唔到咁話
佢地既TEMPLE
如果要入去的話就要除鞋
我地只係係出面影相
冇入到去
待續~~~~~


text:
本來諗著下午唔出去, 型爸自己帶Loki出去, 我就留喺屋企煮飯等二公子返嚟...點知型爸引我, 不如我地今日帶Loki去狗公園吖, 上網check咗架啦. 我諗佢真係好想我同佢一齊去, 好啦, 好啦, 煲落湯就出去啦.
呢就係呢處呀, 叫保榮路休憩處, 係狗公園嚟架,有個牌叫唔好咁嘈, 的狗唔知合唔合作呢?
當大家都好開心傾謁時, 突然有一隻好細隻嘅狗仔, 由欄底走咗入嚟, 型爸即刻想抱起隻狗仔, 我又即刻去拉著Loki, 但我地兩個失敗, Loki一衝過去, 咬著小狗條頸搖咗兩吓, 掉佢落地, 嚇到隻狗仔係咁叫. 我即刻捉著Loki, 佢地個工人姐姐即刻抱起隻狗仔. 隻狗仔無事, 嚇到震哂, 跟著唔敢再落地跑, 要人抱著. Loki其實唔係真係咬落去, 佢只係當佢係玩具. 好彩隻狗仔無事咋, 唔係我地都唔知點算.
隻狗仔無事, 告一段落. 呢個時候, 有隻靚女過嚟
就係佢嘞, 佢叫Chocolate朱古力呀! 走過嚟聞吓Loki先, Loki見到佢唔吠喎, 但係Chocolate小姐對佢無咩興趣喎.
隻狗好純好乖呀, 主人都唔使用狗帶, 佢主人拉佢, 佢先肯行入嚟同Loki say hello. 但聞兩聞, 兩隻對大家都無咩興趣喎.
佢主人開水喉, 佢會去飲水, 跟著仲識用手撥的水嚟洗面, 好得意呀!
响狗公園同Loki玩一個鐘就返屋企啦, 二公子應該差唔多返到屋企啦.


text:
隊長增值服務
財務自由僱問服務 [讀者來信]一個簡單的過程,令你明白下一步該做什麼的機會,向財務自由向前踏出成功正確一步.
隊長裝修僱問服務 [裝修服務]第一次買樓裝修怕比人呃?試下我地呢個服務啦.
Thursday, October 29, 2015
土地陷阱
有玩過地或村屋的人,其實大家都知道車到唔車到,以及係咪政府路入村,都會係一個影響價錢的因素.因為本身村地的問題,其實好多所謂入村的路都係阿公的,因此可以理解成為私家路,連警察都理唔到,所以點解圍村人咁惡亦係有原因,入去收數的,真係比人溶左都唔知咩事.
故此,如果你想投資村屋土地相關的產品,識玩的人一定會攞晒個lot number去睇下同最近的政府路的情況,以及實際去觀察下實地又係咪同個plan一样,而如果你買的地或屋係無政府路的話,一般你都要識定村長交低過路錢,如果唔係你想入去,又或想安住都幾難.呢個亦係隊長一直都好小心的地方,三不管就係呢個狀態.
不過今時今日玩村屋地呢D野其實一早比人玩晒,你想買政府路邊的野唔係唔得,不過價錢一定會有所反映.而如果你想買D以為車到就入到去的野,睇完都好似無問題,一路上暢通無阻,咁你就真係要求上天保佑唔係有人撘棚整鬼你.
隊長係幾年前睇過一D所謂的豬棚屋,首先係開價的時間棚連地係6球,老實講個豬棚真係好大,要改做樓應該十個八個櫃走唔甩.不過問題係個plot,要入呢條村,你老味係個入口果塊大約100呎的地,零零舍舍係比人keep起左,即係話如果果個位的人係咁易拉起個欄,成條村的人都唔駛出入.當然,個代理話無問題啦,有D人好癲仔如果預著咁情況,咪搵部工程車鏟冧呢塊地側邊的樹同埋係個坑度倒番石屎咪又係一個新入口囉,屌,呢D真係無枉管的野,我一個外來人你估我夠唔夠膽玩到咁大,開到條路但比人打到打橫出番黎,甚至出唔到,你估我報唔報得切警啊嗱?呢D野人地日日住係度同你玩,邊報到咁多警,所以一定唔會咁諗,即係唯有就唔買,以免誤中陷井啦.
住係市區的你,可能未必太知村屋有幾黑暗有幾難玩,有時唔係話法律大晒,好似我有個朋友一家人搬入左村屋,隔黎條友起下又過D起下又過D,之后起到連佢番屋企條路都比人封左一半.佢投訴無門因為村長幫住另一邊,於是佢咪搵地政署做測量度番地界囉,係就係度到人地偕健越界,咁又點?誰來執法?佢玩到咁串之後,換黎的結果係日日都有一堆垃圾係佢屋企門口,吹咩?報警搵垃圾凶手咩?咪玩啦.
其實呢野都未算癲仔,更大的撘棚我都聽講過,有d村民賣間屋比你,賣左幾百萬之後,你開開心心入去的時間,點知發現係入屋的必經之路多左面水泥牆,人地擺度明比個屋你踩,之後當然比條路你黎,同你用賤價買番間屋,你可以渣都無得剩,或者攞番幾十萬走,講真呢d局黑暗到你唔信.
同一道理,其實而家有好多劏場都係同一概念,老實講買就買個劏的單位,但走廊就係公家,所謂的公家咪即係個劏主,講明幾多%都無用,如果賤係上黎,賣晒之後突然起幅水泥牆同你講回收你個單位,你報警都無用,係擺明呃狗你.所以,隊長一般都唔建議人買咩劏工廈玩,寧願幾份人買個細單位,都好過一個人買個一百幾十萬的劏位,一間幾年后業主見好價想錶你一個尾會,你的投資就化為烏有.
Subscribe to: Post Comments (Atom)


text:
兩日暑假轉眼就過,燒腩仔喺上星期三已經正式開學成為K1學生,而學校亦好好咁喺頭四日安排咗適應日,畀家長全程陪住,同埋只返個半鐘,對於錯過咗N班適應日嘅艾菲來講,實在係彌補心靈損失同了解學校&燒腩仔嘅好機會﹗
Day 1 26/8/2015 (Wed)
第一日返學專登預早出門,同上次來註冊時一樣,因為有直車到學校,我哋唔使半個鐘已經返到去,學校好貼心咁,喺禮堂放晒D滑梯,搖搖船之類嘅大型玩具出來畀小朋友任玩,一入門口燒腩仔就畀車陣引咗埋去,好彩我哋早到唔使排隊就玩得,之後都勸咗佢一陣先肯去玩其他嘢,然後就到燒腩仔嘅同班同學妹豬隆重出場﹗我哋兩個媽媽勁興奮,即刻拉佢哋握握手做個好朋友,以後你哋就要互相照應啦﹗kakaka...
玩咗陣見差唔多夠鐘,就帶燒腩仔去洗手間再坐低準備開學禮,而米高就喺正式開始前撤退(通告寫明只可以一個家長陪,但有D家長就帶埋姐姐一齊陪...),所謂開學禮其實都無咩特別,只係校長簡單介紹吓學校,之後就輪到分組參觀課室同玩遊戲,我哋組先去玩玩具,燒腩仔好乖全程肯排隊又無爭嘢玩,仲識撩同學仔玩(不過人哋唔睬佢囉:P),玩彩虹傘時玩到勁hyper,睇到艾菲都好開心同放心.
到夠鐘就輪到我哋入課室參觀啦,小朋友要自己搵返自己個位坐,而媽媽最開心嘅除咗係燒腩仔真係大個仔,識得自己坐定定聽老師講嘢,就係妹豬居然同佢同組兼坐隔一個位咋,嘩﹗你兩個有緣到呢﹗大家坐定後老師就簡單介紹返學要注意嘅事項,講完就逐個派書包同禮物,女仔有Minnie換衫公仔,男仔有Thomas電動火車,開心死燒腩仔呢個車迷,一出課室門口就好威威咁跑去show畀喺出面等我哋放學嘅米高睇啦﹗
Day 2 27/8/2015 (Thu)
第二日返學繼續由艾菲陪燒腩仔,呢日一返到學校,車迷又畀車陣引咗埋去,但見後面排隊條龍越來越長,艾菲就拉燒腩仔走,玩滑梯同爬蟲蟲都一樣開心,到夠鐘就全部人一齊入禮堂坐定,原來呢日係玩集體遊戲.
我哋先玩唱歌做動作,再玩音樂傳球,一停音樂拎住指定顏色波嘅小朋友要出去台前答老師問題,之前返N返到hea吓hea吓嘅燒腩仔,係估你唔到咁投入,一直等出去答問題嘅機會,試咗三round後終於畀佢等到,老師一宣布咩顏色波嘅小朋友出台前,佢第一時間跑咗出去,好勇猛咁答問題全無怯場,實在係睇到艾菲眼都突,呢個真係我個仔???
之後學校安排咗切蛋糕儀式,個個小朋友見到蛋糕都嘩嘩聲勁開心,燒腩仔當然都唔例外啦,影相時艾菲仲驚佢會手多多篤個蛋糕添呀﹗臨走時老師又一人派一把扇仔做禮物,呢間學校真係好識捉住小朋友嘅心,等個個都返學返得開開心心,返到屋企同燒腩仔傾偈,佢仲用慘慘豬嘅聲同艾菲講「我唔捨得學校呀」,真係浮誇到有D頂佢唔住...
Day 3 28/8/2015 (Fri)
第三日家長可以同小朋友一齊試搭校車返學放學,其實艾菲從來都未坐過校車返學㗎,所以呢日艾菲同車迷燒腩仔一樣咁期待,一早就落去車站等車,而校車好準時就來到,保姆姨姨同司機叔叔都好nice,車上亦設有安全帶,坐完嘅感覺係令人安心嘅,燒腩仔亦全程淡定望街無扭,我哋接埋其他同車同學仔就返學校啦﹗
返到學校,燒腩仔又再一次迷失於車陣之中,到夠鐘入課室時,勸咗佢一輪先肯走,然後老師將同學仔分成兩組,我哋被安排先出去玩遊戲同影相,而燒腩仔嘅反應係再一次令艾菲感到驚喜,老師叫佢哋出去排隊,大家小朋友都仲猶豫緊時,燒腩仔見有一個同學仔出咗去,佢九秒九就拍凳跑出去做第二個,行動迅速同積極到艾菲難以置信,之後玩彩虹傘又係玩到勁hyper,到排隊等影親子合照時,仲突然主動拖住妹豬手示意一齊玩,呢吓真係笑到艾菲同妹豬媽肚痛呀﹗kakaka...
夠鐘我哋就被安排返課室模擬上堂,小朋友要先坐低聽老師講故事,再去洗手間洗手預備食茶點,見老師都會教佢哋唱茶點歌,講唔該多謝同叫人食嘢先准食,呢D都係艾菲平日好著重嘅嘢來,希望佢喺老師嘅訓練下會做得更好,而放學前老師又一人送咗枝牙刷畀佢哋,於是燒腩仔就笑晒口咁離開學校,同艾菲一齊坐校車返屋企啦﹗
臨落車前,艾菲問返燒腩仔今日返學開唔開心,佢當然例牌話好開心,但艾菲提到星期一要自己一個坐校車同上堂,佢就有少少變臉話要艾菲同佢一齊坐,艾菲即時同佢解釋點解要自己坐校車,而內心都不其然有少少擔心,唔通佢始終都難逃一喊?之前返N時爆喊同放學大發脾氣嘅情景再一次喺艾菲腦海中閃過...
Day 4 31/8/2015 (Mon)
呢日係真正嘅挑戰日,燒腩仔要自己一個坐校車同上堂,到底佢搞唔搞得掂,會唔會爆喊或者放學返來發脾氣呢?佢仲要星期日忽然胃仔唔舒服嘔過來,情況實在令人憂慮﹗而為咗令呢日順順利利,艾菲喺過去嘅weekend好努力咁同燒腩仔洗腦,不停brief佢坐校車嘅流程,亦多謝有心家長們send咗上午班落校車嘅直擊片段出來,等艾菲同燒腩仔可以更安心咁出發,然後我哋兩母子開開心心咁去車站等校車,校車一來燒腩仔即自動自覺跟保姆姨姨上車,坐定後仲好開心咁同艾菲揮手,見艾菲影相仲識做埋V字手勢添呀﹗
目送校車離開一刻,艾菲真係有D感動,但又未敢開心得太早住,皆因呢個仔絕對有可能有頭威無尾陣,所以返到屋企艾菲一直食唔安坐唔定咁,好彩有同樣擔心嘅妹豬媽一齊whatsapp傾吓,D時間先無咁難過,然後一睇到有家長報料話校車隊已經離開學校,即勁心急咁衝落樓等燒腩仔(明明係尾站,都唔知急D咩>.<),等到頸都長終於見到燒腩仔笑晒口咁返來,第一時間問佢坐車同返到學校有無喊,佢係好肯定咁答「無」,仲講到喺學校食咗咩茶點,上堂做咗咩畀艾菲知,經過一晚觀察後亦唔覺佢有特別情緒問題,YEAH﹗媽媽真心覺得你好叻仔呀﹗
Day 5 1/9/2015 (Tue)
為期四日嘅適應日已經完結,呢日學校正式開學,其他K2同K3嘅哥哥姐姐都會返學,艾菲前一晚都要brief定燒腩仔,不過見燒腩仔之前一日表現咁好,艾菲都唔怕佢會有咩事,呢日因為安排唔到校車接返學,所以艾菲要親自送佢返去,仲一心諗住返學校同佢影吓相留念,點知呢個仔實在太愛呢間學校,一入學校就拉艾菲行去課室,未行到課室門口就已經同艾菲講「bye bye媽媽」再一枝箭咁標入去,然後係頭也不回咁自己放書包同坐底玩,搞到企喺門外嘅艾菲連同佢揮個手講bye bye或者偷拍佢嘅機會都無...>.<
送咗佢返學之後艾菲就即刻趕返屋企做家務,等到夠鐘又準時落樓接校車,今次有個K2姐姐同佢一齊落車,而燒腩仔來遠見到艾菲,已經笑晒口咁同艾菲揮手,呢吓真係好warm好開心,然後兩母子有傾有講咁返屋企,燒腩仔除咗妹豬之外仲未講到其他同學仔嘅名,不過就講到班主任同另外兩個助教嘅名,亦可以好仔細咁講到喺學校發生咗咩事,睇佢講到眉飛識舞嘅樣,艾菲已經感受到佢有幾鐘意呢間學校.
Day 6 2/9/2015 (Wed)
呢日正式上課返三個鐘,對於艾菲同燒腩仔來講又係一個新體驗,仲要遇著燒腩仔又一朝早嘔到一床都係兼出門前食粥唔多合作,艾菲成朝忙到一頭煙咁,再趕頭趕命帶燒腩仔落樓等車,好彩有驚無險無遲到,但校車就因為落大雨塞車遲咗十分鐘來,所以上車時有少少混亂,燒腩仔都來唔切同艾菲講bye bye就畀保姆姨姨夾走咗,但好笑嘅係艾菲其實唔太介意,不過燒腩仔放學返來傾偈時就忽然爆咗句「我無bye bye你呀」,哈...原來佢係咁在意呢件事,艾菲即刻心都甜晒﹗
放學時校車又遲咗十五分鐘先到,不過見到燒腩仔來遠就笑晒口咁同艾菲揮手,等耐D都可以接受嘅(咁當然準時返來最好啦),然後有個八卦仔除咗講學校食咗咩茶點同學咗咩之外,開始識得講同學仔是非啦,講唔出同學仔名但講到有人賴vee,又話自己介紹咗吸印仔呢個遊戲畀妹豬,但妹豬唔肯同佢一齊玩喎... >.<
然後到夜晚陪瞓時,燒腩仔忽然問艾菲屋企有無小布豬,艾菲醒起佢本書入面個主角有隻小布豬帶住返學,就問佢係唔係老師今日講故事提過,佢話係仲話老師有隻好大嘅小布豬,所以艾菲就搵咗隻N年前喺麥當當換嘅豬仔出來畀佢,佢即刻開心到攬實隻豬係咁錫,瞓著咗都仲拎到實一實,哈...估唔到呢個仔真係有留心上堂聽老師講嘢㗎喎﹗
小總結:
總結返呢個星期嘅K1校園生活,艾菲係好感受到燒腩仔嘅投入,同以前返N班簡直判若兩人,每日放學都笑晒口咁話好開心,亦比之前返N時講到更多學校發生嘅事畀艾菲知,雖然so far都無收到老師嘅電話匯報,但單睇燒腩仔嘅表現,同親身了解完學校嘅硬件後,艾菲已經知道自己無揀錯學校,原來一間對嘅學校係有咁大嘅分別﹗
亦由於我哋宜家都係返下午班,喺生活習慣上同以前返N班無咩太大轉變,就算坐校車係尾站上車尾站落車,都只係早以前半個鐘出門口,返到屋企嘅時間更加係無變咁滯,但艾菲就多咗休息嘅時間,兼夾唔使日日行條長命樓梯四次,真係大人細路都心情開朗好多,燒腩仔無再日日放學搞事扭計,艾菲都覺得輕鬆D無咁大壓力,連親子關係都比之前好咗,攬攬錫錫多咗,就算佢扭計艾菲亦有心情試吓氹佢先,唔會再好似以前忟爆忍唔住鬧咗先﹗


text:
雖然屋企有兩間房,但為咗方便照顧燒腩仔,由佢出世開始,一直都係瞓我哋房嘅BB床,直至佢歲半左右,艾菲都覺得係時候要佢自己一個去隔離房瞓,一來係張BB床已經唔夠大,佢成日瞓到叉咗對腳出床欄,二來係聽得太多朋友嘅case,到四五歲仲要同爸爸媽媽一齊瞓,艾菲實在接受唔到,所以決定襯燒腩仔宜家仲細,早D要佢自己返房瞓,免得大個瞓慣咗仲難分房瞓.
要燒腩仔去隔離房瞓,首先要預備好佢張龍床﹗由於燒腩仔出世前我哋請過姐姐,亦專登訂咗張上下格床畀姐姐瞓, 可惜姐姐做唔夠兩星期已經畀艾菲叮走咗,張床就一直放咗喺到擺,到後期燒腩仔出世後更加變成雜物架,米高曾經建議掉咗張床,買過張小朋友床畀燒腩仔瞓,但張床瞓都未瞓過就掉實在太浪費,反正燒腩仔過兩三年大個仔可能又有另一D新嘅需要,經一論商議後我哋決定宜家畀燒腩仔照瞓下格床,過多幾年先按佢需要再大執間房畀佢瞓啦﹗
於是艾菲用咗一個上午,好努力咁將床褥由上格床搬落來,然後將下格床嘅雜物全部搬晒去上格床,再徹底清潔成張床,喺窗台位置貼好防撞膠,換好新床單,再裝埋淘寶訂返來個床欄,鋪好好耐之前淘寶買落嘅大大塊超厚地墊,終於成功變返張床出來畀燒腩仔瞓.
整好張床之後當然第一時間叫燒腩仔入來過目啦﹗不過呢隻馬騮興奮到襯艾菲行出房拎D嘢,膽生毛咁自己爬上條梯到,仲連自己已經被卡住唔上唔落都唔知,後尾當然係要艾菲救返佢落來再訓話一論啦﹗
跟住就輪到畀佢試瞓啦﹗知道燒腩仔個人要安全感,艾菲都唔敢太進取,起初叫佢入去試吓瞓晏覺先,夜晚就去返我哋房瞓BB床,因為係日間出面有陽光,佢呢覺只係瞓兩三個鐘,艾菲又一定會陪到佢瞓著咗先走,所以喺呢到瞓晏覺係完全無問題.
瞓醒一覺鬼咁開心,仲話夜晚要再返來瞓添,不過到夜晚知道艾菲會熄燈,佢見到閂門後間房黑晒,就拿拿聲改口話要去返我哋房瞓BB床啦﹗
其實燒腩仔19個月大開始喺呢邊瞓晏覺,艾菲好應該一鼓作氣咁要佢喺呢邊瞓埋夜晚一覺,不過諗到我哋仲未裝好盞夜燈,又醒起之後我哋要去兩星期旅行,再加上佢成日瞓瞓吓半夜爆喊要我哋拍背先肯瞓返,同艾菲有D懶起身同唔捨得,於是拖吓拖吓就無咗件事,後期去完旅行返來仲索性連晏覺都去返我哋房瞓BB床添(因為瞓BB床唔會顧住玩會快D瞓著).
直至上星期,連燒腩仔農暦兩歲生日都過埋,艾菲先突然醒返起自己瞓呢件事,都有擔心過燒腩仔已經因為就來返學有D不安,再逼佢自己瞓會有反效果,不如等佢適應咗返學先再訓練佢自己瞓,但另一方面又諗佢如果宜家成功自己瞓獨立慣,到下個月返學時可能會無咁難適應,而且一拖再拖只會拖到出年都未肯自己瞓,長痛不如短痛就決定試咗先算.
要佢自己瞓嘅第一日,艾菲一早執完床就將佢D枕頭同公仔搬晒過去隔離房,預告佢知由今日開始要自己喺呢邊瞓,見佢都好受落仲即刻跟艾菲跑入房望窗睇車,然後到瞓晏覺時間佢都自動自覺咁入自己房瞓,到瞓醒時艾菲就再同佢講夜晚都要喺呢到瞓,艾菲會叫月亮姐姐(佢床頭盞夜燈)出來陪佢瞓,仲教佢如果半夜醒咗想搵爸爸媽媽,可以開門過隔離房搵我哋.
結果到夜晚瞓覺時間,佢都好順攤咁拉艾菲入自己房瞓,艾菲講明陪到佢瞓著就會走佢都話OK,好開心咁喺床到碌咗一陣就瞓著咗,雖然瞓到打大風咁由床頭碌到床尾,但到半夜都無爆喊過,直至第二朝晨早醒咗(米高七點幾返工前入去幫佢熄燈佢已經醒咗),居然自己喺房到hea到九點半艾菲起身都無嘈,實在係超級抵讚﹗
起初艾菲都擔心燒腩仔只係貪新鮮唔知好得幾多日,但佢呢個星期以來嘅表現都非常好,除咗頭幾日好早就醒,呢幾日已經可以照常瞓到九點幾十點,半夜都無再出現爆喊情況,只係因為佢超級反瞓,間中聽到房入面有D呯呯聲,同試過一次碌咗落地喊咗兩聲但無醒到(好彩鋪定軟墊),希望佢以後日子都可以keep住咁好表現啦﹗
燒腩仔成功自己瞓,艾菲都曾經諗過自己會唔會唔捨得,點知最後係一D唔捨得都無,反而覺得好開心好free,夜晚喺房上網睇吓片聽吓歌都唔怕會嘈到燒腩仔,唔使朝朝早偷偷摸摸咁走出房預備早餐,只係半夜起身要記得去隔離房望吓佢瞓成點,記緊鎖返實洗手間同廚房門口道安全閘,以防燒腩仔半夜醒咗偷走入去玩姐﹗
至於燒腩仔原先張BB床點算呢?宜家就成為咗伍餐肉哥哥嘅新床啦﹗其實艾菲只係見燒腩仔既然都唔瞓張BB床,就好隨手咁將呢年幾以來一直同我哋同床瞓嘅哥哥放落去,等艾菲同米高多返D位瞓唔使咁逼,點知燒腩仔第二日過來發現咗,就指住張BB床話呢張床係哥哥嘅(艾菲一直教燒腩仔叫佢做哥哥,kakaka...),咁艾菲就打蛇隨棍上問佢自己張床喺邊,佢就好開心咁走返自己房指住張床話「喺呢到」,難得佢終於接受張BB床已經轉移咗畀第二個,知道自己已經無得返轉頭再瞓張BB床,咁艾菲就決定畀伍餐肉哥哥繼續喺到瞓多一排啦﹗


text:
Wednesday, 16 September 2015
私家滑梯
23 comments:
家裡有位嘅,絕對值得買返個\==> 呢個應該先喺奢侈品!! 哈哈ReplyDelete
你就好啦,屋企咁大,好多野都可以買,遲啲攪個party我哋黎啦Replies
哇, 私家滑梯太正啦, 唔洗出去排隊任玩都得, 幾時玩都得!ReplyDeleteReplies
係呀, 最開心係包包....Delete
好正,但真係屋企大先會買ReplyDeleteReplies
我地住村屋, 係大D但又遠D....Delete
加個波波池喺滑梯底仲正﹗好羨慕包包有私家滑梯同波波池玩呀﹗ReplyDeleteReplies
波波池真係諗左好耐, 買左200個波ja....Delete
又係個句, 其實唔貴, 但又係要搵位放
好正呀有個私家滑梯,睇相仲有好多地方,遲啲可以有個私家公園呀 :DReplyDelete
地方咁大,支持買多d 比包包更開心, yeahReplyDelete
地方咁大,支持買多d 比包包更開心, yeahReplyDelete
私家滑梯,只能羨慕......ReplyDelete
香港真係難有位整呢個, 我地都有個,但ET仔玩幾玩就無興趣luReplyDeleteReplies
我盡量一星期只畀佢玩一兩次, 咁就無咁快玩厭Delete
一於打造個包包樂園啦~~~ 到時記得招呼埋劉bb 一齊玩~~ReplyDelete


text:
進入第四季,新產品陸續出籠,包括幾部HP新雲端eAIO噴墨打印機,支援ePrint技術.講起ePrint,可以話係HP獨有雲端打印技術,每部eAIO都可以直接無線上網,本身又有電郵地址,只要將要印嘅用容傳送去呢個電郵,就可以遙距打印.此外,亦有唔少雲端Apps,好似iPhone咁可以單撈,從網上訂閱資訊,按時自動傳俾訂戶.
聽IPG嘅Janis Wong話,eAIO好多妙用,有好多HP同事突然想要屋企阿姐加餸,响網上搵好圖片,用ePrint網上傳送圖片,直接列印番屋企俾阿姐,按圖索驥去街市買,免致言語不通,買錯哂嘢.下次如果見到賓賓,攞住大疊圖片,趕去街市買餸,就可能係Janis屋企位姐姐.
雲端打印仲可以免費打印各地地圖,樂譜,兒童填色遊戲,旅遊資料等…不過目前呢啲Apps,都係美國來路貨.唔少本地幾時有SDK俾大家開發.HP亦傾緊例如金寶湯,史雲新之類,開發一啲啱本地嘅Apps,將來有乜時令食譜,煮婦想知道今晚乜餸最抵,買齊乜配料,合時滋補之餘,仲慳返唔少紙.Janis話啲旅遊書,食譜,餐廳指南,又多一條財路.HP自己就同連鎖咖啡店合作,俾大家試吓印咖啡現金券.
香港有幾多呢類高科技煮婦?真係難講,不過而家知道,至少HP應該有幾個,用雲端技術,諗下點樣持家有道.


text:
2012年12月13日
奇妙處處通 會員專享獨家 迪士尼徽章, Vinylamtion!
上星期六好興奮咁買咗好多野,其實仲有一樣未分享,就係 奇妙處處通 會員專享聖誕徽章套裝!原本都仲諗緊買唔買,覺得佢要二百幾蚊有啲貴,但見到實物幾靚,所以最後就買咗啦!
呢盒徽章套裝嘅背面除咗印有 迪士尼徽章 標誌之外,仲有代表 奇妙處處通 會員專享嘅圖案;另外,同其他限量版徽章一樣,都有註明呢套係限量版,限量300套,令呢套徽章更顯珍貴!
呢盒套裝包含四款徽章,每一個都設計得好靚;我重新擺放過四個徽章,覺得咁樣放會好睇啲;因為咁樣就唔會遮擋住背景嘅 睡公主城堡,今次嘅背景圖片都設計得幾靚,值得一讚啊!其中三個徽章同一般徽章嘅尺寸差唔多,上面分別有 米奇,米妮,鋼牙奇奇 同埋 大鼻帝帝;至於最後嘅巨型聖誕樹徽章,購買套裝之後更加可以選擇使用個人化服務響徽章上面寫上字句.
每一個徽章嘅背後都會刻有 迪士尼徽章 標誌,奇妙處處通 會員專享圖示,以及限量300個嘅字眼.唔知呢套咁精美嘅徽章套裝又吸引到你嗎?有興趣嘅會員記住要趁早買啦,始終都係限量發售嘛!
2012年11月17日
上星期四11月15日除咗係 雪亮聖誕2012 嘅開始之外,同時亦係會員獨家 Vinylamtion 嘅推出日;當日入到樂園之後就去搵呢個 Vinylamtion 模型,雖然見到實物好似冇咁靚,不過我最後都買咗.
同之前會員專頁所提及嘅資料一樣,呢個模型嘅底部印有 奇妙處處通 以及 限量300個 嘅字樣.
以下就係呢個 Vinylmation 嘅包裝盒,就連包裝盒上面都印有 奇妙處處通 嘅英文字樣架!
買完呢個模型,我而家仲考慮緊之後買唔買埋會員獨家徽章套裝好... 因為真係唔想用咁多錢... 但係,雖然我成日都話要慳錢,我依然經常俾樂園入面嘅商品吸引到,嗰日都買咗好幾樣野...
儘管好似用咗好多錢買野,事實上,我每買一樣野之前,背後都要有一個原因先至會買返屋企;其實有時候啲理由都幾無聊,咪又係自己俾藉口自己買野... 買下買下就變咗好幾樣... 不過,因為呢篇文章係講獨家 Vinylmation,迪士尼徽章,所以其他商品我就留待稍後再分享啦!
2012年11月11日
奇妙處處通 會員們前兩日都應該收到樂園發出嘅會員專訊,有好多關於 雪亮聖誕2012 嘅資料!不過今年啲表演同上年一樣,冇咩特別,惟有希望今年響商品上同埋其他方面會有驚喜啦... 而今次嘅會員專訊就率先為我地一班Fans帶來一個好消息,就係樂園推出會員專享獨家商品!
樂園首次為 奇妢處處通 會員推出兩款限量商品,分別係 迪士尼徽章套裝 以及 Vinylmation模型.兩樣商品都係限量300件,產品上印有 奇妙處處通 標誌或字樣.睇張相片就覺得兩款都唔錯喎!特別係個 Vinylmation 模型,就連平時對 Vinylmation 冇咩興趣嘅我都覺得幾靚,心郁郁想買添!至於徽章套裝就有四個徽章,其中一個係巨型聖誕樹徽章,巨型徽章更加可以印上個人化字樣.
其實就算呢兩樣產品設計得冇咁靚嘅話,我都會俾「奇妙處處通 獨家」呢個噱頭搞到我想買!唔係因為突然覺得自己變咗一位「尊貴的會員」,而係我覺得呢個機會好難得,要好好把握.前排先講過,我覺得樂園好似一直都唔太注重一班Fans,估唔到咁快佢又推出今次嘅獨家商品.基本上佢係唔需要將呢兩款商品變成會員獨家商品,佢照舊正常咁推出嘅話都總會有Fans買;我諗園方終於都開始積極關注下佢嘅Fans,係個好開始,期待未來可以見到更多同會員相關嘅事!
於 11:21
標籤: 心中的感想, 迪士尼雪亮聖誕2012, 迪士尼樂園收藏品, 迪士尼樂園商品
訂閱: 張貼留言 (Atom)


text:
2012年7月23日
颱風之下逛書展... 有特別收穫!
放榜後,選科後,又再一次進入冇野好做嘅日子!每年書展都會去睇下有咩書賣,本身都已經諗住今日去睇,就算三號風球亦唔會阻擋到我!而今日我最愛嘅收穫,就係呢本 Epic Mickey 英勇米奇 概念畫冊!
Epic Mickey 係一個電子遊戲黎嘅,不過我就冇玩過.我買呢本畫冊,主要係因為我鍾意睇人地畫嘅靚畫,加上入面嘅主題又幾特別,所以就買咗.
原來遊戲入面,米奇 會去到一個叫做 Wasteland 荒廢世界 嘅地方,對付邪惡嘅壞人.最得意嘅係,Wasteland 係以 迪士尼樂園 做藍本,係一個黑暗版本嘅 迪士尼樂園.以下呢張相係其中一幅畫,大家又估唔估到呢個係邊一個遊樂設施嘅黑暗版本呢?
每個 迪士尼樂園 嘅主題園區,響 Epic Mickey 都有黑暗版,以下就係 明日世界.
入面啲內容都好吸引,相信個電子遊戲都會幾好玩;睇完本畫冊之後,我可能會買返黎玩下!我另外仲買咗幾本小說畫冊同埋幾本生活漫畫冊,因為我真係好鍾意睇人地啲靚畫!不過我自己啲畫就唔係咁好,慣咗用電腦整圖;但其實我都幾鍾意畫畫,所以要努力啲練習啦!
我仲有另一個嗜好,就係睇完啲電影之後再買返啲小說返黎睇... 今次我就買咗 愛麗絲夢遊仙境 同埋 小飛俠 嘅英文版,兩套都係迪士尼電影,不過小說嘅係原裝故事,而電影入面通常都有少少改動,就等我遲啲再睇下兩者有咩唔同啦!
事實上,我並冇睇過 小飛俠 套電影,就算有睇過都係好細個嘅時候睇.我一直都好想睇呢套電影,今次係一個好機會,俾我睇呢本小說之餘,再去搵呢套電影返黎睇!( 到最後好有可能都係得個講字,上次講話想睇 小飛象,到而家都未睇! =_= )
訂閱: 張貼留言 (Atom)


text:
星期四, 4月 24, 2014
終於出喇
槍彈辯駁2中文版今日終於出,原本係打算買第三次機戰Z時獄篇,但因為無行貨,要download埋首批送嘅高清remaster版就要日本server account,PSV版就要買多張卡,加埋仲貴過PS3版,但今時今日嘅我又真係無乜可能長期對著電視打機,所以結果都係買槍彈辯駁2中文版,爆咗到時先再算.
最近多咗新升junior supervisor,因為公司唔夠人乜人都升,本身佢哋資質已經麻麻,仲唔接受別人指出改錯,high完老細又要我執手尾,真係懷念當年自己做好自己嘢嘅時代,只需對自己負責就得,真係唔明點解佢哋唔對自己負責,反而係我要幫佢哋負責.
星期六, 4月 05, 2014
非常口
最近覺得自己份工越來越似行古惑,每每以為到期交功課,老細總有新功課交落嚟,於是又有新的日期目標去追趕,真係好似古惑仔咁今日唔知聽日事.
仲有就係小弟習慣吹水唔抹咀,成日都同啲同事山草藥噏得就噏,但最近同位同事講笑話唔慣早上見到佢返工,佢居然同人話我詐型於是唔同人調更;另一單就係升走咗另一地方嘅舊同事時常問我哋借嘢,我只在電話旁說笑話佢只攞嘢無乜貢獻,佢居然第二日專登回來請食餅,看來我真的要開始小心留意自己言語的威力......
今日放假先得閒睇返上星期《我是歌手 II》,如果GEM開演唱會唔唱自己歌,我一定買飛捧場!
訂閱: 文章 (Atom)


text:
三十有二嘅我樣子尚算年輕, 但皮膚質地就同年齡一樣. 即係話遠睇誇啦啦, 近睇哎吔吔.
自從用過CdP嘅粉餅, 我已經深深地中了毒.....漫延至Skincare!
最先使用mousse cleanser, 配合洗面網用效果最好, 因為個網可以搓到好勁並且好幼細嘅泡泡. 洗面後感覺好乾淨, 唔乾唔繃緊, 好淨白! 同埋估唔到幾噤用, 唔算好鬼死貴 (despite 有效果).
之後仲買咗gentle toner, 係真係感覺補到水. 响法國咁乾嘅天氣下用佢都無甩皮同天氣敏感.
Deep Cleansing Oil並唔係用嚟卸妝, 佢個頭凹凹凸凸係直接用响T-zone, 响多黑頭位置擦吓擦吓張D油按入皮膚, 從而將汙垢溶解再褪出. So far黑頭無乜增減, 但鼻翼同下巴有黑頭嘅地方無咁鞋.
嚟緊會越嚟越乾喇, 下一件需要嘅產品就係Energizing Cream. 試過massage cream同energizing cream嘅sample後, 後者嘅質地較用易接受. 按摩可以加速生層代謝, 提高膚色透明度, 平衡水油值, 提升皮膚彈性. Massage cream感覺立D, 可能唔適應果種質地啦. 由於屋企嘅lotion都係頗水質, 搽落乾爽舒服但皮膚食唔飽...... 乾燥天氣, 皮膚都要儲量過冬呀~


text:
南韓藝人無論男女,個樣都會畀人質疑係咪天然.呢樣嘢無謂再爭拗喇,好睇就算數啦!今次就為大家介紹一位叫李妍杜嘅女藝人,雖然佢唔算出名,但係一樣贏到唔少廣告商讚賞喎.點解?唔係因為佢識用啲「潛規則」吸金,而係佢身材Fit到漏油,直頭唔使P圖咁滯!呢位31歲嘅女星最大秘訣,就係跑步同做瑜珈.唔好以為佢剩係得健康兩隻字,佢性感上嚟真係會令到男士們流口水都仲得!唔講咁多喇,自己睇相啦! ...
南韓藝人無論男女,個樣都會畀人質疑係咪天然.呢樣嘢無謂再爭拗喇,好睇就算數今次就為大家介紹一位叫李妍杜嘅女藝人,雖然佢唔算出名,但係一樣贏到唔少廣告商讚賞喎.點解?唔係因為佢識用啲「潛規則」吸金,而係佢身材Fit到漏油,直頭唔使P圖咁滯!呢位31歲嘅女星最大秘訣,就係跑步同做瑜珈.唔好以為佢剩係得健康兩隻字,佢性感上嚟真係會令到男士們流口水都仲得!唔講咁多喇,自己睇相 ...
南韓藝人無論男女,個樣都會畀人質疑係咪天然.呢樣嘢無謂再爭拗喇,好睇就算數今次就為大家介紹一位叫李妍杜嘅女藝人,雖然佢唔算出名,但係一樣贏到唔少廣告商讚賞喎.點解?唔係因為佢識用啲「潛規則」吸金,而係佢身材Fit到漏油,直頭唔使P圖咁滯!呢位31歲嘅女星最大秘訣,就係跑步同做瑜珈.唔好以為佢剩係得健康兩隻字,佢性感上嚟真係會令到男士們流口水都仲得!唔講咁多喇,自己睇相


text:
湊舒韻記,不經不覺已經寫咗一年啦~
我寫湊舒韻記嘅目的,係想分享下幾大嘅BB可以做到D咩,等大家都可以喺屋企教上小朋友
我教BB嘅都係生存之道,求生技巧
我唔鐘意"baby can read"嗰類野, 呢D咁嘅教材又貴,又一定要係好有恒心先做到
自問無咁嘅恒心...我見過好多父母買咗好貴嘅教材,但無堅持同BB做,結果買咗都無用
失敗例子實再太多...倒不如同BB做下D有趣D嘅無壓力活動仲好
其實網上有好多資源, 想教小朋友嘅,跟本唔使買!
好啦,講返正題...
舒韻一歲,係一個里程碑, 多謝大家同我一齊見證佢嘅成長!
舒韻喺一歲前一星期, 開始企得穩, 跟住開始行, 而家都行到十幾步啦!
佢仲成日企喺到睇住電視成野:)
(用小朋友鐘意食嘅野嚟引佢地企/行, 係好好嘅方法嚟㗎!)
影曦都鐘意捉住舒韻手嚟行
舒韻砌積木都砌得好好啦!
新記錄係6舊!
舒韻上樓梯嘅速度快咗好多:)
舒韻而家嘅COPY能力強咗好多, BB手語學得快咗
佢好快跟到做, 但就未必明
講野方面都仲係DADADA咁,但就好明顯見到GRANDAD時會叫DADA
講BYEBYE時又講DADA...起碼佢知幾時要講野,係好事!
舒韻好鐘意睇書, 成日走去搵書睇.佢會靜靜咁坐喺到睇
佢會指住D字, 知道D字有意思
呢排佢好鐘意入自己D玩具落袋.,然後攞出嚟.佢可以咁玩玩成4個字
佢最鐘意睇嘅節目有:
Waybuloo, In the night Garden,Teletubbies
呢幾個節目都係BB節目,講嘅係BB話,可以幫助BB語言發展
用匙食飯佢可以自己食一大半,但最後嗰幾啖都仲係要我餵
佢最意食柑, 仲會食提子,香蕉, 梨同士多啤梨
仲係食緊人奶,早晚各一餐
NAP係12-3,一日三餐
仍然係7點瞓到7點
記住咁多先:)


text:
豉椒炒蜆 ( 加辣 ) - 呢個麻麻地 無咩味咁 同埋一 d 都唔辣
椒鹽瀨尿蝦 - 好彈牙呀 好味道
瑤柱蛋白炒飯 - 炒得好乾身 都係好好味
避風塘炒蟹 - 我問阿喂 d 乾辣椒辣唔辣 佢話夠薑就食 1 隻 點先 ?! 唔答我仲要大我 真係人善被人欺 嗚嗚 ~~~~
阿喂大佬話加埋 d 避風塘料會好好食 信佢啦 哈哈 唔係又話我架喇 @@
炸大腸 - 我覺得唔好食 唔脆同埋好多肥膏
蜆芥鯪魚球 - 完全都唔記得有無食過 呢晚太 high 喇 嘩哈哈哈哈
啫啫芥蘭煲 ( 走肉 ) - 阿表一見到碟菜 就同里奧大人講話 " 你最鍾意食嘅菜 " 嘩哈哈哈哈 笑死我 佢呢句真係好爆呀 同埋佢個表情同語氣好得意 好似戰戰兢兢咁 哈哈 驚咩喎 有我喺度 佢一話妳 我即係叫佢表演食哂碟菜 你成日咁鍾意食丫嘛 哈哈
狗爪螺 - 唔知老闆定邊個送比我地食架 好似係個客喺長洲買番黎 今晚實在太開心 所以其實好多嘢 講完都唔記得 哈哈
好似阿 mi 話係數目字 9 喎 我話成隻爪咁 點會係 9 呀 佢真係 9 唔搭 8 就真啦 之後阿奧即刻上網查 真係叫狗爪螺呀 其實隻狗爪殼嘅質地好鞋 我覺得好似摸緊蜥蜴咁
呢 pat 太多爪 有 d 恐怖
阿喂講咗有 5-6 次好鹹鮮好鹹鮮好鹹鮮 之後佢仲用牙簽了出黎食 但其實一咬就咬到出黎囉 佢可能以為自己食緊東風螺都未定 無辦法啦 幾支大啤落肚 呵呵呵
小炒皇 - 我覺得份量好巨 最後都食唔哂 衰 mi 又唔拎番屋企 呵
今日咁有紀念性 所以一定要訂蛋糕 人地唔知 以為我地失散咗幾十年 今日終於見番 哈哈 但今次嘅世紀相聚真係好開心好開心好開心呢
希望快 d 可以再聚一聚呢
小寶最想快 d 食 哈哈
餅底係朱古力脆脆 其實都幾好味 不過我唔太鍾意食蛋糕呢 阿表小寶食得哂 我同阿 mi 同小奧就食剩 d cream 阿喂就食剩大半件 我地已經分咗 2 件比食店架喇 如果唔係會食剩更多呢
其中貴花蚌 / 賴尿蝦 / 蟹都係喺街市買再比食店加工
( 27-DEC-2015 SUN )
今朝 8 點半起身 即刻刷牙沖涼出門口喇 ~
仍然天陰陰 最緊要唔好落雨就得喇 但咁嘅天氣 我我覺得好攰 個人狀態唔係咁好咁囉 ~
搭地鐵由九龍灣去去荃灣 今日只係 $3.3 咋 抵到爆 ~
約咗表表 小寶同 me 笠 阿喂 10 點喺荃灣海港飲茶 我同里奧大人講一定唔可以遲到 因為我次次約 mi 笠都遲到 但我要去買杯鴛鴦先去酒樓 好在 9 點 58 分到咗酒樓 終於唔駛遲到喇 呵呵 表表佢地就 10 點 15 分左右到 ~
呢日係我最最最最期待嘅一日 因為我地 6 個人終於合體喇 嘩哈哈哈哈 ~
一齊食下傾下影下 真係好鬼開心 但突然間覺得阿表小寶好靜 唔知係咪我同 mi 太多嘢講 佢地插唔到咀呢 哈哈 ~
鬼手 ~~~~
我覺得自己真係細食咗 同埋又有 d 眼瞓 所以無胃口 之後食剩 d 點心 mi 笠話邊個叫邊個食 好記得剩番件糯米卷 我即刻話係阿喂叫 ( 其實我亂嗡 ) 之後阿喂話我做其他嘢又唔見咁快喎 嘩哈哈哈哈
呢間海港環境真係好唔得 一入去已經覺得好污糟咁 之後 mi 直頭叫我地唔好去洗手間添呀 唉 阿奧話呢間海港係我揀 但將中同新都城呢兩間好光猛同乾淨架喎 無諗個荃灣呢間係咁囉 下次都係跟地膽搵食算喇 ~
去埋商場入面嘅洗手間 再轉過靚彎就到小巴站喇 ~
排隊又傾下咁啦 我成個背囊係零食 所以拎銀包電話好麻煩 因為我唔想整碎 d 薯片嘛 點知我拎完銀包出黎 完全無留意趺咗個電話喺地下 好在 mi 見到幫我執番咋 唔係就大鑊了 一定比里奧大人鬧死呀 ~
差唔多 12 點 20 分上車 20 分鐘後到城門水塘 lu ~
個天灰灰暗暗 不過就無影響到心情 因為好難得 6 個人一齊行山呀 ~
好 放完水就起程喇 行下影下 停下傾下抖下 我最鍾意咁 哈哈 ~
今日唔算好多人 可能天氣唔太好 同埋又聖誕假 好多人都去旅行呢 ~
有時我同mi 行 小寶阿表行 阿喂阿奧一齊行 之後就 mi 同表 我同小寶行咁 所以我覺得我地 d 嘢好似講完又講咁 嘩哈哈哈哈 不過我覺得阿表同小寶應該最慘 我地每人問一次 佢地就要答足 4 次 同埋實在太多嘢傾 真係唔記得講過 d 咩咁囉 ~
1230 開始行喇 ~~~~
仍然灰灰暗暗
有唔小狗狗散步
好多枯葉
今朝落咗場雨啦
各自影呀影
阿喂無咩點影相 所以我覺得佢好似領隊咁睇實我地 哈哈 不過我都無咩點影相 行過幾次 真係無咩想影 哈哈
跟住阿喂領隊上山
睇佢地嘅背影 都覺得佢地好開心呢
咩都影下咁啦
保護色
又周圍影
葉不離手
如果天清幾咁好呢 ~~~~~~~~~~~~
差唔多 2 點 又 break 下先
呢度好乾旱咁
沿途都有唔小馬騮出沒
隻馬騮 d 眼神好慘咁 真心覺得佢地好可憐 ~~~~~~~~
估唔到都有唔小馬騮出沒 咁我地要食下零食嘛 大佬 有膠袋聲啊 d 馬騮實出黎 所以我地食嘅時候 阿奧同阿喂就拎起支行山杖 有馬騮過黎就嚇佢地呢 實在太 man 喇 ~
差唔多 3 點又 break 食下薯片同朱古力榛子餅 因為我想佢地快 d 食哂 d 零食 我背囊唔駛咁重 呵
有隻大牛牛向住我同 mi & 表表方向行過黎 mi 叫我地走開 唔好跟住佢 因為隻牛見到佢食緊生果 但阿喂話因為我頭先食咗牛肉呀 所以跟住我呢 @@
本來我地想坐呢張枱架 不過比馬騮霸佔咗 同埋佢地有 d 嘢做緊 哈哈
真係完全唔覺有隻馬騮喺度囉 差唔多色咁
其實一見人多 就會有好多馬騮出現架喇 因為知道有嘢食 小寶最搞笑 全程緊緊捉實包薯片 表表又驚馬騮 佢地真係全程都係緊張狀態 哈哈
好多蘋果仔
好喇 又食下生果 mi 買咗人參果同蓮霧 食完當堂無咁口渴 但我覺得阿喂唔多食嘢咁 原來佢唔鍾意食零食 不過無計啦 我要抖下嘛 呵呵 ~
我最驚上斜 我覺得好辛苦 但落斜又驚架喎 因為傷膝頭哥家嘛 點知阿喂反應好快話上斜又驚落斜又驚 即係想點呀 ?! 車 咁係丫嘛 之後阿奧又乘機話我驚依樣驚果樣 @@
多謝呢包薯片 令小寶可以健步如飛 上斜連行山仗都唔駛用 同領隊 part 住上呢 ~~~~
差唔多 3 點 45 分就上到個亭 咁又 break 下食下生果啦 我覺得超勁熱呀 成頭成臉汗呀 勁想番屋企沖涼呀 但最奇怪係佢地又無汗架喎 只係話熱 呵呵 ~
成身濕哂勁難頂 可能我着毛毛 boot 所以更加覺得熱囉
繼續行
又停低影下 抖下 ~~~~
今次行入小小影先
領隊終於唔繞埋對手喇 yeah ~~~~~~~~
無諗過落雨天都咁多馬騮出沒
馬騮 BB 好得意
差唔多 5 點行到燒烤場尾段 突然聽到好大嘅雨聲 嚇到我地即跑呀 勁大雨呀 好在有個地方係有瓦遮頭 同埋我地個個都有遮 所以等 d 雨細 d 我地都要走喇 因為 book 咗 6 點食飯呀 ~
估唔到要等 3 班車 仲諗住等好耐 點知見到有 3 架小巴上哂黎 我地好快就落到千色店呢 ~
一齊行去拎蛋糕 之後就去食店喇 阿喂阿mi同阿表就去街市買海鮮 我地就陪住小寶 呵呵 ~
阿喂之前已經問我地鍾意食 d 咩海鮮架喇 咁頭先行山都再問多次 佢問我地食唔食鱔 我話唔食 佢就話咁都唔食 要大家一齊食先開心 呢餐飯真係好多謝阿喂同阿笠咁有我心 又記得我話過想食 d 咩 好感動呢 ~~~~~~~~
食食下 阿奧居然擺阿表個袋喺我隔離 我話咪呀 一陣跌爛部相機就慘喇 咁擺小寶個背囊算啦 咁我唔小心整跌落地 我話好在無相機 之後阿表好認真話有相機喺入面架 我望住阿表呀 因為我果刻真係嚇呆咗 勁驚 因為小寶個背囊雖然細細個但都好重嘛 好在之後阿表話講笑咋 真係比佢嚇死 @@
6 點 20 分開始食 今晚唔覺得早食飯呀 因為好餓 好在個個都話餓 哈哈 ~
阿喂一早已經訂咗隻黑椒豬手 不過佢知道我地尋晚食完 所以即刻取消去呢 真係唔好意恩喇 ~
我地 6 個人 所以大佬喂就兩支兩支大啤咁 order 我 1 杯都未飲完 佢地又黎 2 支 佢地頂我唔順架 話飲暖啤 呵呵 大嫂 又叫我唔好飲凍嘢 人地灘暖又話人 想點喎 ~
我地飲咗 13 支大啤 + 1 支大黑啤 我覺得堅勁呀 所以呢 有兩個都 high high 地 阿 mi 仲無啦啦講國語 差唔多食哂嘅時候 佢無啦啦繞住手好正經咁用國語問小寶好食嗎 ?! 因為我無諗過佢會咁問 果下真係笑到我流眼淚 最慘係我搽咗 mascara 好在係防水咋 唔係真係嚇鬼死人 嘩哈哈 ~
咁我今晚真係好口渴 所以飲多咗 我一話要酒 mi 就同阿喂講話 baby 姐話要酒 我覺得叫 baby 姐好搞笑 好似 d 傻婆名咁 哈哈 之後我好豪氣話乾杯啦 但講完之後就放低隻杯無飲架 阿奧話我好勁呀 居然叫人乾自己可以唔飲 衰 mi 仲衰呀 好肉緊咁話我如果我咁樣喺大陸 即刻死咗呀 叫人乾自己唔乾 我話呢 d 先叫 power 呀 都唔識嘢嘅 ~~~~
咁阿喂話東寶一支大啤要 $38 好貴 呢度只係 $28 話出面買 1 支都要 $17 咁差唔多啦 我話十一蚊呀 唔小啦 咩差唔多呀 之後佢黎料啦 話賺我 d 錢都好難喎 燈油火立呢 ?! 租呢 ?! 人工呢 ?! 雪柜雪凍呢 ?! 之後阿 mi 又同阿奧講話明明比咗 $30 佢食飯 食咗 $27 咁果三蚊去咗邊 ?!?!?! 咩料呀 痴鬼線 哈哈 講一句嘢啫 ~
10 點半走喇 一齊去酒店拎嘢 因為阿表買咗手信比我地呀 ~
mi 教我喱埋塊窗簾布入面影 阿喂眼神勁不屑 佢一定以為我地玩咩啦 其實係 mi 教我咁影唔會反光之嘛
等埋阿喂幫我地 call 的士 的士一到我地即走喇 阿喂見我拎住一箱嘢 咁話幫我拎啦 之後 mi 話你係都應該幫個老婆拎呢袋啦 真係笑鬼死我 無諗過 mi 反應咁快 呵呵 ~
咁的士已經泊咗喺門口 我地上車啦 我聽到里奧大人話 " 呢袋你架 " 原來阿喂居然比埋佢袋手信我地呀 嘩哈哈 笑死我 但我估阿 mi 番到屋企都唔會發現無咗袋手信囉 因為佢今晚都痴咗 哈哈 ~
一落車 我覺得自己好似喺馬來西亞番香港咁 阿表實在太客氣 送比我嘅手信居然有 3 袋加 1 箱 真係有排食呢 33
番到去 真係咩都唔做即沖涼 但都成 1 點幾先瞓呀 因為心情仍在興奮狀態當中呢 ~


text:
個樣勁似雞仔餅 ( 我覺得 )
個底又變黑炭啊 why why why
批哂 d 黑炭 食落唔錯架 ( 我覺得 ) 比咗一粒里奧大人食 都唔記得佢 comment 係乜 只係用好愛莫能助嘅眼神望住我 話點解個底成日都會黑炭嘅
檸檬牛油蛋糕 - 真係好香好靚咁啊 ( 我覺得 )
其實再翻焗之後 成個面都黑炭 無哂心機 所以無影相 呢幅係批哂先影相 所以蛋糕面嘅黑炭碎都無掃走就照影相
最後批哂 d 黑炭 得番半個可以入口 唉 好在 好在都好香檸檬味 都 oooook 咁啦 唉
( 8-aug-2009 sat )
心情靚 又有 mood 所以又試焗杏仁餅 今次糖嘅份量係正確嘅 因為里奧大人話要比佢 look look 費事又計錯喎 噢
今次唔用完粒 hazelnut 焗熱之後再整碎 覺得成塊有 hazelnut 會好食 d
但係 但係點解又係咁嘅 點解又會個底一樣係黑炭嘅 我已經用牛油紙墊底啦 唔通要用網先唔變炭 但點解個面又唔黑炭嘅 好煩呀 唔整喇 浪費哂我 d 心機 哼
雖然失敗 again 但焗開又幾好玩喎 所以焗埋檸檬牛油蛋糕喇
焗出黎個樣好靚呀 滿心歡喜切第一件嘅時候 上層有 d 濕軟 以為自己咁醒焗到外脆內軟 超開心 ( 但直覺話我知我唔會咁醒 ) 再切第二件覺得可能因為係檸檬液關係 所以會濕濕地 但切第五六件時覺得都係唔對路 試下口感 應該係仲未熟 係蛋漿咁款 所以又要再焗喇
食譜焗 40-50分鐘 話如果用竹簽桔入蛋糕內收放自如就得嘅 咁我真係好驚又變黑炭 所以見 30分鐘已經好金黃色就桔一桔 好收放自如 以為搞掂添 但點解會唔熟架
之後再用 180 度焗 10 分鐘 搞錯呀 咁快變黑炭嘅 嚇到我呢 但再切個心都係未熟 再用 120 度焗 10 分鐘 但焗完先知原來個焗爐唔熱嘅 就黎顛啦 又要轉番 180度喎 焗咗 10 分鐘之後 見焗爐出哂煙 嚇到即刻熄爐 好在今次熟哂咋 唔係真係以後都唔再焗蛋糕同曲奇呀
蛋糕面同邊都係黑祟 點搞呀 批埋哂 d 黑炭 得番半個蛋糕咋 唉
依家 d 牛油咁貴喎 仲有我 d 心機呢 唉 究竟係咪因為焗爐問題 還是係我問題呢 衰心急嗎 唉 點都好啦 幾難食都要食啦 救命呀


text:
七味雞軟骨
我嘅墨魚丸麻辣米線 ( 小辣 )
家姐嘅豬大腸酸辣米線 ( 5 辣 )
里奧大人嘅豬潤片酸辣米線 ( 1 辣 )
( 27-nov-2012 tue )
今朝落毛毛雨 所以非常之凍呀 真係要長袖衫同長褸呢 尋晚凍到滕滕震 呢 d 感覺真係好鬼辛苦 所以今日點都要好好保暖個身體呢 ~
早餐食雪菜肉絲鴨胸米粉 但其實想食 不過唔餓 所以食到有 d 驚 ~
菇場凍到震 凍過出面 所以沖杯黑糖薑茶暖暖身 但飲完都仲凍喎 係我本身勁寒 定係菇場勁寒呢 ~
食番尋日嘅 lunch box 食到 1 點 15 分 實在早餐仲未落格 真係要細細啖慢慢 dap 唔係食唔落 ~
放工約家姐去荃灣睇中醫 其實家姐尋日睇咗 不過驚我唔識去 所以帶我去 咁一齊喺太子站 join 埋一齊去荃灣 醫師又係話我係超寒底 好在係食藥粉 唔係真係好煩 煲中藥真係要好多時間 又要睇火先煩嘛 睇完醫師執藥嘅時候 家姐同事兩公婆都到咗 一齊傾咗 15 分鐘先走 女人真係特別多嘢講呢 ~
實在有 d 餓 去陳記買 2 串大辣魚蛋同牛柏葉 之後就坐 van 仔番九龍灣喇 ~
一上車即打比里奧大人叫佢放工 我地到咗金姆指先 20 分鐘後里奧大人都到埋 可以開餐 lu ~
食到 9 點半就各自歸家喇 番到屋企食埋碗芝麻糊 真係夠哂飽呢 ~


text:
灼海蝦 ( 12 兩 ) - 都幾大隻 同埋好彈牙
貴妃雞 ( 半隻 )
( 29-DEC-2015 TUE )
嘩嘩嘩 好攰呀 完全唔想起身番工呀 哈 ~
今朝遲咗出門口 真係遲 5 分鐘就唔同世界架喇 度度都好鬼多人咁 所以今朝一定係食三文治 最緊要快呢 ~
菇場所有大粒唔喺度 加上唔太忙 感覺上可以抖下 同埋我真係頭重重 塊臉又敏感 搞到我都無咩心機囉 ~
Lunch time 食超米算喇 之後阿齋問我出唔出街 我話唔想出街 佢話勁唔似我呀 因為我平時成日話出去行下呢 哈 ~
3 點左右頂唔順 咁沖杯齋啡飲啦 苦鬼到呢 真係飲中藥都無咁苦呀 所以我成個人醒哂啦 ~~~~~~
放工去媽咪屋企分藥 之後媽咪同我講話叫家姐唔好番屋企 直接去客家好棧 我話咩客家好棧呀 ?! 妳叫分藥所以去嘉華嘛 之後媽咪話唔記得 我咪慶囉 話佢成日坐 又懶 記下嘢啦 唔好乜都旨意工人 就算依家分完藥 妳自己都要睇下係咩藥 唔係人比妳就食 做下運動 血氣好之餘 妳個腦都清醒 d 啦 其實我依家對媽咪已經無耐性 我覺得好多嘢應做唔做 唔應做就特登去做 同埋我話我依家唔會理妳架喇 妳鍾意點就點 我費事煩 所以工人同我講媽咪點點點 我都話是但佢啦 佢鍾意點咪點囉 工人係好無奈架 但我真係唔想次次見親媽咪都好勞氣 反正話咗又唔聽 我真係唔需要知道妳點囉 ~
媽咪話個鼻哥好痛 之後工人話佢晚晚飲個椰青 話好口渴 咁我即上網睇 如果飲得太多都會燥熱 咁妳 d 咪自己攞黎衰囉 飲唔係問題 妳都無理由晚晚飲啦 飲水係口淡淡 但成日飲 d 甜嘢都唔好啦 一陣糖尿病翻發就煩 但佢咁都唔驚 我都無辦法 之後佢叫我唔好掂佢鼻哥 我話鬼得閒掂妳咩 因為平時如果佢唔舒服 我實摸下有咩事 依家唔會架喇 我懶得理 lu ~
去到酒樓無耐 家姐都到 lu 原來已經 7 點幾 ~~~~
家姐話同事比佢食 食留番比我食
食完就同家姐行一陣 佢成日都搵利口樂 之後我話買比佢 佢又話唔要 我話佢成日講 一定係想食 不過要排隊 所以我唔買住喇 想番媽咪屋企先 ~
肌研透明質酸潔面乳 ($79) 75 折之後 只係 $59.25 所以即買 咁啱屋企支潔面乳差唔多用完呢
坐多陣都 9 點喇 咁拎埋生果同西洋菜湯就走喇 ~
我同家姐講話我依家唔會勞氣 家姐都話勞氣都無用 仲話媽咪成日講大話 明明飲茶咪飲茶囉 又呃人唔知食咩 最衰係講又唔聽 聽話都好 所以我地話是鬼但佢啦 唔係一個人做事 兩個人激氣 唔化算 我無理由真係每星期都激氣一次家嘛 我驚我好快死 我前排好擔心媽咪 又好激氣 真係甩咗好多頭髮 大佬呀 頭髮已經唔多 真係好驚甩鬼哂囉 所以我要學識放手 最緊要比媽咪知道 妳已經唔會令到我緊張妳 一齊嘅所有嘢 係妳自己攞黎 唔係我冷血 而係我要做嘅已經做凸 呢半年我個心好攰好攰 我都需要抖抖呢 ~
里奧大人今晚 8 點先放工 所以佢番黎屋企無耐 我都番到 佢仲話我早添 哈 ~
擺好哂生果同湯入雪柜就開機洗衫 之後即沖涼 ~
諗住熄電視同里奧大人傾 d 嘢 點知佢又唔知放咗個 remote 喺邊 搵咗 5 分鐘 我覺得佢真係好煩 成日 d 嘢周圍擺 所以如果我見到 我都唔會同佢講 由佢自己慢慢搵 其實我最想佢搵唔到 呢 d 係一個教訓 大佬 今晚心情已經唔好 仲咁樣 真係想爆粗 所以之後都唔
想同佢講嘢 覺得佢好很煩 已經唔係第一次整唔見 remote ~~~~
我整好哂表表 d 手信就抖陣 之後阿仔打黎教我玩 Pokopang 又傾咗半個鐘 佢話佢之前 dl 太多 game 拎 free coins 所以唔知係咪電話中咗毒 佢話間唔中同朋友傾電話 個電話無啦啦會發出嘭嘭嘭聲 嚇鬼死佢 但我覺得好搞笑呀 哈哈 ~
晾埋衫 抖陣 差唔多 12 點先瞓呀 ~


text:
菠蘿生炒骨 - ok 啦
荷芹炒臘味 - ivy 想食臘味 所以叫呢個餸
荔芋油鴨煲 - jack 想食 所以就叫喇 我 n 年無食呢個餸 所以覺得好味呀 哈
花生 - 我鍾意食呢 d 鹹鹹地嘅花生
( 6-FEB-2013 WED )
星期三喇 越黎越接近新年 好開心呀 因為代表可以放假 最緊要係里奧大人可以真正咁抖抖呢 ~
早餐食奶油多 成日奶油奶油 真係好悶 但又唔知食咩好喎 ~
番到菇場抖陣就忙喇 忙到 lunch time 都仲未搞掂 ~
今日有 lunch box 尋晚其實無咩點食 煮完好攰 無咩胃口 所以今日好似食緊新餸咁呢 ~
準時開工 做到放工先做得完 無停過手呀 不過又唔覺好攰喎 ~
今晚約咗教友 ivy 同 jack 去海寶漁港食團年飯 唔駛煮飯喇喎 去藥房買完嘢先番屋企 ~
Book 咗 7 點 我就肯定係第一個到架喇 所以拎定雜誌去睇 ivy 7 點半到 無耐呀 jack 就到 里奧大人就最遲呢 好餓呀 所以佢一坐低就要諗食咩喇 ~
食下傾下都 9 點半喇 今餐里奧大人請 所以 ivy 話下次佢請食泰國菜 啱哂我啦 超勁掛住泰國呀 ~
番到屋企即沖涼喇 再睇下電視 11 點幾瞓覺 ~


text:
楊州炒飯
菜遠牛河
好立克 / 柯華田 - 無厘味道 不過我都預咗 嘻嘻
( 11-MAY-2014 SUN )
今朝 9 點 45 分起身 meme 摩摩差唔多 10 點半先出去食早餐 食完番上屋企沖埋涼諗住番教會 但真係太趕喇 所以又無番教會 lu ~
喺屋企執下嘢 里奧大人就執自己 d 裇衫 之後無啦啦話真係唔可以再買裇衫喎 佢咪一樣見平就買 成日話我買買買 ~
佢仲有差唔多 10 件裇衫未拎出黎添呀 @@
之後就睇飲食男女 其實都學到唔小嘢 不過只係果下記得囉 嘩哈 ~
睇到好餓呀 要去食嘢 lu 勁想食雲吞炸魚皮河 所以又去叙苑 之前有個侍應好衰格 話過唔再去 點知依家成日去食 無 style ~
食飽就去百佳幫媽咪買脫脂奶 之後我又買咗士多啤梨 買完就番屋企喇 個天黑哂咁呀 但又無落雨 之後一落就勁大架喇 一陣實會貴人出門招風雨呢 ~
抖陣再飲湯 家姐工人煲嘅青紅蘿蔔湯真係好清甜 但媽咪煲果 d 就太多料 所以好多時飲完湯係比較飽飽滯滯咁囉 ~
同里奧大人 5 點 40 分出門口 真係落超勁大雨喇 不過點都要去東海堂買 2 件 cake 之後就打的去探媽咪 ~
去到已經見到家姐 媽咪又啱啱食完飯 所以就即刻食 cake 喇 唔想留咁耐 醫院多菌嘛 ~
喺東海堂買嘅藍梅 tart 同鮮果 tart 都唔錯 唔太甜
媽咪隔離果位阿婆真係好煩 之前叫工人幫佢擺好對拖鞋 又幫佢擺好把遮 咁算啦 見佢無人探佢好慘咁 點知今晚見到原來有人探佢 應該係佢個女 仲帶埋工人添 之後佢地走咗 又係咁叫家姐做嘢 幫佢掉麵包皮 佢用紙巾包住咗嘅 之後叫家姐倒水 倒完又要斟滾水 仲要係斟兩啖水嘅份量 唔係斟一杯 即係佢飲完之後又要人斟 大佬 叫人斟就斟一杯啦 同埋我地唔係服侍妳架 要人服侍就叫個工人留低 無理由叫我地做囉 ~
之後里奧大人同我講 佢個女都話佢煩 話佢係都要飲熱水 凍咗又要倒 又要斟到啱啱好份量 咁無人喺度斟比妳 妳都飲凍架啦 佢個女又講得啱喎 同埋佢個杯係保暖杯 妳唔飲嘅時候唔好打開蓋 咁 d 水就唔凍架啦 同埋真係要記得呢度係醫院 唔會有人貼身服侍妳囉 ~
7 點 45 分走喇 家姐約咗姐夫同朋友喺 APM 食飯 咁我就同里奧大人搭 13X 因為家姐話 8 點左右會有車呢 真係好感恩 家姐同我都同一時間有車呀 ~
里奧大人想去海景食嘢 佢講咗好多次話要食架喇 所以就今晚食啦 今晚母親節應該有位 哈哈 ~
又落勁大雨 所以即番屋企喇 ~
沖完涼就一齊睇電視 尋日買咗元朗合興 d 糕點 $30/7 件 不過都唔好食嘅 因為無厘味道呢 ~
頻旗樸樸好攰呀 所以 11 點半瞓喇 ~


text:
( 25-APR-2015 SAT ) Part 1/3
今朝 10 點起身 里奧大人話佢 9 點已經醒咗 仲沖埋涼 不過洗頭嘅時候覺得好眼瞓 所以又瞓番 離離奇奇 哈哈 ~
好喇 去食早餐 之後沖埋涼 抖陣就去荃灣喇 點知臨出門口 我喺廁所洗完手 唔小心整跌咗隻杯 點知隻杯裝滿哂水 倒到成條褲濕哂 都唔知里奧大人裝咗杯水喺度做乜 之後佢話漱口 但出門口都唔見佢入廁所 漱乜鬼口呀 麻鬼煩 又要我吹番乾條褲 因為呢條褲係最薄 唔想着其他褲 之後佢幫我熨番乾去囉 嘥哂 d 時間 ~
12 點 15 分先去搭地鐵 之後諗住坐 82 號小巴 不過排長龍 起碼要等 4 架 最慘見到 d 車唔係好密 咁打的啦 有一男一女問我地係咪去城門水塘 話 join 埋一齊 咁 ok 啦 反正 2 個人同 4 個人坐都係咁多錢 之後傾計 佢話係去做義工 介紹咗好多嘢比我地知 識咗好多嘢 哈哈 車程係 $50 之後落車 佢係都要比番一半錢我地 不過里奧大人話唔要 當支持下佢地做義工 ~
~ 上網睇人地影個牌坊好似好大塊咁 原來係得咁細塊 哈
~ 郊區火警訊號係 " 高 "
1 點 15 分去到 里奧大人無啦啦話講 d 恐怖嘢我聽 唔係見到鬼呀嘛 ?! 之後佢話覺得好餓 整佢咩 肚餓啫 駛唔駛用恐怖黎形容呀 ?!
~ 我見好多人行完山 都黎買雪糕食 得我地兩個係未行就已經幫襯佢 哈哈
~ 魚肉燒賣同咖哩魚蛋 每樣係 $9/串 魚蛋 ok 辣 燒賣就麻麻 不過 d 豉油辣椒油又 ok 喎
~ 行上去喇
~ 好多好易行嘅樓梯
~ 我驚馬騮嘛 所以唔敢揹個背囊 我個背囊又有黃色 一陣以為係香蕉 我就死得 不過 mimi 話用行山杖嚇佢都得喎 但我都驚啦
~ 諗住嘆陣冷氣 點知係無嘅 哈哈
~ 除咗松鼠狗 我都好鍾意 poodle 架
~ 好堅挺嘅葉
~ 引水道
~ 頭先隻 poodle 呀 勁想抱佢
~ 介紹
~ 好多枯葉
~ 之後要行呢 d 路 勁驚囉 所以里奧大人即刻拎支行山杖比我呢
~ 我要影相定驚 哈哈
~ 郊遊親子樂真係好好呢
~ 又枯葉又綠葉
~ 喺香港好難見到地衣呢
~ 我係咁叫里奧大人行埋 d 行埋 d 佢幾衰呀 話係咪要貼住 d 石黎行呀
~ 凸咗出來都幾危險
~ 行完呢 d 路未呀 不過咁闊就唔係好驚
~ 兩棵唔一樣嘅樹
~ 成日頭 dup dup 行路
~ 好在唔駛行呢 d 路
~ 我地唔知行邊個方向嘛 咁里奧大人問呢個男人啦 不過佢無應到里奧大人呀 之後聽佢同小朋友講嘢 好似講日文
~ 唔知呢 d 花叫咩名呢 ?!
~ 轉彎轉彎又轉彎
~ 次次一用行山杖 里奧大人就會問幾次個手位啱唔啱 係都幫我校到啱為止 驚我就住用會好辛苦
阿里奧大人乜事呢 2 點又話食個 muffin 咁我食到半個咋 因為真係唔餓 只係口渴 今次帶咗 2 支寶礦力 下次真係要帶起碼 3 支 重就重 好過一陣唔夠飲 ~
~ 之前同里奧大人講 話 mimi 話唔好拎膠袋出黎 所以佢話依家無馬騮 要食嘢喇 @@
~ 行咗 1500m


text:
( 22-apr-2012 sun )
今朝居然 11 點15 分先醒 番唔到教會喇 我問里奧大人點解唔教鬧鐘 佢話平時多數瞓到 10 點幾就自然醒 所以無教鬧鐘 估唔到會瞓到咁晏 ~
咁晏都無早餐食 所以我煮麵喇 好耐無煮 間唔中喺屋企煮早餐真係唔錯 感覺唔駛咁趕 食幾耐都得 ~
洗完碗又做下家務啦 反正里奧大人做公司嘢 我做完就 hea 下喇 每月一到呀 所以都唔比自己咁攰喇 ~
里奧大人個肚有 d 唔舒服 所以去大快活食 tea 本來佢話陪我買餸 好似好耐無陪我咁喎 不過我話唔好喇 一陣肚痛仲煩 叫佢快快番屋企呢 ~
差唔多 6 點佢就去跑步 我就預備晚餐喇 ~
是日懶餐 - 肉絲炒麵 + 節瓜鹹蛋肉片湯
肉絲炒麵 - 今次醒喇 買一個麵餅算喇 $3.5 一個麵餅真係幾抵食 再加埋滾湯嘅肉片黎炒 咁就有碟肉絲炒麵 平靚正又方便 最緊要唔好浪費嘛 ~
節瓜鹹蛋肉片湯 - 我覺得自己真係好耐無滾湯咁呀 里奧大人又成日咁夜番 都唔會飲湯嘅 我都懶得滾 好在媽咪屋企有煲湯 唔係真係好 dry 都似 我覺得湯水好緊要 因為我做女時晚晚有湯水飲 結婚初期就唔識滾湯煲湯 又懶去媽咪屋企飲湯 所以係完全無湯水 楂 lift 阿姐話我塊臉好黃好乾呀 嚇得我即刻請教同事點滾湯 好記得一生人第一個滾湯就係節瓜鹹蛋肉片湯 因為夠簡單 ~


text:
女神陳瀅本身有近視,所以一定有戴隱形眼鏡,拍《殭》時仲要戴多一副特技隱形眼鏡喎,真係辛苦晒.
真面目
好 dirty 大台迫戴扮殭屍 陳瀅共用彩 con中招
一台獨大,造就大台每年賺錢億億聲,不過叠水唔等於會豪畀你.好似今年初拍落嗰部《殭》劇咁,開拍時係威係勢,搵謝安琪做主角,又去荷蘭取景,不過扮殭屍最緊要嘅 colour con(有色隱形眼鏡),據知除咗主角外,其他演員竟然要同人 share,想衞生啲咩,就要自費畀錢買.
據知女神陳瀅因為客串幾集,所以都係懵盛盛中咗招,共用隱形眼鏡咁唔合衞生,大台真係度到盡.
大台重頭劇《殭》由今年 1月開拍,暫定排到下年 3月先播,搵嚟謝安琪做女一,又去荷蘭取景,好大 budget咁,但大台點會咁豪爽,所謂殭屍片除咗殭屍牙外,最重要就係殭屍眼,雖然荷里活已經用電腦特技整到,不過大台仲係 20世紀土法練鋼,繼續要求演員戴有色彩 con(有色隱形眼鏡)扮殭屍.
客串焗住用
戴隱形眼鏡做戲冇所謂,可惜只有主要演員,例如鄭嘉穎,謝安琪和陳凱琳等,先有公司提供,其他配角演殭屍,據知就要同人 share隱形眼鏡,隱形眼鏡同眼球有親密接觸,交換戴有機會眼球細菌互相感染,真係唔多衞生.聽講劇中客串 3集飾演殭屍的陳瀅,就要同人共用隱形眼鏡,原本佢都唔想,但為免影響進度,最終頂硬上.不過陳瀅就話:「其他演員我就唔清楚,我劇中飾演女殭屍,所以自己都有 1 set隱形眼鏡,唔係自己買嘅,因為嗰副隱形眼鏡係特技用㗎,帶咗拍出嚟,瞳孔好似 5蚊銀咁大㗎!」
而戲中另一殭屍大隻仔溫家偉就話:「之前有冇人用過我就唔知喎!唔會啩!」希望唔會
20分鐘自己變殭屍
睇過《張保仔》同《無雙譜》就知大台嘅特技有幾貼地啦,其實𠵱家拍殭屍戲都唔使點用假牙同有色隱形眼鏡, YouTube都有教你啦, 20分鐘就整到殭屍眼,咩顏色都有呀!
採訪,撰文,攝影:娛樂組


text:
跑馬地練波
已經 5字頭嘅唐唐,面容有啲憔悴,但打波有氣有力,經常跳飛扣殺,反而嫩男喺場邊行嚟行去,掛住傾電話.
媽咪姐
哥哥離世 11年 唐唐有嫩男陪打波
由零開始,偷偷想到落淚! 03年 4月 1日傍晚 6時 43分,哥哥(張國榮)喺中環文華酒店躍下輕生,大家一定唔會忘記呢一年嘅愚人節.
哥哥離開咗我哋 11年,但大家依然好懷念佢,哥哥嘅摯愛唐唐(唐鶴德)都一樣,傷痛 11年,今日依然單身.不過媽咪姐早前見到唐唐暫別傷痛,到跑馬地打羽毛球,在場仲有一位六呎嫩男!
當日約下午三時,唐唐坐哥哥生前一直沿用嘅「 339」車牌黑色車,由大潭寓所出發去跑馬地室內運動場.原來係約咗一位女士打羽毛球.本來打波冇乜特別,但睇睇嚇發現,有位廿幾歲嘅六呎嫩男一直陪住唐唐打波!佢全程冇落場,純粹陪打,做嚇啦啦隊幫唐唐打氣咁啦.媽咪姐見佢哋不時有眼神交流,有時又會傾兩句,嫩男仲無端端扯高件衫騷腹肌㖭!過咗一粒鐘,當大家以為佢哋有下場嘅時候,嫩男獨自離開球場,散水!唐唐嘅司機好識做,想車佢走,不過型男最後都係搭咗的士,返咗大坑屋企.
唐唐雖然有嫩男陪打波,但媽咪姐一心相信佢哋只係普通朋友啫.因為唐唐如果要搵番「哥哥」級數嘅男人,其實好難.唉,風繼續吹,不忍遠離.
哥哥, miss you much!


text:
幾排好懶吖 唔係好願去打 Blog
又唔想敷衍草草了事
所以就拖呀拖… 拖呀拖
終於嚟到尾升喇﹗
最後一日喺台北 七日咁就完嚕
呢個台灣悠長假期打文打左超耐 XP
全因… 懶﹗ XDD
同情人去完上引水產食左 D 野就返返過嚟
大安區復興南路一段附近
愛呢度多咖啡店 靜靜的 休閒的
原先想同情人去 A House (舊文)
可惜咁啱當日休息
就去左之前都嚟過嘅 Mucho Mucho 咖啡室 (舊文)
飲杯野
可能平日關係 大部份人都去晒返工返學
所以 Mucho 入面都唔太多客人
呼~~~ 休息完成個星期差足電
又可以同情人去咁長日子旅行真係太開心
點點滴滴都係回憶
期待我地下一個七天首爾之旅吖 ^3^
啊﹗ 喺同一條街
不知不覺開左一個賣家品嘅東西
係幾時嘅事呀?﹗
啱晒我呀 ~ 呵呵﹗
店內唔準拍照架 係我偷偷用手機拍吓
唔好告發我啊 XD
回顧吓 D 小攤檔美食先
我記得呢個菇 艾蜜麗都買過嚟種喎
唔知結果搞成點呢
種左出嚟都幾大隻喎
烤完掃上醬油 再切片就食得
台北嘅小食簡直係偉大發明
每次都要必食嘅阿宗麵線,滷味,臭豆腐,鴨血,魯肉飯,生煎包…
對對﹗ 盒炸雞薯條係情人趁我去排隊買野食嘅時侯買
煎炸野佢最愛 =.= 搵到有得買到先係最犀利 XD
我就鍾意食繼香光光雞 四處都有分店
(今個月頭第二間分店已經登錄左喺香港喇)
呢間十全排骨湯對我嚟講太有感情喇
早幾年前嚟發現消失左之後 一直都搵唔到
仲以為佢已業經結 嗚嗚嗚…
好多年前嚟士林夜市 行行吓聞到呢陣藥材湯味
就入去一試… 殊不知飲過之後就每次嚟都要飲
幾飽飲唔落都會買外賣拎返酒店飲 您話幾緊要呢﹗
原來佢由大街搬左入去夜市入面其中一巷
多得情人要睇波鞋 誤打誤撞先比我聞返呢陣味咋
即刻好興奮同情人講 我要飲我要飲
最估唔到嘅係… 情人仲要 Encore 即時飲多一碗
哈哈哈~ 我都話好味架啦
『Cannelés 可露麗』 之前都介紹過唔再特別講 (舊文)
唔知點解呢… 我總係覺得佢有陣朱古力香味
喺個包包拎出嚟就會聞到 Hehehee
啦啦啦~~~ 我有靚靚新波鞋
係咪好靚呢 XDDD 係情人送我架
事緣係有次去到西門町 隻腳好痛
可能係我行得太多 對平底休閒鞋又支持唔住
所以情人就幫我揀左呢對波腳等我著得舒服 D
好窩心吖 <3
其實我自己都好鍾意呢對波鞋
斑馬 + 豹紋 Print 再配上咁搶眼嘅橙色鞋帶超襯 ^^
仲有一 D 情人買比我嘅小禮物 ^^"
去左 Afternoon Tea 又敗左一 D 廚具返屋企
靚靚吖
呢隻桜花碟超靚
仲要有個好靚嘅盒載住架 唔捨得用吖
雖然台北年年都去
但真係一 D 厭倦嘅感覺都冇 大愛啊


text:
要成功練出一副靚「 body」,每一個步驟都係有血有汗,睇吓 Bosco個表情就知有幾辛苦!
真面目
新肌男 再瘦 10磅 乜肌都齊 黃宗澤:好滿意自己個 body
掀起「操肌」潮,影帝張家輝之後,最近連細細粒嘅林子善都成功搣甩肥膏變肌男, man爆㗎!
肌男旋風陸續出現,最近例子係一向官仔骨骨嘅黃宗澤( Bosco),為咗孭飛嘅內地劇集,搵咗大隻港男陳志健做軍師教練,減咗 10磅又操足 3個月時間,最終胸肌,腹肌,背肌,乜肌都有齊,仲開心「些牙」六嚿朱古力成果,粉絲睇見個個都嗌晒救命!
Bosco入行以來都係一副瘦削身形,前年為咗代言廣告加操,搣走多餘脂肪,不過肌肉線條始終唔明顯同結實,相反今鋪就嚴陣以待,特登搵埋星級教練陳志健操刀,操出一副乜肌都有齊嘅「 body」,估唔到咁大隻喎!
戒晒油鹽糖
雖然 Bosco搞餐廳又做埋紅酒代購生意,不過同一時間都兼顧到老本行演藝事業,最近頻頻北上發展,劇集一套接一套,喺最新孭飛劇《偏偏喜歡你》中有半裸晒肌戲份, Bosco前後操足 3個月,每次練足 3個鐘,啞鈴,橡筋帶,健身機械器材統統狂練,仲戒埋油,鹽,糖,只食雞胸肉,最後減走 10磅.
教練陳志健都大讚:「佢好辛苦㗎!因為佢要周圍飛,每次返到香港就要操練兩至三個鐘,仲要食雞胸為主.」至於新一代「肌」男 Bosco就話:「今次真係堅辛苦,返唔到香港,都叫教練拍 video俾我參考,自己喺酒店健身室練,𠵱家好滿意自己個 body,希望 keep到啦.」
每餐都要西柚
對住少油,鹽,糖,白烚肉類為主嘅餐單, Bosco可謂食之無味,不過見到咁好成果,忍吓口,乜都抵番
早餐
半個西柚(可榨汁)無糖
2隻雞蛋
2塊煙肉
午餐
半個西柚(可榨汁)無糖
菜+白烚肉
晚餐
半個西柚(可榨汁)無糖
菜+白烚肉,魚類為佳
如需要:每餐只可飲一杯齋啡或淡茶
小食:一杯蓄茄汁或脫脂奶
教練仲好搵
藝人除咗靠拍戲搵到錢外,仲可以利用副業開拓「錢」途,收費仲可以有幾倍升幅,和味過和味龍㗎!


text:
Lunch時間 去親沙田 黎黎去去都食eugogo,越棧同譚仔
係等位期間 就行下有冇新選擇
點知係連城見到呢間
一於試新野
睇個門面 應該新開無耐
食飯時間 都算幾多人
好彩唔洗等太耐
基本上你可以散叫
揀湯底 面類 以及餸
或者你可以選擇叫佢揀定既
KAY仔同我決定左一人散叫一碗面
再試下佢個什錦拼盆
KAY的椰汁紅豆冰[右邊]
我果杯係馬尼拉茶[左邊]
勁好飲!! 佢味道似奶茶 但比一般奶茶更滑
佢果種奶味比一般更香 味道都幾特別
10分推介!!!
KAY點的冬蔭公湯底檬粉 BB辣
雖然顏色好似好紅 但竟然唔辣
以完全唔食辣的我都接受到
如果好辣人士應該要點中辣以上 唔係應該唔夠喉
冬蔭公湯味道好香 帶點清新的酸味 好開胃 好好味:D
我點既係牛骨清湯幼薯粉
牛味濃郁 唔似普通湯咁全部味精味
平日係絕對唔飲呢D湯底
今次都忍唔住飲左好多啖
佢係飲完都唔會覺得好咸好口乾 成口都味精的感覺
仲有呢個拼盆
其實兩碗面同飲品都上得好快
只係呢個拼盆等左半個鐘有多
三催四請都未黎
最後搞到差唔多發脾氣話唔要先黎
除左呢樣 其餘都好OK
呢個拼盆最值得一讚既係佢的柚子沙律
用沙田柚黎整 非常清新 開胃 有別一般沙律的甜膩
佢無用沙律醬 用一D泰式酸酸地既汁 配埋清甜既沙田柚 值得一試!!
其他既燒蝦,蝦餅,魚餅,串燒同豬頸肉都唔係太特別
不過我覺得$108叫既拼盆份量算少 唔係太抵(可能因為得個沙律係好好食)
所以下次都係淨點沙律已經夠
(單點半份只係$30)
整體黎講
呢間都係抵食 而且好味
下次會再黎試其他野食
(見到隔離枱個海南雞飯都幾吸引
)


text:
小溫的M
近幾日諗起自己就快大學畢業,開始有點對於前路的迷茫.大大話話都讀左五年,過呢段日子o既時候,成日諗住快D讀完就可以甩難.事實上,五年來差唔多每一個星期都至少要返三晚學o既生活,令我呢幾年變得好dry,夜晚o既gathering冇晒,家庭生活都唔見左一大截.放左學返到屋企就開餐,食完飯抖兩個鐘頭就走去訓覺,訓醒又要返工,都咪話唔頹.
但係到左最近,開始覺得自己慢慢冇左目標咁,讀完書拎到張沙紙又點呢?諗轉工?又覺得自己唔夠料同人鬥.諗轉行?小溫有諗過去金融行業,唔係諗賺得多錢的原因,而係自己o既興趣係對住D金股外匯,不過唔知有冇人有興趣請一個會計人去做金融.同時間,我又要照顧兩老,因為佢地都係退休人士,我唔食佢地都要開飯,屋企幾百樣開支都要我俾,轉工/轉行人工低左,對於佢地都唔係好事.留響而家o既公司,我冇咩動力響畢業後仲留響度,我都唔想做死一世會計文員,我都想有進一步的提升,而呢D提升,響而家公司我係冇可能得到.
同時,見到身邊一班由中學到而家識左N年o既朋友,無論響事業,生活同埋感情方面,發覺自己就好似駝背佬行路--「中中」下咁.眼見有D朋友拍左拖十幾年,有D更加準備或者已經結婚,工作上又有D成就(例如係部門阿頭),自己就兩袖清風,連女仔手都好耐冇掂過,咁多野撈埋就M到喇.
可能有人會話「車!你條茂利發女寒之嘛!」.我只可以話,到左一D年紀,身邊少左一個人做emotional support自己,生活就特別難捱.有陣時,自己一條麻甩佬夜晚響MK on下on下咁行,見到人地拖男帶女,你話冇hard feeling就假.好似今晚咁,溫爸溫媽都去左旅行,我一支公響屋企,望住四幅牆,加上睇完渣估兄講靈堂o既事,我又會諗下他朝有日兩老走左之後,得番一個人o既生活係會幾孤寂.
今晚真係唔好意思,要大家睇我呢條茂利響度自怨自艾.不過,我都想俾大家去知道我多一D野,有陣時對住自己真實o既老死都唔方便講出口.響呢度做個排洪,希望可以幫到自己啦.都好夜喇,早抖各位.
標籤: 自己


text:
前日禮拜六,孫柏文喺灣仔會展舉辦嘅「《蘋果日報》07投資講座」首次粉墨登場,作出處女表演.當時喺台上同讀者,觀眾分享自己啲見解同經驗嘅30分鐘,真係緊張到不得了.首先,有靚女主持人介紹我嘅時候,公開咗網友幫我改嘅「股壇黑氣石」花名,仲問我:「今日,你嘅環目叫『從輸錢到贏錢』,咁對檢討以前嘅錯失會唔會有保留?」
對其他人來講,以上嘅問題可能有少少太過尖酸刻薄.不過因為我知道自己罪孽深重(舊年叫人買恒指熊證,花旗國足球隊),所以我亦說明禮拜六嘅演講,唔係做講座而係向大家懺悔.當然,作為「白銀戰隊 隊長」,我亦有把握機會向觀眾重申「一注獨贏買白銀」呢個可以對抗「紙幣狂魔」衍生出通脹嘅投資建議.
我 記得曾經應承過好幾個fan屎,今日公開點樣買實貨白銀嘅方法.不過因為之後同幾個已經買咗實貨白銀嘅「白銀戰隊」成員,交流咗買實貨白銀嘅心得.所以亦 因而得到幾個可以買到實貨白銀渠道嘅新建議,希望各位fan屎可以畀多兩日時間我做啲研究,喺禮拜三1月31日同大家一一分享.
雖 然,因為時間關係,當日喺台上只係有機會深入講點解要「一注獨贏買白銀」,不過有有心嘅fan屎記得我都曾經建議過「一注獨贏買和黃」,問我點睇.其實, 中長線嚟講,和黃3舊年11月全球推出嘅X-Series收費模式改革,會將3由包袱變成金礦,所以我一定睇好.而短線嚟講,今日和黃旗下嘅和記電訊,將 會為售賣印度電信業務開董事局會議.亦有可能喺收市之後,會有決定接受邊個收購建議同售價嘅消息.呢幾日,做13和黃同2332和記電訊嘅股東將會非常刺 激.


text:
準時九點就到健康院,比艾菲想像中少人(相比起當年嘅王少清簡直係冷清添啦),但都等咗大半個鐘先有姑娘叫名去磅重量血壓同驗小便,然後一上磅艾菲已經覺得奇怪,點解...仲輕過上星期喺Dr Wong到磅成kg嘅???
果然之後見護士長,佢講解完一輪健康院產檢嘅流程後,就同艾菲睇返三星期前喺QE嘅重量,對比之下發現只係重咗0.2kg,即話艾菲重得唔理想,因為正常應該每星期重0.5kg,宜家足足少咗1.3kg,計完數就問艾菲瞓唔瞓到食唔食到同最近有無咩大病壓力咁,又話艾菲要見醫生怕BB豆豬size唔理想,仲主動開咗兩星期嘅materna畀艾菲.
咁艾菲其實唔係好擔心重得唔理想呢個問題,皆因上星期喺Dr Wong到照超聲波時已經睇到BB豆豬size好理想,甚至有D偏大隻添,而且艾菲好懷疑係唔同磅有偏差嘅問題,呢排艾菲日食夜食瘋狂地食,食到只有頂住個胃嘅感覺,完全唔識咩叫肚餓,有咩理由會係不重反輕呢,hehe...
講完重量問題,艾菲都單刀直入問護士長,B鏈個結果會幾時知同點通知,因為一星期後艾菲就會入院開刀,護士長即話一星期就知結果,有問題嘅佢哋會主動電話通知返來跟進,即無電話就無問題,時間剛剛好,Good﹗
見完護士長就輪到見醫生,佢睇到護士長寫低艾菲重唔夠嘅comment,一上床就拎把軟尺同艾菲度肚,結論係BB豆豬嘅size理想,再聽埋心跳都係無問題,循例又係問食唔食到最近有無咩大病咁,繼而順手做埋個B鏈檢查,唔使五分鐘已經搞掂晒.
跟手艾菲又多口問多次B鏈個結果幾時知,今次醫生就話一星期左右,要等兩星期後覆診先會講返畀艾菲知,如果想提早知要去登記處填表申請拎報告,如是者艾菲出返去約期同拎返D文件時就問職員拎表填,但D staff話要等醫生簽名所以至少兩星期先有得拎報告,而且佢哋係唔會電話講結果艾菲知,一定要再約期返來睇先知...哇﹗真係各有各說法,亂到艾菲都唔知應該聽邊個講好﹗
不過冷靜落來後,艾菲係偏向信護士長嘅說法,唔係因為佢個答案最啱聽,而係根據過往喺政府睇醫生嘅經驗,無事無幹佢哋係唔會緊張,但報告返來唔合格實九秒九通知,誓要搵到你出來跟進先得,再加上艾菲係開刀生,即呢個星期無任何意外的話,真係唔需要太擔心個檢查結果.


text:
寫咗幾日遊記,忍唔住要插返篇燒腩仔整蛋糕嘅blog,因為艾菲實在覺得專心整蛋糕嘅燒腩仔太太太太太吸引啦﹗﹗﹗
之前佢篇22個月成長日誌都有提過,燒腩仔本身係超鐘意食蛋糕,跟我哋去完日本食咗咁多好味蛋糕之後,就更加係無蛋糕不歡,鐘意程度係佢上咗成個幾月嘅游水堂,無論教練同艾菲點氹佢都唔肯試吓潛落水,不過上一堂艾菲只係講一句「你肯潛落水媽媽請你食蛋糕」,佢終於勉為其難咁畀艾菲將佢個頭潛落水,仲要一共潛咗三次添,雖則每次上返水都鬼殺咁嘈,但都已經好叻仔有突破啦﹗
而為咗履行承諾,艾菲襯早幾日有時間又有精神,就決定整蛋糕畀佢食,然後唔知邊到來嘅勇氣,居然夠膽問燒腩仔想唔想一齊整蛋糕,蛋糕怪燒腩仔梗係即刻好興奮咁答「想」啦﹗艾菲聽完佢嘅答案先知死,即刻頭痕到底有咩可以畀佢幫手...>.<
諗咗陣之後艾菲決定豁出去啦, 雖則自己一個整一定快靚正好多,但畀燒腩仔一齊玩佢又肯定會好開心同滿足感大D,於是執好材料就成堆工具搬出廳啦,D工具都無咩特別,只係畀小朋友一齊玩,就盡量揀D打唔爛同大D嘅碗來用,不過都要讚吓燒腩仔真係好乖,知道有份幫手整蛋糕之後,即刻坐喺廚房門口等艾菲慢慢準備,仲無手多多咁將全部嘢拉落地,艾菲叫佢做咩就做咩超合作.
燒腩仔:好開心呀﹗媽媽話畀我幫手整蛋糕呀﹗
2014年8月14日 星期四
2014年8月13日 星期三
北海道名古屋之旅~Day 2 札幌>帶廣 part 2
離開靜內坐咗兩個鐘車,差唔多五點先終於來到十勝附近嘅道之駅,本來過來係一心諗住買新鮮粟米食,點知D檔攤已經開始收,得返呢D賣蛋機同汽水機,雖然燒腩仔好鐘意佢哋不停狂㩒狂扭,不過就完全填唔飽我哋嘅肚,最後艾菲連水尾軟雪糕都照殺,即人哋一個普通街邊軟雪糕都真係好香好好味喎﹗
搞咗日幾,終於來到第一個正式景點,幸福駅﹗其實艾菲同米高三年前已經來過,呢到係一個停用咗嘅火車站來,由前一個站愛國(即愛之國度)來到幸福站,一聽就知係sell浪漫啦,不過我哋今次就帶埋個強力電燈膽燒腩仔來,成件事即刻變得一D都唔浪漫囉﹗>.<
呢到好似火車博物館咁,放咗兩架舊式火車係到畀人上去參觀,燒腩仔上到車即刻周圍跑周圍擒,追到米高氣到咳呢...
2014年8月12日 星期二
北海道名古屋之旅~Day 2 札幌>帶廣 part 1
既然起咗團火就唔好畀佢熄,繼續努力寫遊記先,由於執相時發現實在太多相,又由於艾菲想寫得仔細D,所以呢日開始已經要分兩part寫,well...咁寫法分分鐘成個月都未寫完,不過艾菲應該唔會畀自己爛尾,希望大家唔會睇到覺得悶啦﹗
由於呢次旅程,負責book酒店嘅米高話日本D酒店唔興加BB床(好似話關消防條例事喎),所以我哋呢十二晚都要同燒腩仔一齊瞓,向來都係同燒腩仔分床瞓嘅艾菲當然好唔慣,而呢一朝起身只係去個洗手間出來,就見到呢個小朋友已經瞓到大字型碌咗出來床中間,大家可以想像平日夜晚佢有幾反瞓,畀佢踢醒都已經係小事,最經典係有一晚矇矇朧朧間呯一聲畀佢個鐵頭撞咗落艾菲隻眼到,痛到艾菲叫晒救命﹗第二朝眼角仲明顯瘀咗一撻添呀﹗自此以後艾菲打死唔瞓佢隔離﹗一見佢轉身已經驚到即刻醒﹗
大人準備好先叫燒腩仔起身,每朝先係房畀盒奶佢飲再帶佢出去食早餐,第一日飲日本奶嘅佢仲開心到不停話「好飲」,但到最後幾日已經飲到唔願飲囉,而呢日酒店有包早餐buffet,D食物都好豐富同好味,最欣賞就係佢放咗一大棟麵包超人碟同杯畀小朋友任用,讚﹗
由於呢次旅程,負責book酒店嘅米高話日本D酒店唔興加BB床(好似話關消防條例事喎),所以我哋呢十二晚都要同燒腩仔一齊瞓,向來都係同燒腩仔分床瞓嘅艾菲當然好唔慣,而呢一朝起身只係去個洗手間出來,就見到呢個小朋友已經瞓到大字型碌咗出來床中間,大家可以想像平日夜晚佢有幾反瞓,畀佢踢醒都已經係小事,最經典係有一晚矇矇朧朧間呯一聲畀佢個鐵頭撞咗落艾菲隻眼到,痛到艾菲叫晒救命﹗第二朝眼角仲明顯瘀咗一撻添呀﹗自此以後艾菲打死唔瞓佢隔離﹗一見佢轉身已經驚到即刻醒﹗
大人準備好先叫燒腩仔起身,每朝先係房畀盒奶佢飲再帶佢出去食早餐,第一日飲日本奶嘅佢仲開心到不停話「好飲」,但到最後幾日已經飲到唔願飲囉,而呢日酒店有包早餐buffet,D食物都好豐富同好味,最欣賞就係佢放咗一大棟麵包超人碟同杯畀小朋友任用,讚﹗
2014年8月11日 星期一
北海道名古屋之旅~Day 1 HK>札幌
雖然D相仲未執完,不過唔想拖吓拖吓無件事,都係快手寫返低個遊記先...
旅程嘅第一日主要都係飛機中度過,因為asia miles換飛基本上都無可能換到直航機去北海道,所以我哋今次揀咗去名古屋轉機順便stay over玩吓,亦由於要就轉機時間而揀咗十點三早機出發,坐早機對艾菲同米高來講當然無問題,但就擔心平日慣咗瞓到九點幾先起身嘅燒腩仔會唔會扭計,好彩事前都同佢做定輔導,當日六點幾叫醒佢都好合作,仲第一句就同我哋話「坐飛機啦」,乖乖地飲完杯奶就跟我哋出門口.
甚少暑假peak season出門嘅我哋,去到機場先知呢D月份原來係咁多人, 就連落的士都要排隊等位,寄行李條隊更加係打晒蛇餅,不過我哋架機delay咗成個鐘,所以搞完一輪仲有大把時間剩,過完關食埋早餐去埋gate 23玩,埋到閘口仲有時間同燒腩仔慢慢影相,佢見到架飛機即刻超興奮咁撲埋塊玻璃到,叫咗好耐先叫到佢擰轉身畀艾菲影吓相呀﹗
旅程嘅第一日主要都係飛機中度過,因為asia miles換飛基本上都無可能換到直航機去北海道,所以我哋今次揀咗去名古屋轉機順便stay over玩吓,亦由於要就轉機時間而揀咗十點三早機出發,坐早機對艾菲同米高來講當然無問題,但就擔心平日慣咗瞓到九點幾先起身嘅燒腩仔會唔會扭計,好彩事前都同佢做定輔導,當日六點幾叫醒佢都好合作,仲第一句就同我哋話「坐飛機啦」,乖乖地飲完杯奶就跟我哋出門口.
甚少暑假peak season出門嘅我哋,去到機場先知呢D月份原來係咁多人, 就連落的士都要排隊等位,寄行李條隊更加係打晒蛇餅,不過我哋架機delay咗成個鐘,所以搞完一輪仲有大把時間剩,過完關食埋早餐去埋gate 23玩,埋到閘口仲有時間同燒腩仔慢慢影相,佢見到架飛機即刻超興奮咁撲埋塊玻璃到,叫咗好耐先叫到佢擰轉身畀艾菲影吓相呀﹗
2014年8月7日 星期四
22個月
「ABCDEFG...」嘻...我去完旅行返咗來差唔多成個星期啦﹗不過媽媽話旅行返來好忙,要爭取時間休息又要執屋來個大清潔,D相仲未得閒揀,遊記未咁快出得街住,咁就準時出咗我篇22個月成長日誌先啦﹗
先講飲食狀況啦,都係一日四餐早午晚加下午茶,只係朝早會飲奶,係屋企的話主打食BB餐,但出街都多咗食大人食物,尤其係之前去旅行,只得兩餐係媽媽自己煮(艾菲:仲要煮完唔食添),不過去旅行時胃口好差, 幾乎絕食咁滯每餐只肯食1/4碗飯(平時胃口好時可以食到碗半飯㗎﹗),唔肯自己食之餘,仲好鐘意摞返D食物出來,而且會揀飲擇食話唔食菜唔食粟米唔食飯只食肉,搞到肥肚腩都縮晒,直至返到香港第二日去婆婆到走一轉先慢慢回復返正常.
後來爸爸同我刷牙時終於發現我右上顎爆咗一角仔大牙出來,另外都見到下顎兩舊牙骨開始現出來,佢哋先明點解我呢排成日唔願食飯又成日咬人,媽媽話念在我22個月仲係得八隻牙,難得有牙肯生出來就姑且包容吓我喎.
訂閱: 文章 (Atom)


text:
Happy New Year! 2016年第一日,先送個大笑燒腩仔畀大家,祝大家來緊一年開開心心,日子過得幸福又美滿﹗
回顧剛過去嘅2015年,應該算係艾菲從黑暗中走出光明嘅一年,當中嘅經歷有喜有悲有開心興奮亦有失望傷心,好充實兼富有挑戰嘅一年,同時係載滿豐碩成果嘅一年,先係燒腩仔喺最後關頭入到艾菲超心儀學校,再來就係BB豆豬嘅來臨,足以為呢一年畫上完滿嘅句號.
凡事有得有失,艾菲從來都相信否極泰來呢四個字,2014年尾嘅痛,換來嘅係米高滿滿嘅愛,我哋關係明顯比之前更好,艾菲亦變得無之前咁執著,就算面對住trouble 3嘅燒腩仔,好多時都會不自覺地被負能量纏身,但好快又會重拾鬥志繼續努力打怪獸,唔會再好似以前咁易鑽牛角尖,經歷總係令人成長.
展望2016年,最重要嘅事當然係BB豆豬嘅出世啦,希望到時一切順利平安,一家四口齊齊整整開開心心過以後嘅每一日,雖然艾菲對一湊二仍然有D怯,但無人幫就只好爭氣靠自己,船到橋頭自然直,艾菲嘅字典入面只有為與不為呢四隻字,D嘢要做嘅話無話搞唔掂嘅,最好當然係燒腩仔配合吓跳少D掣,等我哋母子關係再和諧D,米高工作順利賺多D錢兼可以再錫我哋多D,艾菲亦要健健康康努力撐住成頭家,繼續學做個好媽媽同好太太﹗


text:
港島模型有關舖頭 真係比較分散 主要灣仔銅鑼灣一帶 e.g.
銅鑼灣 環球
灣仔 天樂里 偉利
灣仔 太原街 鴻發 etc..
灣仔修頓對面 Fun Atelier 油樂坊
灣仔 天地圖書 樓上英文部唔錯 文具部亦有 水膠彩 油彩 一類
灣仔 A5 出口 譚臣道 多五金 三行嘢 工業氣泵 無聲泵 都見過有
金鐘太古廣場 有一間 好似賣成品 收藏品一類 名唔記得
如果隔涉啲 就 遠至西灣河太安樓 賣 PE 嗰間, 康怡日通
大概記得咁多 利申 灣仔大 (by 世尊)
整得唔係咁完整,請各位見諒
先睇紅色路線1, 首先我地出灣仔A3 之後就會見到燈位,過對面KFC下面入就係太原街
呢到就係傳說中既玩具街 正名係太原街 ,望住太原街 右邊個條街就係春園街(都幾多野食,有金鳳(出名凍奶茶菠籮飽蛋撻),魚蛋粉有(南記/權記/潮苑,個人推薦潮苑,),再入就會到合和中心(M記,大快活酒樓ETC).
講返太原街,入到去會見到D檔口 左手第一檔係賣金魚 ,我地要去既模型/玩具舖係係左右兩邊既檔口(斜線範圍)後面,,睇圖就明
A店:有模型賣,主要賣D星戰野
B店:賣玩具為主 無模型
C1+2: 2間同似係同老闆,C1係賣玩具多,模型要係C2先有,盒蛋都係係C2
C1係節日限定店黎,萬聖節個陣會有D扮野衫/用品賣,到聖誕就會賣返D聖誕衫/用品.平時就都係賣玩具.C2長期都係玩具/模型/盒蛋/卡.
D:就係Hung Hing Toys 鴻興玩具 ,入面主打扭蛋/模型/TOMY車仔/合金玩具同有小小Figures.
TIPS:買模型之前記得睇晒C2同D ,我覺得佢地既關係就係百X同惠X咁,你懂的
C2再入仲有一間賣玩具同卡,呢到唔多講
出返出去 我地開始行 2號黃色路線
我地係太原街出黎向出右手邊行,沿住恒生銀行向前行(恒生銀行對面就係三聯,上面有文具賣),行到咁上下會見到燒臘店佢旁邊有阿信屋,呢間細既,仲有間大係附近後面再補充.
我地繼續向前行 , 之後見到大家樂,再向前行就會見到吉野家同JJ酒店
行多小小望過對面就係地圖既綠圈位置 英皇中心,落去下底有12蚊店同2間賣模型/玩具既格仔店,近入口個間有賣大陸模型,另一間有賣D日版模型同特別版LBX.再入就係12蚊店
我地繼續沿黃線行到見到個燈位,對面就係188,入面好多野賣衫褲鞋眼鏡,遊戲機/GAME/漫畫/電話配件等,主要係2樓有孤注同精品呢兩間賣模型同Figures,另外都仲有1,2間賣Figures.188右邊係集成,入面有野食,另外有間賣車玩具既店.
我地繼續黃線行,係燈位個到唔去188個邊,繼續行好似下圖咁
繼續行就會見到7-11,繼續向前行就會見到一間酒店
再向前行就係終點----偉利模型(有基本工具/油/模型(軍事科幻))
講返大既759阿信屋係藍色路線,橙色位置就係,紅色就係陳湘記文具
多謝收睇
完
灣仔廈門街 鴻發模型
有少量高達, 汽車, 軍事模型
有手辦, 上色用具
亦有代砌服務
太原街往修頓方向行, 行入廈門街向右望就搵到
(有錯請更正, 因為我好耐無去過 )
搬咗起碼 3 年
觀塘開源道72號溢財中心1樓1B(港鐵B1出口)


text:
( 13-AUG-2013 TUE )
尋晚瞓番自己位置真係舒服好多呢 里奧大人話星期六日再交換位置瞓 我話咪搞喇 我唔想周身骨痛同埋無厘精神呀 ~
早餐食芝腿治烘底 好在影相咋 咁我拎起塊多士見到幾點黑色 好似發霉咁 我即換啦 如果唔係影相 我真係就咁食架咋 之後再換都有黑點 第 3 次就無喇 經此一役 下次真係要格外留意 d 麵包先得咯 之後 8 卦黎咗 我叫佢唔好食三文治 不過佢都唔太鍾意食包嘅 話唔飽喎 ~
菇場無嘢做 到 lunch time 又未餓 差唔多 1 點先食杯麵 呢個星期日日都落雨 真係無帶飯都要帶定杯麵 唔想落雨濕濕落街買 lunch 呢 ~
雖然已經 3 號風球 但睇天文台又無話會改 8 號 咁即係又係準時放工啦 ~
放工同同事一齊行另 1 條 short cut 真係快好多 之後我睇 Road Show 話今晚考慮改發 8 號風球 所以即叫里奧大人放工走 佢問真定假喎 我話我睇 Road Show 架 同埋媽咪聽收音機都咁講 佢話媽咪聽嘅應該係真啦 但其實我都親眼睇到啦 做咩唔信我喎 噢噢 ~
今日整鬼家姐同 8 卦 差唔多 3 點就 send 嘢比佢地 話 : Yeah 執定嘢啦 佢地都問真定假 因為咁講以為係改發 8 號 之後我話我叫妳地執定嘢等放工之嘛 呵呵 之後再講 d 咩都唔信我 咩都問真定假 我相信我都應該係誠信破產 lu ~
諗住去超市買菜同生果 但買下買下又一堆罐頭 重鬼到呢~
番到屋企煲中藥再開機洗衫 之後好有 mood 咁拖埋地 拖完都 7 點 lu 諗住抖抖 點知里奧大人打黎話放工 咁我都要預備晚餐 lu ~
是日晚餐 - 茄汁雞扒 + 蒜蓉豆豉炒蕃薯葉
茄汁雞扒 - 今次又求求其其煮 d 茄汁 估唔到里奧大人又話好味喎 不過我真係信佢 因為佢話要用 d 汁送飯呀 ~
蒜蓉豆豉炒蕃薯葉 - 媽咪話唔就咁要 d 葉 咁好似食豆苗咁 所以今次我都就咁要 d 葉 真係好食好多 因為里奧大人次次食蕃薯葉都問熟未 今次無問到呢 ~
搞掂哂就沖涼 食埋個橙 唔太甜但多汁 咁下次都唔買橙 lu ~
11 點幾瞓都仲係 3 號 唔知幾時 8 號呢 不過家姐話如果 8 號會打電話比我 叫我放心瞓喎 ~


text:
多謝肚B媽嘅聯絡同安排,成就咗今次Pizza Making Party,一班blog blog BB一齊整pizza,真係超好玩同開心呀﹗
艾菲事前專登忍住口,直至活動前兩三日先同燒腩仔講有得同小朋友一齊整pizza,佢一聽到即刻勁興奮,仲話要落好多好多菠蘿同火腿,到當日朝早起身仲第一句就話「我一陣去整pizza呀」,不過到夠鐘出發時又有少少扭(呢排出親門口都要扭吓先安樂>.<), 去到現場更加係扮怕醜,咩人叫佢都唔應...
好彩餐廳方面,一早就已經布置好成個party area,有小朋友至愛嘅氣球,同巨龍肚B佢哋拍吓波,逐漸回復正常mode.
等齊人就正式開始啦﹗首先係要著圍裙同帶廚師帽,由於艾菲出發前已經畀定相佢睇,講明要著圍裙同帶帽先有得玩,所以今次都好順利無好委屈咁嘅樣,仲識畀個V字手勢艾菲影相添﹗
跟住就一人一塊餅底,姐姐教佢哋盡情地拍,拍返D空氣出來,呢個動作對燒腩仔來講,當然係爆like啦﹗
之後就係落茄醬,呢個有少少難度,要米高出手幫忙.
之後啦...有人笑得好迷人喎...
原來係...
偷食中﹗﹗﹗
越叫佢唔好偷食佢越要專登食多幾啖,艾菲唯有出動同輩壓力,叫豬脾同龍BB幫手睇實佢﹗^^'
然後就輪到佢最期待嘅位啦,幫個pizza落餡料,有橄欖,火腿,雞肉,蘑菇,不過就係無燒腩仔至愛菠蘿,好彩佢好似唔記得咗咁,完全無搵喎﹗
落埋芝士就大功告成,可以交出去畀姐姐拎去焗啦﹗
等緊pizza嘅時候,姐姐就拎咗個又靚又好味嘅朱古力蛋糕出來,同九月之星嘅南瓜仔,包包,巨龍媽同Anki媽慶祝,肚B媽仲要好細心咁一早準備定生日帽添﹗
切完蛋糕,坐低飲杯果汁抖吓...
同大爺爸玩吓波...
題外話,艾菲真係要高度讚揚吓大爺爸,佢嘅出現令一眾媽媽終於可以抖吓氣,大家睇佢幾受歡迎,成班小朋友圍住佢一齊玩波,以後有咩大型gathering一定要預埋佢﹗
再撩吓靚女...仔...你做乜次次同妹豬影相都貎合神離咁㗎...
跟住個pizza就出爐啦﹗為食燒腩仔第一時間當然係食啦﹗個味比相像中還要好味喎,我哋食唔晒打包拎返屋企,到第二日翻熱再食都一樣咁正﹗
食完pizza影埋大合照就要同大家講bye bye啦,期待下次嘅gathering,大家再約出來玩呀﹗


text:
2012年7月26日
新奇, 好玩, 震撼 - Pooh 一次過為你達成三個願望!
去到最後一個重點遊樂設施,亦係最後一個分享嘅 東京迪士尼樂園 遊樂設施.Winnie the Pooh 真係好受人歡迎,我都係其中一個粉絲.一位咁多人喜歡嘅 迪士尼朋友,自然就會擁有一個屬於佢自己嘅遊樂設施;香港就有 小熊維尼歷險之旅,而東京呢邊就有 小熊維尼獵蜜記 Pooh's Hunny Hunt.
香港嘅 小熊維尼歷險之旅 好多時都要排好耐隊,所以最緊要就係拎 Fastpass.響到訪 東京迪士尼樂園 之前,響網上檢查過 小熊維尼獵蜜記 嘅等待時間;嘩,正常要排一個半鐘頭以上,Fastpass 亦轉眼間就會派哂!所以,當日一衝去玩完 怪獸公司迷藏巡遊車,就即時去拎返張 Fastpass.講到 Fastpass,東京呢邊啲 Fastpass 發行機好得意,係唔需要成張飛放入去嘅;只要將門票上嘅電腦條碼對準掃瞄器,張 Fastpass 就會跌出黎架啦!另一方面,響香港,未夠鐘就想拎下一張的話,會出一張寫住「無效」嘅 Fastpass;而呢邊,佢係唔會跌任何野出黎,環保啲.
夠鐘入去玩啦!Fastpass 真係快好多!響戶外等待區,佢地整到好似一個小花棚咁.
一入到去室內,就黎到 Winnie the Pooh 嘅屋企.呢到有 維尼 食嘅水果喎!
呢到亦有玩具,仲可以見到 Pooh Pooh 好鍾意玩嘅嗰個汽球啊!有隻小木馬,但好似唔啱佢玩喎,佢太大舊啦!
仲有一幅 百畝森林 嘅地圖;未睇呢幅地圖之前,我都唔知森林入面實際上有啲咩.
繼續響等待區入面行,開始入到去一個滿佈故事書頁嘅地方,香港都有呢啲故事書頁架.
每張故事書頁上面,都印有今次嘅故事名,Pooh'sHunnyHunt.
故事書頁上,有好多圖畫,全部都係 Pooh 同埋佢啲朋友黎架!
響欣賞呢啲故事書頁嘅同時,我亦發現呢到嘅牆面都係好靚!有一個個 Pooh 嘅圖案!
去到登上蜜糖罐嘅地方啦!呢到都有 百畝森林 嘅地圖,仲要係加大版!
雖然我通常玩呢啲室內遊戲設施都唔會影相,太快太暗好難影,同埋想留返俾大家親身經歷;不過響呢個遊樂設施上面,我真係忍唔住!實在係太正啦!我一定要影俾大家睇下有幾咁正!響正式開始獵蜜之旅之前,影咗呢一張相;大家睇唔睇到有咩特別呢?
冇錯!呢到係冇路軌架!每次會有三個蜜糖罐,每個罐都會行不同嘅路線.亦即係話,要真玩哂呢個遊樂設施,睇哂入面嘅所以野的話,你就要玩三次啦.香港迪士尼樂園 將於明年春季嘅 迷離大宅,都係採用咗呢個系統架!
第一個場景,就係 百畝森林 刮起大風!大家可以見到整個場景整得非常立體.
Pooh 仲同佢個汽球一齊俾風吹起咗!而 豬仔 就好努力地想入返樹屋入面.
去到第二個場景,我地跟住 跳跳虎,一齊紮紮跳!跳跳虎 係由動畫顯示出黎嘅.不過響呢個時候,明明坐緊響蜜糖罐入面,但係就好似玩緊跳彈床咁!我諗咗好耐,都耐唔明佢點做到呢個效果!究竟係架車彈緊,定係成個地板彈緊呢...?
之後又入到另一間房,又再有動畫睇,今次係睇 Pooh Pooh 訓覺.
佢訓緊時發咗一個夢,而我地亦隨即進入佢嘅夢境入面,黎到一個蜜糖世界!
呢到嘅空間好大,三個蜜糖罐將會分開,各自有不同嘅體驗.
其中一個體驗,就係會將你對正呢個大炮.點火,發炮!如果佢只係得風噴出黎,都已經算幾過癮啦!但最估唔到係,佢竟然會有焦糖味道噴出,好香!
離開夢境世界,我地返返黎現實,Pooh 最後亦成功搵到佢最愛嘅蜜糖!又再一次估唔到,呢間房入面,充滿咗甜甜的蜜糖味道!
獵蜜之旅正式完結,出口呢到周圍都係嗰隻好靚嘅牆面!
如果你有玩過香港嗰個版本,你會發現以上東京嘅版本,個故事其實係差唔多,甚至短啲添!但係,呢邊用嶄新嘅系統,令蜜糖罐響你無法預知嘅情況下前進,亦做到意想不到嘅彈跳效果!加上設計得更立體嘅場景,以及從未體驗過嘅嗅覺效果,令一個平平無奇嘅遊樂設施變得神奇!我第一次玩嘅時候,係全程呆咗,特別係因為你好熟悉每一個場景,但就好似黎到一個升級版!只係睇我啲相同我打嘅文字,係絕對唔能夠感受箇中樂趣,你亦可能覺得我好似發咗癲咁... 但如果你真係有機會去 東京迪士尼樂園 玩,就算冇 Fastpass,都一定要去排隊,排幾耐都抵!
於 21:26
標籤: 東京迪士尼之旅2012 [樂園], Pooh小熊維尼
訂閱: 張貼留言 (Atom)


text:
三月中嘅時候突然有一日收到紅十字會嘅電話,話我嘅血初步同一個病人吻合,想叫我返去抽多一次血做覆檢,我二話不說約左第二日就番旺角嘅centre做覆檢,奶奶極抗拒我去,覺得捐骨髓好傷身,老公都麻麻地,可能覺得我太潺弱,捐骨髓好似好大件事咁.我都係果句,只係去抽少少血覆檢,唔係一定吻合,我覺得唔使太緊張,驗左再算啦!不過唔緊張唔緊張我都有上網去睇吓捐骨髓嘅野,原來如果吻合,都重要去做體檢同見醫生,所以都唔係你話捐就捐!睇吓人地講有d人話痛有d人話無野,不過都叫手術,自己諗落都驚驚地!生bb嘅時候自己成日都諗唔驚唔驚,但推緊入去嘅時候真係驚到喊驚到震哂,有一刻諗,如果我d血係吻合嘅,我係咪都有勇氣去捐骨髓呢?老實講,我真係重好驚入手術室,不過我諗我都會去!唔知呢,自從有Ambrose之後,我覺得自己“偉大”左!我會諗,如果有一日Ambrose有事,我都希望會有人肯幫,如果個個人都驚好傷身,咁可能就係因為咁無左一條生命,如果因為驚入手術室而唔去捐,人地有病嘅人日日都要驚唔知幾時唔响度,我呢d驚又幾咁小兒科呢?我睇過一個case係有人已經肯捐骨髓,但未安排到手術個病人已經唔响度,真係好可惜,就只差少少,生命從此唔一樣.....所以捐唔捐到都要睇緣份!
紅十字會個姑娘話覆檢後兩個星期如果吻合會收到電話,如果唔吻合佢地都唔會打黎,而家都有成個月無收到電話,咁即係唔吻合啦!希望果個病人好快會搵到啱佢嘅骨髓啦!


text:
2013年8月16日
迎接樂園八週年! 訂造屬於自己的紀念名牌!
由上個月開始,樂園陸續推出全新嘅 八週年系列商品,而近期就出咗一樣我覺得幾特別嘅商品!我講緊嘅,就係金屬紀念名牌!咦,後面好似仲有另一樣野喎,究竟係咩呢?一陣間開估!
呢個八週年金屬名牌,同平時嘅塑膠名牌一樣,都可以免費刻上名字,我當然要為自己整返個啦!整個名牌以金屬外框包圍,名牌上面印有八週年標誌,而旁邊仲有穿上八週年服飾嘅 米奇!
底部同樣係金屬質地,印有 香港迪士尼樂園 標誌,亦有另一款式嘅八週年標誌.
好啦!要開估啦!呢篇文章嘅開端就出現咗一樣神秘嘅物件,其實都係一個金屬名牌黎嘅!不過呢個名牌就唔係黎自 香港迪士尼樂園,而係黎自 東京迪士尼渡假區!
東京迪士尼海洋 為配合整個渡假區所舉行嘅 三十週年慶典,響7月1日開始發售呢款金屬名牌.所以,名牌嘅背後就刻有 東京迪士尼渡假區 標誌,以及佢地嘅三十週年標誌.
購買呢款金屬名牌都可以選擇附加一條金屬帶,但係佢地嗰邊就需要加錢嘅.
除咗金屬帶,仲有好多額外裝飾可供選購,可惜每一粒都唔便宜,最終令我卻步...
三十週年嘅其中一個商品主題,就係回顧咁多年黎響渡假區內出現過嘅 米奇 造型;我嗰個名牌係三十週年黃金服飾,事實上,仲有好多款式!每一款更加係展示返當時嘅週年標誌!
另一方面,佢地亦有配合其他主題節慶活動推出更多款式,以下分別係萬聖節,夏日活動嘅名牌.值得一提嘅係,金屬名牌所採用嘅刻名字型係同演藝人員名牌相同嘅,感覺上更加像真!
不如比較一下香港同埋東京嘅出品啦!放埋一齊就發現,人地嘅名牌比起我地細啲啲,更加精緻!
至於名牌上面嘅 米奇,東京嘅線條稍為纖幼一點,有仔細嘅花紋,而顏色亦都較為光亮.但係,當我回想起人地嗰個名牌大約係我地嘅三倍價錢,我都唔介意降低自己嘅要求,哈哈!
咁呢個名牌可以點用呢?最直接嘅用法當然就係掛響袋上,成為一個自己專屬嘅裝飾啦!
不過我都諗到另一個用法,就係成為 Duffy小熊 嘅新飾物!但其實條帶唔算長,戴起上黎有啲緊...
我係6月嘅時候到訪 東京迪士尼渡假區,呢個新名牌7月先至推出,響到要感謝一位朋友幫我購買!同時,我亦有請佢幫我買多件新出嘅 Duffy小熊 三十週年T恤,遲啲會連同另外兩套服飾再作介紹!
講返金屬名牌先,我第一次響園內商店見到嗰陣,心裡都嚇咗一跳,因為同東京真係好似樣...我今次就唔研究係唔係「參考」人地啦... 但能夠嘗試學習人地嘅優點,都係一樣好事黎嘅...
撇開整得同人地非常相似,我覺得今次呢個名牌算係唔錯嘅,希望樂園嘅商品設計可以繼續進步!不斷有新嘅八週年商品登場,我相信自己遲少少仲會買多幾款,買咗之後再同大家分享一下啦!:)
訂閱: 張貼留言 (Atom)


text:
2012年9月2日
迪士尼黑色世界2012 - 全新主題, 殭屍狼人大戰, 一觸即發!
唔知點解,次次入Camp或者去旅行,偏偏就突然會有好多新消息公佈,搞到好似好落後咁... 今次入Camp,去咗三日兩夜,就正正響呢三日,樂園方面公佈咗 迪士尼黑色世界2012 嘅資料!雖然暫時未係好詳細,但睇咗啲簡介,只可以講句:今年值得一讚!
每年萬聖節 迪士尼黑色世界,我覺得係全年最具規模嘅節日活動,同時亦係我最愛嘅節日活動.特別係呢兩年,園方響活動中加入一個完整嘅原創故事,令整個活動變得更有氣氛.上年嘅 斷頭騎士,原本係參考同名電影嘅,之後就配合樂園內各個景點而變成一個原創故事;而今年,樂園就用咗 黑色兩路 呢個主題,講述 殭屍陣營 同埋 狼人陣營 響園內爆發戰爭.
同樣係一個原創故事,但今年就更加高一個層次,因為我覺得兩大陣營對決嘅故事係更加吸引;同時亦可以俾賓客選擇加入邊一個陣營,令到我地都可以親身投入故事入面.
現階段只係好初步嘅宣傳,但係已經可以見到今年嘅宣傳係落咗好多心機.我想讚嘅,係每張圖都做到好有效果;一張圖,就已經可以顯示咗陣營特點,戰況激烈嘅效果.
雖然樂園強調佢地請咗韓國明星,明模去扮演兩大陣營嘅首領,但呢樣我反而覺得唔咩特別;因為我唔知道佢地係邊個,而我亦相信一般香港人亦唔太熟悉佢地係邊個... 反而每一張圖都真係做得咁仔細,咁有效果嘅時候,絕對比起用名人更加有魅力!不過我個人黎講係比較鍾意殭屍陣營,所以希望可以快到見到另一陣營嗰張圖啦!
其實,我覺得 香港迪士尼樂園 呢邊,輸俾對手嘅,主要係唔夠恐怖同埋唔夠鬼屋.事關人地每年都可以有八個或以上嘅鬼屋,而我地呢邊就成日都係得兩三個... 所以 香港迪士尼樂園 就運用咗自己嘅強項,用咗氣氛同埋故事黎造勢.但同時,我好佩服嘅係,園方亦都好積極去面對自己嘅弱點,嘗試引入更多新嘅鬼屋;先有 黑色馬戲班,後有 詭墳學院,當然及不上人地每年全部都係新嘅鬼屋,但已經係一個好開始.再者,好多人都認為對手的確只係著重恐怖,嚇人,而呢邊就另外會再著重佈置,裝飾.
至於講到商品,事實上,每年 迪士尼黑色世界 都係我大出血嘅時刻... 因為每年嘅商品都好靚,再加上園方特別為 黑色世界 推出比平時款式多好多嘅商品.但係,我覺得有啲可惜嘅,就係每年嘅野都係差唔多,只不過係個圖案唔同咗... 假如上年已經買咗嗰樣野的話,今年就未必會再買啦... 所以,如果能夠有更多品種嘅商品就更好.
撇開呢個小缺點,都依然有好多商品好吸引;當然,其中最值得我注意嘅,就係 Duffy 嘅商品啦!有好多 Duffy 粉絲見到呢張圖嘅時候 ( 包括我自己 ),會覺得好失望,因為件衫同上年一模一樣.但當我睇真啲嘅時候,發現呢隻其實係一隻新嘅 小Duffy 黎架,呢到並唔係講緊件衫!雖然衫係一模一樣,但呢隻 小Duffy 手上係多咗一個南瓜筒架!我諗佢將會成為我嘅第11隻 Duffy!
好啦,暫時講到呢到先,因為始終現時嘅資料都未係好詳細,要等遲啲再公佈先知.整體黎講,今年活動真係做得好好!唔知,您地暫時對今年 迪士尼黑色世界2012 有咩感想呢?心中的感想 呢個新分類主要都係想同大家討論一下樂園嘅野,所以好歡迎大家一齊分享架!
於 12:55
標籤: 心中的感想, 迪士尼黑色世界2012
訂閱: 張貼留言 (Atom)


text:
上引水產係呢幾年台北新興既旅遊景點之一
係人話去台北, D人都實會講: 你記得去上引到食野
佢其實係一個海鮮市場
當然係好乾淨
入面仲要有一間好出名既壽司店叫立吞壽司
另一邊就係一個高級supermarket
有D似Aeon
我地係搭捷運去到行天宮站
之後可以揀搭的士or行去
我地最後揀左行去
其實如果有google map, 行去都唔耐, 大約15MIN左右
一入去就見到海鮮市場, 呢個唔係我地target, 所以我地當然無睇就行過
但我見都唔多人買, 平定貴我都唔知啦~~
之後因為我地太早到, 個企吞壽司10點先開
所以我地就係入面周圍行下
其實有一半地方係類似super market咁
行行下竟然發現D刺身好平!!
我諗一定平過企吞壽司
我地忍唔住買左盒黎食
一盒2個人食已經好飽, 因為真係好肥美~~
咁差唔多10:00, 就要去排隊食企吞
9:30已經多人了~
我地都等左一陣先入到
個到D野compare返台灣野, 我覺得唔平
但compare香港, 我覺得平少少囉
不過, 又要企係到食, 仲要收我service charge
我覺得唔抵
咁既價錢, 我寧願買左盒三文魚刺身食
食物質素, 可能我唔識食啦
我又唔覺特別新鮮, 咪同HK既一樣囉
所以, 我地都唔係叫左好多野食, 就閃人啦
下次再有機會黎台北, 我都應該唔會再黎呢到~~


text:
2012年第40屆港姐選咗10日喇,大家睇啲港姐新聞睇到厭未呢? 不過既然果兩部車都名車有主,相信呢次港姐鬧劇又會告一段落喇!
其實如果唔係今次咁,我都唔知原來普羅大眾仲會某程度上關注港姐選舉,當然大家出發點未必係關港姐本身,但起碼都會你一句我一句"我覺得冠軍唔係呢個喎","點解湯洛雯唔入先?"等等,即係咁,有得俾人彈都總好過完全俾人ignore,原來港姐都未致於淪落到完全冇人理,話之你.
睇完成個騷,有幾點想講:
1. 對於我呢個傳統選美粉絲,咁既選美方式當然完全唔收貨啦,試諗下如果完全冇字幕俾外國人睇,佢地會唔會知道呢個係一個選美呢? 又食野又深情對話咁. 但呢,我見有朋友覺得咁樣既環節有新意,冇只係行catwalk咁悶喎,咁呢啲就真係百貨百客喇,對我黎講睇住佳麗行catwalk比賽我已經覺得好緊張刺激喇....
2. Interview環節多過鬼,一開場每個明星問啲野,泳裝又問,食野又問,仲要黎個6強深情對話,洗唔洗咁多口水呀 (最敝冇乜邊個講野特別outstanding喎,包括一眾男藝員)
3. 6強後終於有"比賽環節"先選出3甲,打破以往淘汰完一輪後冇任何環節又再淘汰,算抵讚!
4. 成個舞台及周邊飾物雖睇得出有擺心機整,但效果幾俗下,而且成個scope真係冇得同紅館比,最慘TVB已放口風日後所有大型節目都會用呢個新既錄影廠搞,即係港姐冇乜機會再在紅館搞
5. Karen Chan真係好鍾意有毛既野
6. 既然每位佳麗都有既定出場次序,點解唔俾返個號碼佢地? 咁以後姓歐姓陳嗰啲咪多數要排頭出場? 好唔fair喎
7. 都係嗰句,我始終都唔係好唔得all-back頭,任憑你整得幾好,感覺都老咗好多,放頭髮落黎又後生又自然,而且配合catwalk頭髮既擺動都可增加charming感架,點解唔做多啲? 最少泳裝呢part應該放返頭髮啦!
左起: 亞軍黃心穎 冠軍張名雅 季軍朱千雪
岑杏賢奪最上鏡小姐
張名雅成國際親善小姐得主
各佳麗點評:
冠軍 張名雅
由頭到尾都唔係幾得佢,當晚個樣更加唔算Pleasant添,真係感覺問題,
有時感覺唔好真係做乜都覺得唔順眼.但呢之後送名車環節佢地
3個去得獎家庭送車匙,又影得佢超靚喎,幾charming添
亞軍 黃心穎
真係唔明點解可以得亞軍,大家睇返嗰29位佳麗片段,其實好多
點睇都好過佢喎,而家仲俾佢拎埋亞軍,憑咩呢真係? 談吐? 好多
都係咁上下啦! 身高? 得5'4"咪玩啦! 樣貌? ......................
季軍 朱千雪
民選港姐冠軍,其實我一早都有提佢某程度似鍾沛枝嗰type,佢
講樣唔算靚爆,但有嗰種親和力同觀眾緣,更大程度
係啲觀眾唔Like張名雅.
六強 張鈞美
由最初不被看好到殺入六強,Amy算超額完成啦,我幾
鍾意佢說話時的attitude,俾人感覺誠懇舒服
六強 岑杏賢
很多人應該覺得佢拎最上鏡小姐比起拎冠軍更冇說服力,班
前港姐係咪選緊自己心目中冠軍咋? 但佢台上啲shot比起平時係
亮麗咗喎,不過成個感覺好悶好呆板,諗諗下唔入3甲都合理
六強 湯洛雯
本屆輸得最慘既佳麗,佢響個台係爭咁啲神采,但本身既好
條件係咪真係彌補唔到到連一個獎都拎唔到?
陳潔玲
亳無期望下得少少驚喜,佢晚裝出場嗰刻幾靚喎,
抹走苦情味
林泳淘
努力表現自己,可惜仍然徒勞無功
李渼琦
本應是最上鏡小姐大熱,但始終都係以遊魂狀態
出場,加上幾fleshy身型,真係點幫得你落喎
曾明俐
如有最佳泳衣演譯獎,應該佢得啦! 台上個樣
appeal唔到啲觀眾,而且談吐有啲出事,
可能緊張啦
民選港姐朱千雪: 我想捏死你呀,俾返個后冠黎呀
張名雅: 唉也救命呀,唔關我事架
黃心穎串咀腔: 啱喇,捏死佢啦
(純粹惡搞對白)
另外,Bloggers' Choice 2012已經計好分喇,大家密切留意葉FUN報道!!!


text:
「聚會」
其實啱啱返嚟香港嘅時候真係一個人都唔識,話晒真係離開咗香港好多年.所以唯一可以認識到一啲同自己做嘢有關嘅朋友就真係要出去唔同嘅聚會.講真香港其實日日都有唔同大大小小嘅聚會,如果你要識人嘅話真係唔怕無渠道.只不過真係唔係個個人都鍾意去聚會,而其實我以前都好怕,因為人哋真係識你老鼠咩,無啦啦走過嚟傾偈!
「聯誼」
真係好耐無出去聚會,對上嗰一次真係唔記得咗幾時,而且真係閉關咗好耐,覺得自己有少少脫節.所以真係多謝一位朋友琴晚攪咗個聚會,等大家可以聯誼下.不過唔知係唔係好耐無出去,竟然忘記咗搵人影相集郵,淨係掛住同各位傾偈.最開心嘅係見到好多好朋友,而且好高興認識到一啲新嘅朋友.所以有時真係要出返去嚟啲聚會多啲.
「選擇」
有時去聚會最怕嘅係有啲人主動走埋嚟同你打招呼,但係你唔記得係邊樹見過佢同認識佢.最慘嘅係佢哋對自己嘅近況好了解,或者真係因為社交媒體嘅關係,但係就會有點兒尷尬.當然我認人都唔算差,只不過有時真係太過耐無出嚟嚟啲聚會,好多人都已經唔識.有時真係唔可以閉關閉得太耐,但係講到尾都係屋企緊要,所以只係會揀一啲有必要去嘅聚會先至會去.
Also published on Medium.


text:
Saturday, 2 May 2009
Tales of Abyss
上個星期係我半年一度o既 committee meeting, 我要會見我o既三個 advisers, 睇下我寫論文進度如何, 所以過去幾個星期我都特別勤力, 真係 keep 得住"一日寫一頁"o既計劃. 而家我有超過六十頁, 其中有四十頁係講 3 Baruch, 交咗俾佢地睇. 本來我都已經有晒心理準備, 諗住實俾 Schuller 同 Reed 話係垃圾, 點知回應出乎意料之外咁正面. Schuller 仲話 "very good", 佢係我所認識最嚴o既人, 喺 Mac 已經四年, 從未聽佢讚過我 (亦冇聽佢讚過其他學生), 今次係第一次, 所以真係好大鼓舞. 真係要多謝 3 Baruch. 其實而家睇返, 我都覺得寫得唔錯, 因為喺學界入面 3 Baruch 唔算好受歡迎, 所以有唔少空間俾我講我自己o既想法, 係其他人之前未講過, 所以覺得實在係幾好玩.
而家已經過咗關, 今個暑假亦冇 conference 要去, 所以基本上成個暑假唯一要做o既嘢就係寫論文, 如果可以一日寫一頁, 呢個假期其實可以寫成百頁, 算係好好. 希望可以 keep 住啦. 我仲希望可以寫個影評 (Knowing) 俾 Journal of Religion and Film, 好似幾好玩, 又可以寫落 CV, 一石二鳥; 寫成 OCP 個 4 Ezra 嘢; 同埋過幾日要交個 syllabus, 因為 Mac 有一科叫做 The Bible and Film 會請教師, 雖然機會極低, 但係試下冇壞. 同埋加多句, 非常不幸地, 下年我又攞唔到 OGS, 非常失敗, 下年又唔知仲有冇 department scholarship, 所以都有嘢應該要擔心, 但係而家我學緊唔好諗埋 d 諗都冇幫助o既嘢, 現階段, 對我自己最有益o既就係寫論文, 仲要寫得好, 呢樣係最重要, 其他嘢就煮到埋嚟先食囉.
最近幾日有時間, 睇咗齣動畫叫 Tales of Abyss, 26 集, 算幾短. 本來我一向都唔係幾鍾意 Tales 系列, 但係呢個故事算OK, 雖然好多嘢都搞到太複雜, 但係勝在幾個角色都有一定深度, 呢方面唔錯. 係一齣我會推薦o既動畫.
Posted by Howtindog at 12:11
0 comments:
Subscribe to: Post Comments (Atom)


text:
川味炒藕丁 - d 蓮藕好似生咁 哈哈
七味豆腐
一蚊雞
( 23-APR-2015 THU )
又星期四喇 我成日覺得好似番咗兩日工咁 其實我真係好感恩 番工好開心 真係充滿喜樂咁番工架 自從 partner 走咗之後 我真係仲覺得開心 雖然忙咗好多 但我情願咁都唔想對住佢囉 ~
早餐唔食咁飽 因為 lunch box 係油麵 一陣早餐太飽 晏晝食唔到就慘喇 ~
菇場唔忙 勁正~
今日有 lunch box 咁我祈完禱 感覺身後有種壓迫感 聽到有人壓住把聲喺我耳邊講 "好香呀" 原來係阿齋 我真係同佢講嚇鬼死我呀 ~
食完就去買雜誌 我又為咗買個袋而買本雜誌 其實行咗兩個圈 諗緊買唔買好架喇 因為我唔係咁鍾意 mickey 嘢 但又勁鍾意紅色喎 所以都係買喇 雜誌加個袋 $49 都抵啦 ~
好嘢 今日大老闆請食 tea 但 d 嘢食 5 點先黎到 仲要未齊 終於 5 點 10 分先食得 太搞笑吧 ~~~~
食完都 5 點半 要走喇 終於叫做藍天白雲喇 ~
約咗媽咪去稻香 依家一蚊雞 所以好多人去食 要早 d 到 不過媽咪 5 點半都到咗 但都已經好多人等 勁 ~
一有枱就入去坐喇 要分 d 魚同湯同生果比我 我要拎番屋企 之後再落過黎呢 ~
家姐 7 點唔夠就到喇 食下傾下就到 8 點幾 送埋媽咪坐車 我就請佢食雪糕 ~
蕃薯 / 芒橙熱情
荔枝 / 提子冧酒
送埋家姐坐車 番到屋企都 9 點幾 里奧大人今晚 7 點半就放工 所以一入屋已經見佢睇電視 之後叫佢食榴槤 佢竟然話好 仲諗住佢話飽添 ~
青尼甜就甜 不過好大粒核
~ 唔知一個係幾錢呢 ?!
沖埋涼就睇電視 里奧大人 11 點瞓喇 我就 12 點先瞓 因為 5 點幾飲咗杯熱檸茶呀 唉 ~


text:
做左資料搜集咁耐
又行過咁多次百利
始終都要落實係邊一間度造姊妹裙架o勒
了結多件事嘛
之前聽Jenny講,話Joy Marry (CI姊妹裙公司) d質料比較好
所以都又再去睇下
但表妹同姑仔都睇唔岩心水
之後去新開o既MES bridal
都係睇唔岩
最後就去我之前都提過o既POP Corners
一去到發現都有幾多款式
有幾個款我自己都幾鐘意
我仲揀左一件我最鐘意o既款叫表妹試
唔試由自何,一試表妹就愛上啦
其他都唔話唔洗再試喎
其實呢間唔算係度身訂造架
我地先揀款,再試岩Size後
佢地會訂造一件新o既返黎
大約3個星期可以取貨
如果之後要fit身,可以 + HK$60改
其實到時拎出去改可能都唔洗呢個價錢
但表妹著呢件岩岩好,如果佢身型冇變應該冇乜問題
* 呢件裙前面好似袋果D紗到時唔係咁樣架,個sales話之前間廠造得唔好,應該會貼服d架
最終我落訂confirm買走3件
留返一件比細妹同埋細表妹自己去揀
店舖資料 ^^
大家上去前最好比個電話佢地
因為佢地有時會出左去幫人化粧
打個電話就唔怕摸門釘
姑仔係上面間舖頭都係揀唔到心水
最後就同佢去左2/F呢間
度身訂造一條裙
條裙個色同埋質料都好特別架
不過我冇影到相
呢條裙貴少少,訂造連一次fitting HK$340


text:
30 May 2011
長白山 2010-07-31to08-07 - Part.04(03Aug)
8點出發去到西坡景區已經9點零鐘,再轉搭環保車多半個鐘度就去到第一個景點錦江大峽谷,其實依個大峽谷,都係d樹呀咁同之前既地下森林差不多但就比較細,而且多左d火山岩石,奇形怪狀同張家界d石有d相似,但我就係依度既高台落級時一野叉左地面既木棧道既爛位度,拗柴了 >_< 而且下晝仲要行成千級上西坡,唉
因成日整親腳既關係,知道岩岩整親其實只會係有少少痛,所以就唔多理佢去食lunch了,依度係buffet,雖然簡陋但其實食物尚可,加上我地11點幾就食避開晒d人流,所以感覺冇導遊講到差丫
食過飯後就開始上西坡了,雖然全樓梯而且我極憎行樓梯,但發覺冇想像中咁差,可能因早段幾級就一平地加上級寬差不多,所以唔覺太難行,共一千二百三十六級,就算我跛跛地,都只係用左半個鐘左右就上到頂了
但因天氣唔太好既關係,冇太陽亦當然冇藍天,只有灰灰既天加上好多雲,但因開揚既關係,幾實幾好view的,而且因唔太清楚地型,見人行過左條線我就行埋上去右手面既山坡度,後尾先知原來果度已經係北韓,落山後聽領隊講平時有軍人註守,但我到上到去唔知去左邊(後尾諗唔知係咪因大雨水災關係去晒救災),好彩冇事者 @@
落山後因視野開揚,見到好遠既火山口,但就好多黑雲,大雨黎緊了
快快手去左梯子河,因未係季節,所以花唔多亦唔覺一般,但梯子河既流水就好大,流得好快聲響都幾大,影過幾張相後因對花興趣一般,反而走左去路邊睇下條路睇下d雲同山比較有興趣,好有山雨欲來之感,有氣勢呀
六點左右去到松江河鎮,但因整路既關係,我地搵左好耐都入唔到酒店,後尾要佢地搵人帶我地先由後門入,間酒店比人前後都堆左泥,領隊話佢地可以得罪左人,哈
後尾因好多男丁去左救災,所以冇晒bell boy,所以我地自己羅行李,其實我都幾中意,錢問題唔大反而係要準備散紙同埋等行李先煩
松江河鎮係一個幾繁榮既鎮,我地入去時都好熱鬧,所以部份團友自己出左去食dinner,但其實依日既晚餐不錯,感覺幾好而且有個冰鎮情人果甜甜地,幾有趣
之後出左去行,但行左陣就覺幾痛,就去藥房買左紗布包腳,但因市中頗熱鬧既關係,我地都行多左陣先番酒店
沖涼過後浸過凍水發覺隻腳都腫得頗利害,所以要long起隻腳訓,其實最怕係腫晒著唔到鞋,係就麻煩了,拖鞋受唔到力,行唔到就幣了,希望第日消腫就好了

Photo Link <<<<<<<<<<
No comments:
Subscribe to: Post Comments (Atom)


text:
22 May 2011
貝澳camp2010
因要番工既關係,下晝2點幾先入到貝澳,加上暑假既原因,所有營地已經爆晒,好彩仲可以比我地係草地扎營,仲個campsite就真係成個難民營咁款,好多好多camp,第一次見咁精彩
起好晒營換好晒衫就出去掘蜆,人就真係好多,而且一家大細帶晒登仔咁去掘,好開心,但唔知係水脹左,時候唔岩定係太多人掘蜆既關係,蜆比之前少亦細隻得多,但人人都好開心咁掘,其實多唔多收獲都冇咩所謂既,有趣在d人掘到個地成個地盤咁,一個個洞冇忽靚,有趣
之後因未食lunch而且收獲不多,所以掘左個零鐘後已經番回營地煮野食,本來想沖沖身先食野,但人太多,所以咸住咁食左個late lunch之後又冇所事事咁休息左陣,等到9點幾齊人先開始bbq,今次比較豐富,有乳鴿食,還不錯,哈
第朝因太陽曬入營既關係,太熱訓唔到覺所以就起身,本身附近d人(好似有個教會攪function,聽講有百幾人)可能唔係去開camp,所以好早好早已經起晒身,係度嘈住晒,不過我咩都訓得著既關係先唔多理佢地,唔好話我對教徒有偏見,佢地有時真係比其他一般人更自我中心唔多理人,後來走時垃圾周圍都係睇見都唔順眼,仲掛教徒之名真係不知所謂.
太陽曬得利害,風亦比平時少,真係好熱好熱,連我一個成日周圍走唔多怕太陽既人都比佢曬到怕,第1次要搵地方避開佢,太陽大到連蜆都唔掘,執好晒野就走人了,不過第1次見到太陽既曜光(HALO),好似彩虹咁,有趣
本身要去大浪西support下d示威人仕,但因攪晏左又加上太陽太勁曬到個人好睏既關係,所以最後都冇入西貢,但個心係絕對支持的,希望大浪西keep到啦,如果唔係個個有樣學樣,整個西貢又比有錢人玩晒了

Photo Link <<<<<<<<<<
No comments:
Subscribe to: Post Comments (Atom)


text:
聽到呢句說話,我好震撼.
假如你係一個大陸人,嚟香港影相食飯睇景點,突然一班蒙面人圍住你,對你的行李拳打腳踢,再要求你打開行李檢查,發覺無特別,最後同你講,依家唔係你有問題,係你呢個民族有問題,所以你需要接受呢種對待.
或者大陸人係香港人心目中已經有負面形象,我舉另一個例子.
你同屋企人去法國旅行,突然一班人走出黎圍住你,原因係因為中國人負面形象,你需要為你嘅同胞贖罪,圍完你,搞完你,好喇,你走啦,你仲要感謝原住民皇恩浩蕩.
解釋你唔係中國人,你係香港人,兩者之間有唔同有分別?
咁又有人區分過水貨客同遊客之間嘅分別嗎?
無,原因好簡單,點錯相,又唔想認衰仔,咪搵野去挑剔,搵毛病去針對,片中一個男仔圍住行李睇左好耐,我有理由估計佢係想係行李中搵出水貨去證明自己行動合理,可惜佢最後都無查獲過任何證據.先唔討論佢有咩公權力去搜查途人私人物品,但當你反水貨客,點錯一個遊客相嘅時候,係唔係應該要道歉呢?
無,佢地無道歉,唔單止無道歉,最後祭出最終理由,「唔係你走唔走私,而係你啲同胞走私」,同胞?何謂同胞?大家拎住護照相同,國藉相同就係同胞嗎?
無,我可以大膽講,「同胞」一詞,我相信片中圍堵人群裡面都有唔同定義.
片中女人,佢認為香港,中國係個體,兩者無分別.
片中蒙面男人,佢認為香港,中國係兩個地方,唔好認親認戚.
何謂同胞,大家都自圓其說,你有一套界定準則,當你遇到印尼排華,BNO可唔可以救到你?如果蒙面男子被十數個印尼排華份子指責時,聽到一句「唔係你係唔係好人,而係你啲同胞唔係好人」,會唔會有種似曾相識嘅感覺?
而佢?又會唔會為自己的「原罪」去接受懲罰呢?
有人話,唔好因為手法去遺忘原意,叫人諗諗點解會有班人走出嚟咁做.
我會覺得,好心都可以做錯事,無人質疑佢地原意,但手法上是否洽當是否成熟先係問題,一個成熟嘅人可以將好事處理得好好,唔成熟嘅人就用好事做擋箭牌.發生左就發生左,柒左就柒左,承認自己處理得唔好,改善處理手法先可以係下次行動中贏得更多支持;相反,只會變成一個小圈子義和團活動.
當世界走向一個不分人種,膚色,種類,宗教,性取向嘅社會時,竟然有人走回連坐法,而呢班人竟然話自己想改變香港,治國之前,請先修身,好好認清自己做法上嘅錯誤.
如何去評價一個人,應該從佢地嘅行為去評價,而唔係種族.
每個人都係個體,唔應該為其他人嘅行為負責,所以我地每人都有自己嘅名.
原文刊於蔣薇FACEBOOK
原文連結


text:
喺昭和橫丁食飽後,我哋就出發去第二站豐田產業館,諗住畀燒腩仔睇吓佢至愛嘅車,點知...
呢個燒腩仔居然好強勁地,喺接近40度高溫下,都可以喺BB車瞓到不醒人事﹗﹗﹗咁我哋唯有坐陣等佢起身先入場啦﹗
等咗半個鐘就叫醒燒腩仔入場,入面總共分咗兩個館,第一個館係介紹織布,由種棉花開始講到
第二個館當然係講車,由整零件講到整架車出來,原來以前整車係要用個木模來揼D鐵㗎﹗
呢架老爺車好靚,到宜家仲行得走得,艾菲諗住叫車迷燒腩仔埋去影張相,但佢就只肯影老爺車...個模形... >.<
之後輪到講現代化嘅車嘅零件,有軚盤同break踩,玩到燒腩仔笑晒口.
就連車轆都要埋去研究吓,真係好標準嘅車迷呀﹗
睇完零件下面仲有成層介紹D車,呢到原身係一個車廠來,所以地方真係超級大﹗
標準車迷燒腩仔嘅指定動作,當然係每架車都撲埋去睇吓啦﹗
日本人真係好細心同捨得,為咗令小朋友對佢哋嘅講解有興趣,小學生以下嘅小朋友參觀完,可以免費砌一架模型車仔,本身個職員話我哋帶住燒腩仔都可以砌㗎,至衰我哋玩到差唔多夠鐘閂門,米高怕趕唔切去出面個playroom玩就拉咗艾菲走.
好彩另一個職員見到燒腩仔咁細,就叫咗我哋去整紀念幣同車
整完紀念幣就拿拿聲出去出面個playroom玩,比想像中好玩同得意,先有呢D轉完要喺指定時間
仲有真正嘅小朋友遊樂場,有隧道有波波池有兩大層繩網,但燒腩仔就無膽爬上去玩囉...
艾菲覺得最過癮就係呢個感受風力嘅遊戲,小朋友入到去後會有不同風力嘅風吹出來,等佢哋感受唔同風力嘅威力,至衰大人唔入得啦,唔係艾菲實入去玩埋一份.
玩到閂門就走啦,臨走又喺門口影返張到此一遊先﹗
之後慢慢行返去名古屋站行街,期間見有D餓就入咗便利店食個tea,小朋友歎蘋果汁,艾菲就飲至愛抺茶牛奶,但最開心唔係飲到好嘢,而係燒腩仔超生性,就來行到名古屋站時忽然同我哋講想poo poo,我哋叫佢忍住唔好poo喺片,結果佢真係好乖咁忍住,直至我哋十分鐘後搵到洗手間先poo,雖然佢呢次trip之前已經識同我哋講想poo,但我哋一直都係一講即去唔使佢忍,估唔到今次忍咁耐佢都得,認真叻仔﹗
襯住喺日本嘅最後一晚,艾菲好努力咁四圍shop,終於皇天不負有心人,畀艾菲喺Toyku Hands搵到新款嘅Rootote媽咪袋,艾菲喺燒腩仔出世前已經用緊呢個款嘅袋㗎啦,貪佢多格數又可以隨時縮小放大,仲有尿片袋同換片墊送,不過用咗幾年已經有D殘就諗住襯今次旅行買過個新,點知睇來睇去都唔啱款,本來已經諗住放棄唔買,點知最後一晚竟然畀艾菲遇到佢,買兩個手袋退埋稅都係$800左右咋,另外艾菲亦喺高島屋嘅超市搵到傳說中好強勁嘅白神酵母同Cuoca預拌粉,對於閒時愛整包嘅艾菲來講,真係點可以唔買吖﹗
而呢晚嘅宵夜就係又甜又多汁嘅黃肉桃啦﹗日本白桃出名好味多汁,不過艾菲始終鐘情黃肉桃,覺得香D靚D, 可惜喺北海道咁多日都搵唔到,終於要來到名古屋先遇見佢,Yummy﹗
Day 1 HK>札幌
Day 2 札幌>帶廣 part 1
Day 2 札幌>帶廣 part 2
Day 3 阿寒湖>知床 part 1
Day 3 阿寒湖>知床 part 2
Day 4 知床>網走 part 1
Day 4 知床>網走 part 2
Day 5 網走>美瑛>富良野 part 1
Day 5 網走>美瑛>富良野 part 2
Day 6 富良野>蘆別>麓鄉>札幌 part 1
Day 6 富良野>蘆別>麓鄉>札幌 part 2
Day 6 富良野>蘆別>麓鄉>札幌 part 3
Day 7 札幌
Day 8 札幌
Day 9 札幌
Day 10 札幌>名古屋 part1
Day 10 札幌>名古屋 part2
Day 11 長島溫泉樂園 part1
Day 11 長島溫泉樂園 part2
Day 12 名古屋 part1


text:
啱啱過咗嘅星期一係燒腩仔嘅農暦生日,雖然無心肝嘅艾菲都係上星期尾先醒起呢件事,但話晒都係佢嘅生日,簡簡單單都要同佢慶祝吓﹗
燒腩仔係個鐘意食嘅小朋友,想氹佢開心其實好容易,花D心機同時間整吓好嘢佢食就得,不過今年艾菲唔想整紅雞蛋,於是決定整個靚靚叮噹賀壽便當就算,個餐盤係之前去旅行喺新千歲機場嘅叮噹館買㗎,擺咗成個月終於有用武之地﹗而呢餐嘅主菜有熊貓飯糰,三文魚同車車造型烚蛋(無紅雞蛋都有專登畀蛋佢食呀),配菜係蕃茄薯蓉,另外仲有水果火龍果粒粒.
忙咗成朝先終於搞掂個便當,最擺命係呢一朝燒腩仔出奇地唔合作,艾菲喺廚房忙到頭都暈,佢就喺廳勁嗌媽媽,仲不時送D驚喜畀艾菲,例如自己拎搖控開電視話要睇巧虎,然後走來廚房同艾菲投訴電視播緊嘅唔係巧虎,同自己走去艾菲個櫃拎貼紙簿出來,要艾菲即刻畀好行為奬勵貼紙佢,又唔知自己連放貼紙簿上面部surface都拉埋落地差D整欄部機,不過無論佢幾搗蛋都好,見到佢食得咁滋味個樣,艾菲個心就即刻溶化晒,注定係要畀佢食住啦﹗
個便當有咁多樣嘢食,呢個燒腩仔第一時間食嘅居然係火龍果,跟住佢好快手咁掃埋其他食物落肚,但兩個最花心機整嘅熊貓飯糰,食到尾時依然安然無恙咁放咗喺到,果然佢係唔鐘意用手拎住個飯糰來食(因為D日本米好黐手),艾菲最後唯有忍痛將兩個飯糰拆散畀佢畢來食啦﹗
食飽飯見出面開始落雨,熱咗咁多日終於都打風落雨啦,反正天氣唔好無得去公園放電,就同燒腩仔著齊雨褸水鞋拎埋遮落樓下平台玩踩水氹啦﹗可惜呢個小朋友行動實在太緩慢,D雨又一陣陣咁,我哋睇住落雨先換衫出門口,落到去居然停晒雨仲出太陽,不過既然落咗樓就唔理啦,照畀佢開遮踩水氹,起初佢仲扮含蓄話唔踩㗎(明明平日勁鐘意踩),但艾菲同佢解釋著咗水鞋可以放膽踩,佢踩多幾踩就踩上癮,後來仲邊踩邊轉圈勁hyper添呀﹗
等到夜晚米高放工返來食飽飯,艾菲就拎埋三個壽包出來同燒腩仔一齊唱生日歌啦﹗話晒都係農暦生日嘛,無紅雞蛋都要準備定D中式嘢嘅,睇到有好嘢食,又聽見艾菲同米高唱生日歌,同不停話佢大個仔,佢即刻開心到飛起,終於開始識話自己兩歲啦(但講完兩歲轉頭又話自己一歲,再過幾秒就話自己三歲囉,kakaka...)﹗
燒腩仔:嘩﹗個壽包真係好好味呀﹗
三個壽包來自鴻星,艾菲起初以為只係普通酒樓壽包,點知食落先發現入面勁足料,同東海嘅絕對有得fight,除咗蓮蓉仲有大大個咸蛋黃,基本上同食咗成個傳統月餅落肚無咩分別,為免燒腩仔會食滯,所以我哋只係求其畀咗少少燒腩仔食就算啦﹗


text:
星期日 9/12 連同sweetcat , carmen 一齊黎咗我屋企玩煮飯仔
但食飯就仲有貓之男. 榮榮同另一位carmen 一行六人
亦同時唔該哂咁多位都有幫手洗碗.真係大工程黎ga .
sweetcat拎埋對私家手套黎. 仲奉獻埋佢嘅第一次炸野經驗俾我地添. haha
由三點幾開始. 又係整到八點半先有得食.
今次的主角是糯米蟹. 可惜我下得太多水. D 飯變咗糊仔咁.
而隻蟹叫什麼白蟹. 雖然好新鮮. 但唔知點解冇咩蟹嘅鮮味
呢個餸還有進步空間
實習功課一. 黃金蝦
今次可以實習下我學過的餸. 呢碟野 斤半蝦. 卻下了10個咸蛋王. 嚇死人
但唔知點解今次d 蛋王又唔係好痴上隻蝦度. 一粒粒咁. 但都好味ge
實習功課二. 蜜汁叉燒
買咗兩舊梅頭瘦肉. 醃完就扔入焗爐 .不過今次燶的部份不算很多. 我和sweetcat都愛吃燶叉燒..相中最燶的兩舊就俾我地分咗
同埋唔知係咪我下酒時重手咗dd. 攪到都幾大陣酒味
屋企沒有麥芽糖 .用了蜜糖代替. 味道分別不大
成餐飯已經好heavy .點可以唔食菜
我好鍾意呢個腐竹炒小棠菜.自己都煮過幾次
但唔知今次係咪其他餸味濃. 所以個菜好似淡咗咁
又到我部糖水機發揮功用的時候. 今次試煲紅豆沙
口感都ok ge .但我d 百合同蓮子又係俾佢攪到碎哂
呢d 就係明火同糖水機ge 分別 la
同埋我買百合,蓮子的時候好攪笑. d 百合要成48蚊斤.我就同個伯伯講話要3蚊.
激死佢呢!! 都唔知點"畢"俾我.
我話我要40g 咋.咁多食唔哂
佢笑笑口話我呢d妹妹仔唔識煲又要學人整. 哈哈
成晚都好開心
最唔開心一定係啤梨同豆豆. 唔知係咪太多人. 啤梨又發揮佢嘅惡雞乸本色
抓損咗carmen 隻手.發生流血事件. 最後又要困番佢入房啦!!


text:
所以,大家一定要選擇有提供永久保養嘅脫毛中心呀!做一個精靈嘅消費者啊!
2012年7月10日 星期二
何謂永久脫毛?
每當接近夏天嘅時候,喺報章雜誌電視廣告出現得最多嘅,就係永久脫毛啦!當然,夏天喎,邊個女仔唔想可以show下自己嘅長腿,著背心短褲啊!但係,不雅嘅體毛確實係大煞風景!
脫毛方法有好多種,可以自己剃啦!用脫毛膏,脫毛機啦!最方便嘅當然就係做激光脫毛或彩光脫毛啦!
今日唔想討論用咩方法係最好.咁當然,大家都見A-Plus係有激光脫毛嘅,所以我當然認為最好係激光脫毛啦!
我今次反而想同大家研究下,到底有無永久脫毛呢一回事呢?嚟過A-Plus嘅朋友仔,都知道我從來唔會話我哋係永久脫毛,我哋只係承諾會提供永久保養.
其實對光學有認識嘅人都知道,根本係冇永久脫毛呢一回事嘅.何謂永久?永久即係永遠唔會再出現,你永遠唔會再見到.佢直接啲講,就係要將毛髮連根拔 起,100%完全毀滅.簡單啲,就即係打死左佢,死咗就當然唔會返生啦!例如三級既燒傷就可以令到毛囊永久死亡啦!
咁其實用激光就係咪真係可以做到呢一個效果呢?我可以好肯定咁答你,無論你用乜嘢波長嘅激光機,1064nm,755nm或810nm,都係冇可能會做到永久脫毛呢一個效果.因為激光只係一個熱能,令到毛囊受到破壞,令到佢去到一個好弱嘅地步,唔可以再製造黑色素,咁係視覺上,大家就覺得自己再無毛髮生長出來.但其實咁係唔係永遠嘅.
毛髮嘅生長元素,喺由我哋嘅賀爾蒙所控制嘅.所以當我地嘅荷爾蒙有改變,都會有機會令毛髮再重新生長.所以,即使係一間好出名嘅脫毛公司,佢哋從來唔會承諾客人嘅毛髮永遠唔再生,只會提供永久保養.即使毛髮再生,佢都會幫你免 費再脫.
所以大家唔好再俾果的寫住永久脫毛嘅廣告誤導.盡其量,只可以話做到99%,並非100%.
我個人認為,激光效果始終都係比較穩定.激光六次就可以令到你的毛囊去到好弱的狀態.但彩光就可能要做20次都未必做到,而且好快就會再生.
所以,大家一定要選擇有提供永久保養嘅脫毛中心呀!做一個精靈嘅消費者啊!
訂閱: 張貼留言 (Atom)


text:
《古惑仔:江湖新秩序》羅仲謙梁烈唯險被車撞
由羅仲謙,梁烈唯,沈震軒同伍允龍等主演嘅《古惑仔:江湖新秩序》將於12月上映,所以近日積極趕拍,前晚11點幾,飾演陳浩南嘅謙仔同扮演山雞嘅唯唯喺旺角追殺坤沈震軒,佢哋喺車來車往嘅彌敦道馬路上展開追逐戰.
由於劇組全程打遊擊戰,一見交通燈轉紅色就即衝出去進行拍攝,沈震軒由滙豐銀行打斜跑過馬路,來回跑咗三四次,現場車輛眾多,所以過程又狼狽又危險.沈震軒拍完之後,就到謙仔同唯唯拍攝,因為要夾兩個人同時喪跑嘅時間,有份擔任動作導演嘅伍允龍事前已作出指導,並試拍兩次,其間佢哋為安全起見,亦有截停車輛.
《今日我至危》
只差一點點就撞正……的士!羅仲謙同梁烈唯認真搏命,前晚拍戲為求逼真,喺車來車往嘅旺角街頭喪跑劈友,只差兩秒就被衝黃燈嘅的士撞倒.
古惑仔玩轉彌敦道之後,又轉場到西洋菜街,佢哋三個行路似足江湖人物.
的士衝燈急煞停
殊不知到正式拍攝時,謙仔同唯唯如常起勁照跑,但因為有的士衝黃燈,只差兩秒就撞倒兩人,好彩的士即時煞停,但司機不滿兩人衝出馬路,即響號以表不滿.
事後謙仔話:「因為馬路唔會冇車,所以想有車先跑,真係好高難度,我哋以為架的士會停,不過喺安全情況下,加少少真實鏡頭自己都OK,原本想喺車來車往先跑,但劇組話太危險.」


text:
《婚前試愛》
葉念琛.
愛情第四步曲.
睇完只有一個感想,就係「葉念琛你好過份.」
重重地狠批愛情之餘,之前都《獨家試愛》已經掂邊既婚姻
黎到第四步曲都被狠狠地揭露現實既一面.
又睇愛情小說又睇葉念琛既我.
同友人講:我一方面相信葉念琛既愛情觀,一方面又奢望愛情小說既情節發生.
就係咁矛盾
棄用鄧麗欣同方力申,換黎周秀娜同羅仲謙呢個新組合
咁睇得周秀娜同浸大E神,當然就唔似以前淨係睇劇情A_A
話說之前無奈地被迫地睇左《殭屍新戰士》,比起宜家,周秀娜算係進步左好多
起碼都有d表情睇下XD
雖然大家都唔係望佢平時果d表情(哈)
講周秀娜係婚前同個三日鮮一齊,然後羅仲謙即都同浸大E神一齊三日
最邪惡係周秀娜果個三日鮮原來根本自己都仲有三日就同佢現任女朋友結婚
睇到真係個心寒一寒
另外就係「內疚最能夠維繫一段感情」
而咁邪惡就係雙方都係內疚
安排方皓文,金剛,洪天明做男女主角身邊既朋友,同最後交換情報,再交換向對方既朋友爆料,呢個方法可以話明智亦可以話不智
所謂一次不忠百次不容
雖然佢地結婚呢刻有內疚作牽繫,但係亦難保之後佢地兩個對外要維繫「感情」果陣會比另一半發現,到時係咪又發生令外一次《獨家試愛》
到最後,只可以「唉」一聲.
都係結個婚唧,唔洗諗咁多呀?(XD)
訂閱: 發佈留言 (Atom)


text:
(Day 19) 2009-07-10
住宿: Kohak Yni Hotel
行程: Taraz
係火車站瞓到7點幾,求其搭一架巴士,竟然撞啱呢架巴士係去市中心WOO~
係市中心行左好耐只係搵到間荒廢既酒店,而上網亦都只係搵到一間!
但就唔知係邊…
幾經辛苦係多番問人下,先搵到應該係全市唯一一間既酒店 ,呢間酒店座落係眾多政府建築物中,係一間銀行開既酒店,裡面既格局似係比D行政人官員住,幾靚架! 房裡有個42吋plasma大電視,廁所有個鞋擦同鞋布tim~
所以其中一個男既receptionist,見我地呢D背包客態度勁衰藐咀藐蝕! 真係想打獲佢!!!
行到脚跛就係呢個人像下休息左好耐...
呢D粉紅色既就係政府建築物啦~ 同一個blog友去拉脫維亞所見既一樣既!
係飛機既雜誌仲介紹呢個城市係絲路城鎮,點知酒店都唔多間就知Taraz又係一個boring city啦…
已經上網不停搵資料,不過呢度既景點係⋯ 無!
所以D外國人都係純粹路經此地入烏茲別克咋!
經常留連既哈薩克電信局 ,因為上網超平!
最倒霉既事,就係晏晝,正諗緊入邊間餐廳食晏時,比個膊頭有好多花既差人查passport,話我地張入境咭(即入境填果張紙仔呀)
無係入境後5日內蓋印WOO!!! (入境咭後面有行細字寫明既)
我地又有Visa又正常入境,當然無細心睇張入境咭背後果行細字啦!
我地兩個都算去過好多地方,更加落後既都去過,都未遇過有呢D規矩,所以從來諗都無諗過竟然有D咁既問題⋯
於是就比佢帶返差館,仲笑笑口咁話無問題,只係蓋返個印啫⋯
頂! 即係掠水食硬我地咁款啦! 我諗過如果佢掠得多既話死都唔比架!!!
其間好鬼口渴入左間士多買支水飲,個老闆見有差人同我地一齊就問我地係咪”熱呔”
“熱呔”係俄文,即中國咁解,唔通中國人就比全世界,包括呢D落後國家定型為非法入境者???
絕對唔係我神經過敏,我地香港本特區護照,除左係東南亞,我地D香港人經常去既地方有D地位外,去到歐美甚至非洲D落後國家只會當你係大陸人,攞你本特區護照驗屍咁驗屢見不鮮,之前係馬耳他過關時仲有個關員同我講,知唔知有好多中國人偷渡入境… 突然覺得自己身為號稱強國既中國人有D…
係差館等左好耐好耐,個差人死晒狗咁同我地講sorry,又話無問題,可以留30 day woo… 跟住就放我地走…
走左之後係度諗,如果日後又比差人查咁點? 應該叫佢比D証明! 不過都走左LU…
呢件事就發展成日後從未遇過既深刻經歷…
唯一景點,超迷你清真寺...


text:
2016年7月20日 星期三
水光療程初體驗
之前啲朋友成日都話買水光面膜
不過其實好多人都唔知係乜嘢嚟
啲朋友之前都推介我買韓國嘅水光面膜
話敷完之後效果好好,唔化妝都會有bling bling 嘅效果
今次終於的起心肝去咗試做水光槍嘅療程
因為近期成日出埠拍攝外景曬到皮膚都乾咗好多
做療程之前上網睇左好多資料
好多人做完之後都會面部泛紅或者有瘀
搞到我都嚇一嚇
不過一聽到水光療程做完之後等同你敷咗8000次面膜
真係心郁郁好想試
不過其實做呢類型嘅療程,最緊要係搵有醫生嘅美容院
當然搵信譽好嘅嘢都好緊要啦!
係做之前首先會做一個皮膚分析
簡單影幾張相,就會知道皮膚嘅情況
點知顯示我係水份不足😱😱😱
分析完之後就可以選擇你想注入嘅營養
因為水光療程其實係將透明質酸直接打入你皮膚底層
不過除咗透明質酸之外,你仲可以選擇注入維他命C,激活細胞,同胎素嘅營養
呢度真係令我好頭痕,因為我又想美白
又想激活細胞嘅增生🤔🤔真係諗左好耐架
揀選好之後就會為係面上塗上舒緩膏
呢個過程係需要有醫生在場先可以做架
時間大約要15至20分鐘
為嘅就係等做療程嘅時候能夠減少痛楚
敷完舒緩膏面上會有些小麻痹嘅感覺
開頭我都好唔慣,感覺塊面好似唔屬於自己咁😂😂😂
之後就正式開始啦,開始嘅時候會好似有少少俾針拮嘅感覺
不過其實並唔係想像之中咁痛
最勁嘅佢係可以連眼圈位置都可以打埋
更眼嘅位置都會遂一細打,可以有效淡化黑眼圈架
成個過程大約係半個鐘左右就已經打晒全面
不過療程未完架,打完之後佢哋仲會為你敷上厚厚嘅面膜舒緩返打完嘅紅腫
好啦敷完面膜俾大家睇吓,
除了額角同面頰兩邊有紅之外
其他部份都冇事喎,
連美容院嘅同事都話好似冇打過一樣好勁!
當然呢一個效果係因人而異嘅,有啲人皮膚比較敏感,會出現紅腫嘅情況
不過係正常現象過幾日之後就會慢慢消退
但係已經睇到皮膚充滿水份好bling bling 啦!
不過其實之後嘅保養先係最重要,
除咗當日不能夠化妝,之後嘅幾日都要加強做防曬同每日敷水份面膜
做完療程之後,效果最明顯係幾星期或者一個月後
所以做完之後皮膚乾千祈唔好唔會,
因為只係暫時性只要多做保濕
好快就會見到靚靚肌膚啦!
訂閱: 張貼留言 (Atom)


text:
一次電動微針既效果?
唔知大家仲記唔記得之前幫我做電動微針Amts嘅model - EVA呢?大家係咪都好想知佢做完之後嘅效果係點呢?今日就同大家分享返Eva改善皮膚嘅歷程啦!
每一次做完Amts,我都會建議客人係屋企連續用七日嘅收復精華.
蝸牛精華主要係加快做到修復嘅效果,令皮膚更加細緻同埋復原嘅時間都會快好多.
同
時,我亦都建議Eva配返一套適合佢嘅洗面,精華同埋面霜.Eva毛孔大嘅主要原因係因為佢嘅油脂線過份活躍,分泌過多嘅面油,從而令到毛孔過份擴張.所
以佢嘅洗面product一定要有足夠嘅清潔工能,再配合用純水份嘅精華同埋面霜.等皮膚充滿返水份,咁油脂線先至唔會過份活躍.
三個星期後,Eva再上嚟做treatment.因為佢嘅皮膚更新得比較慢,所以唔適合咁快再做Amts.所以我就幫佢選擇咗做一個激光嫰膚嘅treatment.laser facial主要係刺激皮膚底層骨膠原增生,令毛孔再收細,同時亦令皮膚更白和滑.
大家就睇下Eva做咗一次amts和一次laser facial之後,皮膚所得到既改善啦!當然仲未去到零毛孔嘅狀態,但係都明顯睇到改善嘅!大家為自己嘅皮膚繼續努力吧 !
事先聲明,係同一個燈光下影架!皮膚白滑了一點,毛孔細了一點!


text:
2016/06/23
赤柱遊一遊@2016
2016/5/22
莎拉對赤柱呢一個地方好有情意結, 可能因為幾年前仲陀住陶寶B時, 就係呢度影了一啲大肚相, 所以自陶寶B出世後, 差不多每年既五月都會嚟翻同一個位置去影翻張相, 同陶寶B一齊留念記錄吓.
從前陶寶B細個時, 抱住佢影相都不知幾容易影相, 但今時唔同往日了, 相佢企定定影相真係難過登天呢, 唯有就依靠自己既拍攝技術了.
今日天氣好熱, 玩唔夠一陣就已經大汁疊細汗呢, 影相都影到無晒心機了!
每次嚟赤柱都會嚟呢間Grouchos café食Burger, 佢未必係最好食, 不過都係因為情意結而嚟呢.
上年嚟既時候, 陶寶B都仲未可以食炸魷魚, 今年就已經食到Lam lam脷了.
而個signature burger, 有一片菠蘿, 酸酸甜甜好好味.
你有無見過人食burger用筷子?! 我見過! 我真係見過!!! hahaha!!!
食Burger加埋熱氣炸物當然要飲啲凍冰冰既drink先至match啦.
唔知仲有幾多年daddy可以同你玩騎膊馬呢.
雖然天氣好熱, 但係小朋友好似從來都唔知個”熱”字係點寫, 就算又熱又曬都要係公園玩, 跑到一身汗都在所不辭.
嚟赤柱有個好處, 就係行完街食飽飽後就可以去另一邊既赤柱泳灘玩吓水消一消暑. 不過呢個赤柱泳灘既沙就真係好粗, 其實用沙粒嚟形容就更加貼切呢.
雖然室外溫度好熱, 不過啲水都仲係幾涼, 所以啲人話未過端午節都未係真正既夏天喔.
Subscribe to: Post Comments (Atom)


text:
雖然我而家份工好忙, 日日做到無停手, 壓力又大 (做accounting唔可以錯, send比客簽名同上稅局/公司註冊署既文件絕對唔可以錯, 有時又要趕accounting既deadline同tax deadline. 最慘係我日文程度有限, 寫同睇無問題, 聽同講我真係好唔掂, 所以我好驚D唔識英文既日本客打黎, D同事就塞晒呢類電話要我聽); 不過我做得好開心, 因為我有一個好好既上司, 可能因為我之前既上司都係D無料扮晒勁, 卸膊又無能, 總之係廢柴一件(尤其是TDK果件Edmond, 簡直係垃圾中既垃圾), 所以我更加覺得而家上司既好. 佢好有料, 年輕時係PolyU讀translation, 跟住入佐Big4做tax, 然後又進修日文, D英文同日文都勁到勒勒聲, 又見識廣博, 對屋企人又好, 又勁錫佢個女, 簡直係絕種好男人(與流沙包同類), 講真佢係我偶像囉. 一直以黎佢教佐我好多野, 當我遇到問題果陣, 佢又會盡心盡力教我解答我既問題, 唔會乜都叫我自己搞掂, 唔會有得我自生自滅.
講真當初入黎呢間公司, 我既目標係0係度做兩年, 學晒要學既野就走, 因為魚唔過塘又點會肥呀~ 說實在而家呢間公司咩福利都無, 絕不是一間典型的日本公司. 比著我以前打死都唔會入黎呢D公司做, 最基本既連bonus都無. 但因為我決心轉行, 所以當初我只係視呢間公司為踏腳石.
但係做落佐我覺得做落去都有D前途既, 同埋我上司一日仲係公司未退休, 我可能未必會離開呢間公司住, 類似有點係知遇之恩吧...?


text:
就從雨傘運動開始我覺得好明顯大家越來越暴戾,藍屍黃絲的大家在 unfriend 對方.
有朋友不斷就轉發 [黑警死全家] 立場的報導,而有家人是警察的朋友就發聲明話如果你咁諗就 unfriend 我啦咁.
由幾時開始報紙會寫野咁扇情?
記得細個時報紙好悶架,地點日期時間死者死法,完.
而家會變成 [好爸爸因為被新手醉駕司機而成為車下魂,留下患病妻兒], 幾時變成咁有故事性嘅?
你唔俾係個死者衝出馬路,咁啱司機剛打完邊爐食左碎雞鍋所以驗出有酒精嘅咩?
點解報紙咁有政治立場,蘋果同東方寫的野咁唔同嘅?
你支持同性結婚就等於反對基督?
你係基督徒就一定唔支持婚前性行為?
你唔係紅衫軍就係黃衫?
你唔鐘意 G-Dragon 就等於討厭 K-pop?
ISIS 一定要死,所有 Muslim 都係恐怖分子?美國因為有槍就代表危險?
你支持 Magneto 的話,全部人類都是衰,mutant 一定要同人類對立?
你支持 professor x 就覺得人類同 mutant 應該要包容,要共全,但就代表 mutant 不能做自己,要節制?
你係香港人就一定要憎大陸人?所有大陸人就一定是蝗蟲?
香港 band 界已經好細,但又唔團結,小小對音樂立場不同又係鬧爆另一邊.
點解一定要不支持便是反對?
而冇意見又變成 "冇思想冇主見" / "政治冷感" / "花生友" / "世界仔"?
你覺得現今世代突然變得兩極分化,非左即右咁,每個人見到好似有共鳴的文章 (有時只是標題,內容都冇讀)就按 share.
或者見到自己唔同意的文章又即刻址火就爆粗留言大鬧.
唔知呀,見到朋友有時候因為政治立場不同絕交,有時候覺得好可惜.


text:
Tuesday, 4 August 2015
第5個月發展
第5個月發展
Micah今個星期5個月大啦! 體重17.8 lbs. 身高約66cm.仲係一隻chunky monkey!
In retrospect, 佢發到vowels音,講到好多個consonants, 包括b, m, d,p , 大約4個月, 好清楚講到 ‘ma’ , 但我無感覺, 對於BB呢D係無意思既音.但老公好jealous
呢個星期, 佢成日唔肯飲奶時, 就合緊個咀, 谷脤塊面. 同埋玩口水, 成日發出bu bu bu bu bu bu有時噴埋口水!
昨日同佢做過小測試, 拎左個佢近排好鍾意既波波, 同一本全新未見過既布書, 你估佢揀邊樣?
佢望左望右, 心大心細, 最後伸手摸本書先! Micah已經form左個habit去睇書, 每朝勤力既媽媽,同佢讀睇完board book讀cloth book, 嘻嘻 :P
佢條頸仲差少少未夠實, 坐bumbo時個頭仲係會lol around,張bumbo都就黎唔岩用.不時已經自己roll over,有時都會轉唔返身.
快到既BB展, 又會再血拼.已經draft左個shopping list. Blitz them!
Subscribe to: Post Comments (Atom)


text:
( 2-oct-2012 tue )
尋晚瞓得唔係咁好 瞓到差唔多 11 點先起身 我本來話蒸燒賣做早餐 不過里奧大人話唔想我咁辛苦 所以去大快活食早餐 里奧大人拎份早餐比我 好開心笑住問我凍咖啡妳啱架可 ?!?! d 語氣好似買咗杯凍咖啡比我 等我好 superise 果隻 咁我話無問題 但點解會係凍咖啡嘅 ?!?! 條友仔話唔知叫錯定比錯 我話咁你嘟咗幾多錢先 ?! 佢笑笑口話唔知 咁肯定係佢講錯啦 唔 check 單 人地睇單做嘢嘛 無理由比錯囉 ~
食完早餐我自己去買餸 番到屋企開機洗衫 本來想熨埋衫 不過個肚扯住痛 所以都係抖下喇 估唔到仲瞓埋添 無啦啦瞓到 代表我真係好辛苦呢 ~
瞓完無咁痛 出去食米線 之後去整皮鞋 要等 45 分鐘 所以去馬莎睇有無平嘢執 好感恩裇衫又平呀 里奧大人又買咗 3 件 我就買咗 body lotion 同麥片 埋單 $701 cashier 話買夠 $800 有 $100 coupon 所以再買多幾支 cream $830 埋單 好開心啦有 $100 coupon 整鬼佢 原來要買滿 $500 先用得 點解咁失策無問張 coupon 係點用 同埋 cashier 無講清楚 如果知道要買滿幾多先有 我唔會買架 不過里奧大人又話 $100 coupon 都買到喎 咁都好 d ~
拎埋鞋就番屋企喇 不過我仲係唔舒服 所以最後決定唔煮喇 ~
7 點幾出去食粉 再行陣商場就番屋企休息喇 聽日要番工 真係唔可以太夜瞓呢 起身債懶好耐床架 ~


text:
2015年3月29日 星期日
大家樂 @ 九龍灣 ( 29-MAR-2015 )
( 29-MAR-2015 SUN )
尋晚發夢同家姐 媽咪去行山 個山行極唔完咁架 勁恐怖 而里奧大人就發夢踩三輪車 但無力踩 要人推佢 umm 好明確我地對腳係好攰 發夢都係同對腳有關 嘩哈哈哈哈 ~
今朝 8 點半起身 出去食完早餐 沖埋涼 抖陣就番主日學 lu ~
崇拜完畢就去三聯買旅遊書 之後去麥記食嘢喇 ~
終於都用咗 2 張 coupon 仲有 3 張 但 5 月到期 真係時間緊迫喇 因為唔係成日都想飲咖啡呢
我呢杯係 "樂家杏仁咖啡" 又話買 1 杯有 1 粒樂家杏仁糖送 但我買嘅時候佢話已經送完喎 不過呢杯咖啡好鬼甜 我又加錢去到 M size 喎 真係好後悔呀 哈哈
我發覺自己好似放監咁 因為我勁想食薯條同蘋果批呀 我比啖蘋果批比里奧大人食 佢又係問我係咪食唔哂 之後我忍唔住問佢點解次次都咁問 佢話事實係咁 哈哈
諗住買餸 但又好攰 里奧大人話出去食好過喎 ~
番到屋企 里奧大人就做公司嘢 我就熨 2 機衫 熨完都 4 點 之後喺梳化灘抖 點知瞓到 5 點 哈哈 ~
6 點幾出去食 諗住去吉豚屋食壽喜燒 不過里奧大人熱氣呀 唔啱食 咁我想打邊爐嘛 咁去大家樂食算喇 ~
食完就番屋企抖到 8 點 20 分 之後又出去徑步喇 徑到 9 點就番屋企 爽 ~
沖完涼就抖喇 我睇電視 咁里奧大人做多一陣公司嘢就搞掂 不過其實都已經 10 點 lu ~
今日都好攰下 所以 11 點唔夠就瞓喇 ~
訂閱: 張貼留言 (Atom)


text:
寫給一堆毒男既女朋友/伴侶們:
可能呢一兩日,你地會理解唔到點解你地條仔突然間唉聲嘆氣,有種不安又有種浮躁.想發脾氣但問佢地又唔係好想講.甚至連出動到無敵咒語:喂不如我地黎囉,佢地都竟然話無心情呀,第日先再算啦.呢種好似黎M既咁既感覺,過往可能從來你地都無見識過.無錯,所以我特地要寫篇文,話你地知點解.
因為,銀魂就快完.
下,你話唔拎係呀?銀魂就快連載完啫,駛唔駛世界末日呀?全職獵人再次休刊,都無咁嚴重啦.更何況既係,火影滾樣,死神都叫經經地典都完左啦,佢地都無事喎?點解銀魂反而會要呼天搶地?
因為銀魂係特別的.
坦白講,要用三言兩語,根本無辦法可以歸納到銀魂有幾好睇.但係睇過既就會知道,鍾意得銀魂既FANS,必然會係死忠.銀魂必然又會成為JUMP既名人堂中既其中一個經典.JUMP係講青春,熱血,友情,銀魂當然唔會例外,但係佢更多其他連載做唔到既元素,仲有好多好多,包括(但不止以下).
惡搞笑到唔單止有腹肌甚至幾乎窒息而死.
描寫日常果陣和諧同淡淡既活潑小生意氣.
對世界政治既果種一矢中的嘲諷無比犀利.
長篇對鋪排既果種起承轉合同埋曲折離奇.
繪畫出每個人物特色有英氣有傻氣同傲氣.
明知濫發煽情都睇到心又喊又笑又悲又喜...
等等等等...
仲有太多太多.銀魂好多時候都係笑,但係笑中亦有淚,有令人激動人心既打鬥場面,亦都有千古不變既人生道理.銀魂咁多話寫落黎,包羅萬有,從現實生活,到動漫世界,都自有佢一番體會同反映,再三咀嚼之下,簡直就係一本二次元至三次元既維基百科全書.
毫無疑問,空知英秋,可以係集百家之大成底下不失個性同創造力,畫功亦從來未見有所退步或者偷懶(除左某幾話特殊需要外),如果富奸係天才中既天才,咁空知大猩猩一定就係鬼才中既鬼才!
每個人都會有佢鍾意既銀魂篇章.依家只係衷心咁希望,佢可以俾到一個圓圓滿滿既結局俾大家.令到大家由青年人變成成年人甚至暮年,呢十三年既歲月入面,都覺得自己追過銀魂,有佢,新八同埋神樂以至好多好多其他角色……陪伴住咁多起起跌跌,人生不枉.
『健他媽真的很有趣哎.』
(註:鍾意銀魂既女士們,可以自由將上款改成寫給一堆腐女既男朋友們,然後自行轉換性別即可.)


text:
而家啲婚宴酒席競爭相當激烈,鬥豪鬥環保,又要鬥 gimmick,先會殺出一條血路,好似麥當勞今次夠晒創意,居然諗到條橋,全港首創快餐店結婚派對服務,唔食鮑魚食漢堡包,咪話唔盞鬼.
小妹噚日打畀麥當勞靚女公關 Helen問吓點解咁有諗頭.佢解釋話,其實接到唔少客要求,想喺麥當勞搞婚宴,呢啲準新人話,大家相識喺麥當勞,拍拖喺麥當勞,所以咪連結婚都要喺麥當勞喎.原來食包可以媾到仔,姊妹們就唔使使錢參加 dating party啦.
Helen
話,之前有一 pair新人試過喺麥當勞包咗半個場搞婚禮,賓主盡歡,加埋徇眾要求,決定出年 1月
1日公開推出婚宴服務,暫時只限金鐘海富中心,上環士美菲路同埋美孚廣場三間分店,婚宴餸菜當然係漢堡包,薯條啦,仲會同新娘度身訂做麥當勞氣球婚紗,設
計埋場地同遊戲,「好似玩新郎,玩新娘環節,會叫新人一頭一尾食薯條,食幾啖咪 kiss到囉.」
周日舉行集體婚禮
有興趣喺麥記擺結婚酒嘅朋友,不妨喺嚟緊周日下晝 3點,到紅磡港鐵站嘅麥記觀摩吓,當日佢哋搵咗九對戀人舉行集體婚禮,大家着住波波婚紗,玩食薯條 kiss遊戲等.
香港餐飲聯業協會會長黃家和同小妹講,而家食肆最搵錢係酒席生意,好似皇府酒樓呢輪連開數間分店,專做酒席.今次麥記推出婚宴服務幾有創意,好啱一啲經濟能力有限,又想結婚嘅年輕人,「啲酒席只不過食包飲汽水,佢哋負擔得起」.
麥記婚宴三間分店:
金鐘海富中心
上環士美菲路
美孚廣場


text:
「我對你真係好失望」…失望,失望,我失你條命呀!成日叫我改乜柒改物柒,我叫你改兩樣野你又有冇改到呀?你睇下呢兩日自己點對我丫!我叫你唔好為啲雞毛蒜皮嘅扯哂火,尋晚行街聽唔倒你電話你就直情cut我線轉頭接都唔願接,返到去仲要搵返兩日前啲野黎鬧我.
係,我應果陣係顯得有啲弧寒,你響百佳買四百幾蚊野煮飯食,張卡碌唔到我幫你俾住先,之後我想你第時還返俾我又有乜問題呀?有百佳牌香料唔買要買名牌我又有冇黑你面呀?你為咗餐飯買支新嘅檻欖油而又冇用到我又有冇拎黎爆你樽呀?我見你靜咗我都即刻話請我食返餐就算啦,我都未屌你你屌返我轉頭?根本因為我尋晚冇錯你就搵返之前啲黎出氣!
好,我又認衰仔,但今日呢鑊真係忍無可忍,放工無神神打黎話我唔記得約咗你出街,之後又叫我睇返今朝個sms,最後仲cut埋我線!根本由你話星期四出街我就一直都記住呢件事,但之後我再問你,你自己就好似啲過氣明星仔響度扮大牌!「唔知噃,睇下點先啦~」跟住又話我唔問你!?好喇,而家唔順你意喇,又話怕我忙日頭費事send個sms過我,點知我當冇咗件事,sms係for唔得閒聽電話時用架,賴生!
仲有呀!你今朝個sms係寫住「成日訓咗都唔話我知」,而唔係「今日出唔出去」呀!就算我覆咗你都唔代表你會講呢件事架啦!仲有你又有幾何話俾我知你訓教呀?我叫過改下自己唔好扮大牌你又有冇改到呀!?根本就係當我係後備節目,搵唔到野做就鬧我兩句再搵我出黎攝時間!我唔想再受埋哂你啲少爺脾氣呀!我係你愛人唔係你傭人呀!


text:
2010‧12‧19
Cyberport x'mas funland
第二年參加數碼港個catwalk show同fun fair喇
今年大會送左數張tickets比佢玩
所以行完第一round catwalk就落場玩喇
阿ti第一時間要玩個充氣滑梯
一到佢就自己除鞋 之後急住爬上去lu
wuuuuuu 好爽咁喎!
哈哈 快到人地啱啱爬上去 佢已經第二轉喇
上面兩個姐姐死都唔肯sir 坐左喺上面吹風 ~_~""
阿ti就玩左n咁多轉
之後就排水上碰碰船
阿ti好聽話咁排隊
同樣地 呢個game有d小朋友上到去喊要落返嚟
點解呢? 兩樣野都好好玩架喎 點解d小朋友咁驚?
阿ti一於少理 讓喊住嘅小朋友落返嚟 自己就衝住上船仔
初初tima都驚佢個假髮會甩呀
好彩最後安全無恙
哇 一上到船就精神爽利咁嘅樣
呢隻碰碰船好好玩呀
有d碰碰船要小朋友用手撐 呢隻就用電子 very good!
睇佢幾開心 我地見到都happy埋一份
(下面個video 阿ti最後講左句咩呢? 到依家都聽唔清楚...)
好快過左十分鐘 玩完咯
阿ti發現台上有bubbles 就過去玩下
仲有好多小朋友都喺度放緊電
哈哈 睇下佢係咁跳就知個fun fair有幾開心啦
呢 又嚟玩彈床迷宮喇
見到你真happy
玩完我地就再去行catwalk咯
happy happy!
好一個表現自我自信嘅機會
阿ti今次catwalk冇怯場 自己行 自己擺pose架!
我地喺台下為妳鼓掌


text:
我同男朋友一齊差不多四個月
(網上認識,傾左幾個月先見面)
我係學生,佢出黎做野
佢平時要打ball + 反工,陪屋企人(算忙)
見面時間不多,最多一星期兩次
試過兩個星期無見..
一開始已經覺得佢個人0交帶,又成日唔聽電話
成日話自己好攰,唔覺意訓左
有同佢討論過呢個問題,但好左1,2日又回復返
你點鬧佢,點發脾氣都可以無反應
對住佢我已經心淡....
所以我成日問佢係咪愛我,係咪想一齊
佢口講話鐘意同緊張我,但全部無行動
到呢排,我地冷戰緊,無講過電話
呢幾日見住佢長on whatsapp
我就問佢點解成晚長on, 佢答我唔知
係whats app問題,我心諗你呃鬼食豆腐呀
因為我想認真大家坐底傾下,修補下關係
所以想約佢出黎....
點知打極電話都唔聽
狂text佢,見住佢online都唔應
我好忟好燥,我自問好緊張佢
成日因為佢情緒大起大跌
我對住佢好無安全感,可能因為上網識
我成日都唔信佢
好唔開心, 但又唔捨得同佢分手
希望各位sis俾下意見
更新,佢今朝應返我
話佢訓左.....會唔會訓成日呀
我無回覆佢
再更新,
雖然之後有whats app返我
佢完全hea應我,鐘意應就應
問佢幾時有時間見我,唔應!!!!
問佢點解甘冷淡,唔應!!!!
同埋成日on whats app, 擺明溝緊第二條女啦
但又未溝到咪keep住我呢個所謂女朋友
忍銀夠,分手!!!!!!


text:
班機大約晏晝兩點到達台中機場.落機拎番件行李出到出入境大堂,第一件事先去中華電訊個櫃位出番張 7 日無限上網電話卡.
哩張卡喺台中上網嚟講都算相當穩定;唔計喺合歡山影日落嗰啲山旮旯位置,基本上今次喺台中嘅行程當中絕大部份地方哩張卡都算做收得唔錯.
搵巴士搭之前首先要搵間便利店幫張悠遊卡充一充值.我一路以為台中機場間 Family Mart 係喺國際線嘅客運大樓入面,結果喺客運大樓行完一轉都搵唔到間嘢喺邊;跟住問一問啲櫃位先知原來間舖頭係開喺客運大樓對面街度 .
台中機場國際線客運大樓隔離係內陸線嘅客運大樓,行過埋哩座內陸線嘅客運大樓出番室外,會見到一個停車場.喺嗰個位置過一過對面馬路再跟番相同方向行多兩步,先至係間 Family Mart 開舗嘅位置.
喺香港平日番工就咁坐兩程地鐵都差唔多要成 4 草嘢一日,嚟到台中諗住喺度過咁多日,二三百蚊港幣巴士錢應該唔難使得晒呱;結果就係因為咁諗咄事,一時衝動幫張悠遊卡一次過充值咗成千蚊台幣 .實在估唔到用張悠遊卡坐巴士首十公里免費哩家嘢可以抵玩成咁,之後我喺台中市內好多程巴士查實都係免費;結果之後去溪頭同清境嗰幾程車都唔可以買比較抵玩嘅套票,要改拍悠遊卡俾車錢先至使得晒哩次啲充值 .
喂飽咗張悠遊卡跟住就行番過去國際線客運大樓嗰邊,落一落自動電梯再行過一條走廊,就係機場巴士嘅候車室,候車室出面就係機場巴士站;下面個地圖就記低咗哩個巴士站嘅位置.
由哩個巴士站可以坐 302 又或者 9 號公車去台中火車站.今次有幾程長途啲嘅交通都要帶住件行李坐公車;因為出發前唔知台中啲巴士內部係點環境,擔心如果拖住隻篋上巴士嘅話會阻住其他乘客上落車比人白眼,於是今次出城改為咩背囊,諗住跟身啲行裝冇咁掗拃嘅話上落巴士就唔怕阻到其他人.
不過經過哩次嘅實地考察,就以我今次咁嘅行程嚟計,拖篋嚟講查實問題亦唔係太大.之後會講到,查實來回清境嗰幾程公車都係用有行李架嘅大型旅遊巴,拖篋嘅話只要上落車陣時叫司機開一開行李架俾我放低件行李就可以.哩日我坐去台中嘅 302 號公車可能本身係來回機場嘅巴士線,巴士入面有預位俾乘客放大件嘅行李,所以拖篋上落哩條巴士線亦冇乜問題.
至於另一條可以由機場直達台中火車站嘅 9 號巴士線,我之後去高美濕地嗰日坐過一次.哩條線嘅公車就冇預位俾乘客放大件行李;拖隻篋太大嘅話就可能唔係好適合坐哩條公車線.
啫話就以我今次咁嘅行程嚟計,查實全程都有適合帶大件行李嘅公車選擇;只係如果隨身行李嘅機動性大啲,可以坐嘅公車選擇就會多啲咁解.
哩程 302 號公車由台中機場開出,大約個零鐘車程就開到台中火車站.到步第一件事先番酒店放低件行李.今次喺台中市落腳嘅客棧,係哩間舖號叫達欣商務精品飯店嘅一隻單人房;先睇睇哩間客棧內部係點環境.
佢哩隻單人睡房空間尚算寬敞,床舖地毯都執得幾乾淨企理;當初我揀哩間客棧嘅其中一個主要原因係佢哋所有單人房都一定有窗;不過肯定有窗嘅只限單人房型,其他嘅房型就未必一定有.佢個洗手間啲裝修都仲係幾新淨,廁所浴室啲清潔亦做得唔錯,浴室熱水供應充足去水亦暢通.我對哩間客棧整體嘅評價不俗,值得推薦 .
放低件行李之後先落街打個白鴿轉.哩間客棧一落樓就係台中火車站.由火車站哩邊經一條行人隧道可以行過去後火車站;後火車站哩邊有間大魯閣新時代購物中心,中心入面有間家樂福德安店,哩間家樂福有一層幾大嘅商場主要係賣啲家品雜貨,佢另外有一層食品超市;查實行過去主要係想去超市嗰邊買定啲生果哩幾日食.
買完嘢先番酒店房放低啲生果,跟住就過去巴士站坐公車去逢甲夜市嗰邊行吓順便食晚飯嘞.
台中客運有條 33 號公車線,哩條巴士線喺台中火車站有個中途站可以上車坐去逢甲大學嘅福星路站,車程大約一個鐘咁上下.
落咗車,先沿住福星路行過去哩間鹿兒島拉麵火鍋專門店搞掂餐晚飯,打個靚底先再行過去夜市嗰邊掃街 .
哩間食店係一間樓上舖嚟,不過佢店舖位置門口有個幾顯眼嘅招牌所以唔係太難搵.
食完碗拉麵,跟住就沿住福星路向住逢甲大學方向,行過去夜市嗰邊繼續掃街嘞.
雖然嚟到哩日並唔係假日,不過成個夜市都相當熱鬧.
台灣夜市賣熟食嘅檔口就一定多咖嘞,不過見哩度夜市啲街道又唔覺話好污糟,衛生情況比起我好多年前喺台北士林見到嘅乾淨好多.
喺夜市行咗一圈都差唔多行到夜晚十一點;擔心再夜啲冇車搭 ,於是行番過去巴士站嗰邊等車番酒店.喺巴士站等咗冇奈就有部經火車站嘅 5 號線公車到站.原本都冇諗住第一晚就踩到咁盡,但結果哩晚番到酒店都差唔多成十二點.
搭客運公車台中自由行 2015 - 逢甲夜市
班機大約晏晝兩點到達台中機場.落機拎番件行李出到出入境大堂,第一件事先去中華電訊個櫃位出番張 7 日無限上網電話卡.
:( :x :R~ :P :-* =(( :-O X( :-w
:~ B-) :-S S:-# ~:v :{( :# :-~
:| :-k =)) O:- :-B =; :-c ~:=p
:-] :-{( :-h :-t I-| 8-| ~):=)
L-) :-@ :-U [-( 8-~ :O) 8-}
(:=| =P~ :=q #-o =D~ :=SS @-)


text:
復活節大約兩個星期前大仔同我的對話:
大仔: 媽咪, 復活節我地去邊到玩呀?
媽咪: 咁你想去邊?
大仔: 我想去東京Disneyland, Hello Kitty Land
媽咪: 舊年X'mas問你去Thomasland 定係Tokyo Disneyland, 你話要去Thomasland架喎, 所以咪冇去Disneyland囉
大仔: 咁我想復活節去嘛
媽咪: 不如等細佬大個d先一齊去啦....
之後, 我地終於去咗Disneyland, 不過係香港那個.
今次住番HK Disneyland Hotel, 比起2年前多咗好多人, 早上大堂有好多人, 唔知係入住定係來參觀, 總之就係好多人.當日大約12時多check-in, 職員話要等多半個鐘就有房, 所以就起酒店個Grand Salon食lunch.
Grand Salon
Kids meal
酒店趣事一則: 話說當日上房之後request要一張BB床(大約1:45pm), 因為細仔要午睡, 但係Room Service 個亞姐拍門問我地可唔可以等佢食完lunch先送過來, 嘩. 點知你食個lunch要食幾耐架, 於是我地話想現在要, 同一時間又有另一個staff起門口準備送番d行李比我哋, 細細聲同我地講會同Room Service 反映下(反映d乜呢?我地都無特別理佢).其實within 15 mins 張BB床已經送咗嚟, 當時個亞姐問我地做咩complain佢, 等佢比上司鬧, 但係我地都冇complain 佢嘛, 關我地乜事喎, 可能係送行李個男仔同我哋反映左吧.故事未完.....之後老公同大仔入park先, 我就等細佬訓咗先入, 同工人一齊係酒店等細佬訓醒.過咗半個鐘, 又有個高級staff拍門, 同我講唔好意思, 就送咗下面的禮物比我地.不過由頭到尾, 我哋都冇嘈過,真係唔明佢地攪乜.


text:
黎到未來之村既第一感覺就係同想像中完全唔同,因為黎之前聽人地sharing講同我眼前既係完全唔同.係FV既第一日一朝早就已經俾小朋友吵醒佐,係呢度既朝早好心曠神怡,周遭既環境實在太令人享受,冇車聲,冇裝修鑽牆聲,只有小朋友既聲音.
在FV既呢幾日,每位小朋友既樣貌或名可能都未必好深刻,
但重要既係我哋雖然相處既時間短,不過我哋可以從佢哋身上學到好多嘢.咁就已經足夠喇.
係FV既時間過得特別慢,時間多到唔知點用,五點幾就起身十點幾就訓覺,雖然只係每日兩個鐘既義教,係衫曬衫收衫,吹水打牙較,但我哋每一個人都好珍惜每一分一秒係FV既生活,因為大家都當呢度係我哋既屋企.最後一日既時候,我同Durga傾計,我同佢講今日已經係last day,聽日之後就要走,佢同我講叫我哋唔好走,冇佐我哋會好靜好闷,唔好去義遊個度,唔好去印度西藏,講到呢度我都好唔捨得,然後喊住同佢講我哋會返去探佢同Dambar… 真係好唔捨得點解藥咁快走.
係呢度我有好深既體會既就係生活都可以好簡單,粗茶淡飯,唔需要大魚大肉,簡簡單單既一個笑容已經好warm.
Martyr’s Memorial Park
舟車勞頓終於黎到呢度,第一個感覺係好似仲差過FV,係度既第二日阿Mag同思蕾都有嘢,好唔知點咁既,之後個日chunyu佢哋仲要返出去加德滿都,個下都幾驚,仲同阿Ling喊佐.雖然個環境唔係幾好,但salik都盡曬地主之誼去招待我哋,而且Mifuyu同Martin都既樂意同我哋傾計交流.
係呢度我都冇咩好講哈. that’s all


text:
活動去到8月7日咋,大家睇完我介紹後就快D過嚟玩啦
場外有現場售票,也有預售換票,不過大家也可到網上預購門票
入到場之後我哋先去換番條泳褲,做足哂準備功夫,更衣室有冷氣開放也有沖身設施!
現場都有提供儲物服務,只需$20就可以無限次存取物品,職員會用一大黑膠袋裝好你的包包,然後掛上手帶號碼以便確認!
我哋喺未開始玩之前就先去同7米巨型Luffy影相先!我叫哥哥埋去佢旁邊影,就俾大家睇到Luffy究竟有幾巨型
咁多遊戲玩邊樣先呢?就揀Luffy旁邊既滑水天梯先啦!
每個人都會獲發一個靚靚黃色透明水泡!等一陣可以坐住個水泡滑落去,哥哥咁瘦就算坐落去我諗個Pat都會掂地~哈哈
好緊張呀!我哋其實冇考慮過玩唔玩到就傻更更咁衝上去
唔知點解企喺度望上去嗰陣唔覺,當我邊行上去望番落地嘅時侯先至覺得好高
上到去準備要瀡啦!我起初都以為冇乜水,仲拎住部手機拍低哥哥點瀡落去
到自己隨後瀡落去...嘩!原來會連人帶水泡成個拋起,瀡到地之後D水仲好似個浪咁瞌埋嚟!
不幸嘅事就發生...我部手機濕哂!我即刻抹番乾佢,但係已經太遲,發現個Speaker冇聲(其他功能正常),所以只能夠用whatsapp同人溝通lu!
我心情當然低落咗少少,但係哥哥仍然好開心話要即刻再玩多次!
今次我又搵埋呀劍萬帥的朋友仔嚟一齊玩!佢哋到場之後再一齊玩多幾轉,佢哋就High High,我就玩到個心都跌咗出嚟,真係超級刺激!
同Nami Robin影相,真係大到不行了,個鬼馬哥哥就去搵Nami同Robin個Pat同埋...唔好提喇
最後梗係叫番佢正正經經咁影相啦!
追咗幾個田圈哥哥都開始冇氣!(唔係啩只係啱啱開始仲有好多嘢未玩㗎喎)
場內亦有些設施係只供成人參與,我因為玩咗好幾次滑水天梯,真係叔叔不行鳥!所以我只係望吓人哋玩就算
跟住我呢個貪玩嘅老爸,嗰頭先話不行了,呢頭就忍唔住想挑戰吓自己
所以去咗玩障礙賽,如果連過4關就可以得到小禮物!當我仲以為自己好有機會過哂4關,點知~
玩咗咁耐真係要回一回氣,我哋行入去Popup Store打個轉睇吓有咩正嘢買先!
基本上你諗到嘅都有得賣,就連你諗唔到嘅都有得賣!
Luffy頂帽呀!但係我想要佢對橡筋手多D,如果有我一定買番對,咁就可以坐喺屋企伸長對手番公司做嘢~
店內好細心設有商品數量圖,等你唔駛慢慢搵,又或者可以快D死咗條心!
既然冇得上去就唯有離遠咁同佢Selfie!哥哥扮出有型Pose,但係你似個奸角多D喎
場內職員很熱心的幫我同哥哥影番張相!原來有個最佳攝影位置,我哋就企喺「X」上面同烈陽號合照啦
今次大會都設有兒童專區Kids Zone!當然要繼續俾哥哥入去放電啦
場內總共有4個吹氣設施,適合唔同年紀小朋友玩
大烏龍嘅我只係一心諗住嚟玩水,唔記得咗幫佢帶對襪,不過$10都好合理!
(溫馨提示:場內所有消費都係要用DoDo咭,所以買嘢飲買嘢食同買呢對襪都要先去增值,不過最低增值面額只係$10,唔駛逼住你一定要增值好多錢用唔哂!值得讚)
(不過又唔係全部要用DoDo咭,因為有幾部汽水機放喺度大家可以用八達通買飲品都得)
Kids Zone外設有2個攤位遊戲,一於試吓自己眼界先,睇吓仲係咪寶刀未老!
𤓓爆嘅片段大家可以Skip咗佢,都係睇吓小朋友玩好喇!
最後去鐵人滑梯度無限Loop咁瀡瀡瀡...
我哋由3點玩到6點,真係玩完好似俾人打咗一身咁,成個散哂!但係真係好爽
最後梗係要同偶像Luffy影番張型仔相,望住呢兩張相真係覺得自己充滿正能量!
天都開始黑,我哋都要慢慢「懶」番屋企,大家唔好以為咁早閂門喎,仲有全夜通Night Pass可以放工同班同事嚟癲㗎!
今次仲得到咁多紀念品,真係好開心!哥哥玩攤位遊戲嘅時侯仲拎到個獎牌禮物㖭
當然獎牌要送俾今次冇得去玩嘅芊芊公主啦!
One Piece Summer Carnival 簡介
活動日期
2016年7月8日 – 8月7日
費用
基本入場費:$50
全日通 Day Pass
周一至五 成人$400 小童$200
周六日及公眾假期 成人$500 小童$300
全夜通 Night Pass 每日6:00pm開始 可享全日通同等優惠
(只限現場發售)
逢星期一至五 $250
逢星期六,日 $350
其他活動單次收費,請參閱官方網頁
http://www.onepiececarnival.com/help.php?action=index
12歲以下的遊客:免費進場,但同時必須有大人或監護人陪同,如無監護人陪同,活動主辦單位有權拒絕其進入遊玩.
電話
6989 1836
電郵
service@onepiececarnival.com
網頁
www.onepiececarnival.com


text:
星期三去瑪麗醫院做咗結構性檢查啦﹗全程個醫生都冇同我講過野,因為佢應該係見習/
實習,佢好似自己照緊咩都唔係好清楚,仲點可以解釋比我聽呢﹗我寶寶"應該"一切正常﹗有個老啲的護士coach個見習,個護士講野好怪,檢查見之後話"
而家檢查就一切正常,但唔代表BB出世一定全部正常",我明白佢地要保護自己,不過...是唔是有需要咁講呢? 之後個見習話
"我地當然希望你BB出世一切正常啦﹗"
奶奶都有過嚟同我一齊去檢查,檢查之後叫埋佢一齊上我屋企食飯﹗因為坐車暈車浪,加埋照超聲波的時候,照到我頭暈暈 (因為個MON係頭頂,我又想睇下寶寶,對眼係咁射上去,射到頭都暈埋),所以忽然好食酸野...想飲蕃茄魚湯﹗
係阿旺煲架﹗是唔是似模似樣呢﹗阿旺煲的時候我同奶奶2個係後面監督﹗我奶奶之後仲話 "我個仔大個啦﹗識得自己煮飯,照顧屋企"
因為頭暈煮唔到,又唔想出街食,外賣咗半隻雞﹗
蕃茄豆腐大魚湯...好好味﹗我飲咗3碗.
炒菜心
豉油雞半隻
我地再係H&M買咗少少衫比寶寶﹗而家其實唔敢買咁多,因為唔知5月的時候係唔係真係著到﹗都係買啲底衫類的﹗
我其實唔鍾意 HELLO KITTY...不過好似好難避免﹗
我都係鍾意淨色的多啲﹗
仲買咗一SET SOCKS﹗
阿旺去睇的時間好開心﹗因為H&M的嬰兒部都真係幾大,上次UNIQLO得幾行都睇到佢咁開心﹗仲開心過買衫比自己咁﹗唔係我話唔買咁多住...我都唔知佢係唔係想全部都買晒返去﹗